**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Νοεμβρίου 2017, ημέρα Τετάρτη και ώρα 16.15΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων και η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου της Διαρκούς Επιτροπής Εθνικής Άμυνας και Εξωτερικών Υποθέσεων, κ. Κωνσταντίνου Δουζίνα, με θέμα ημερήσιας διάταξης:

Παρακολούθηση των θεσμικών εξελίξεων σχετικά με τη διαδικασία εξόδου του Ηνωμένου Βασιλείου από την Ευρωπαϊκή Ένωση.

Στη συνεδρίαση παρέστησαν ο κ. Γεώργιος Κατρούγκαλος, Αναπληρωτής Υπουργός Εξωτερικών και ο κ. Πάνος Καρβούνης, επικεφαλής της Αντιπροσωπείας της Ευρωπαϊκής Επιτροπής στην Ελλάδα, καθώς και Βουλευτές - μέλη της Κοινοβουλευτικής Ομάδας Φιλίας Ελλάδας - Ηνωμένου Βασιλείου.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ.: Καραναστάσης Απόστολος, Κάτρης Μάριος, Καφαντάρη Χαρά, Βράντζα Παναγιώτα, Καματερός Ηλίας, Θεοφύλακτος Ιωάννης, Καββαδία Αννέτα, Καρακώστα Εύη, Κασιμάτη Νίνα, Μουμουλίδης Θέμης, Βαγενά Άννα, Μπγιάλας Χρήστος, Κοζομπόλη Παναγιώτα, Κατσαβριά - Σωτηροπούλου Χρυσούλα, Σιμορέλης Χρήστος, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Καλαφάτης Σταύρος, Κέλλας Χρήστος, Καρασμάνης Γεώργιος, Κουμουτσάκος Γεώργιος, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας, Μωραΐτης Νικόλαος και Μανωλάκου Διαμάντω.

Από τη Διαρκή Επιτροπή Εθνικής Άμυνας και Εξωτερικών Υποθέσεων, παρόντες ήταν οι Βουλευτές κ.κ.: Αυλωνίτου Ελένη, Βαγιωνάκη Βάλια, Βαρεμένος Γιώργος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Παπαδόπουλος Νικόλαος, Κωνσταντινέας Πέτρος, Θελερίτη Μαρία, Λιβανίου Ζωή, Γάκης Δημήτριος, Μπαλτάς Αριστείδης, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τσίρκας Βασίλης, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κασαπίδης Γεώργιος, Κουκοδήμος Κωνσταντίνος, Μπουκώρος Χρήστος, Τασούλας Κωνσταντίνος, Τσιάρας Κωνσταντίνος, Κωνσταντινόπουλος Οδυσσέας, Λοβέρδος Ανδρέας, Αϊβατίδης Ιωάννης, Κούζηλος Νικόλαος, Παππάς Χρήστος, Κανέλλη Λιάνα, Βαρδαλής Αθανάσιος, Συντυχάκης Μανώλης, Κατσίκης Κωνσταντίνος και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Κυρίες και κύριοι συνάδελφοι, θα ήθελα – προτού ξεκινήσουμε τη διαδικασία – να πω ορισμένα πράγματα για την πρόταση του Προεδρείου προς τις δύο Επιτροπές – και εν καιρώ και σε άλλες Επιτροπές – για τη διοργάνωση μιας σειράς συνεδριάσεων, στο επόμενο χρονικό διάστημα, τους επόμενους 10 μήνες, οι οποίες θα εξετάσουν, με έναν θεματικό τρόπο, τις διαπραγματεύσεις, οι οποίες γίνονται αυτή τη στιγμή μεταξύ Ευρωπαϊκής Ένωσης και Ηνωμένου Βασιλείου, αλλά και θέματα διμερούς ενδιαφέροντος. Μια αντίστοιχη σειρά συναντήσεων και επεξεργασιών έχει υιοθετηθεί και από το Ευρωπαϊκό Κοινοβούλιο.

Ο στόχος αυτών των συνεδριάσεων – αν συμφωνήσουν οι συνάδελφοι – είναι η ανάλυση της πορείας των διαπραγματεύσεων, η ανίχνευση των επιπτώσεων σε ευρωπαϊκό και διμερές επίπεδο, αλλά και η καταγραφή θέσεων και προτάσεων για τη νέα σχέση της Ευρωπαϊκής Ένωσης – και της Ελλάδας, βέβαια – με το Ηνωμένο Βασίλειο.

Η πρώτη σημερινή συνεδρίαση είναι περισσότερο ενημερωτική. Μια ενημέρωση για τη θεσμική διαδικασία εξόδου του Ηνωμένου Βασιλείου και τις μέχρι τώρα διαπραγματεύσεις. Από ό,τι ξέρετε, δεν έχουν προχωρήσει πολύ καλά οι διαπραγματεύσεις μέχρι στιγμής. Ελπίζουμε ότι από τον Δεκέμβριο και μετά θα ξεκινήσει και η διαδικασία διαπραγματεύσεων για την εμπορική συμφωνία μεταξύ της Ευρωπαϊκής Ένωσης και του Ηνωμένου Βασιλείου. Η αποχώρηση του Ηνωμένου Βασιλείου από την Ευρωπαϊκή Ένωση θα έχει πάρα πολλές επιπτώσεις, όχι μόνο στην Ευρωπαϊκή Ένωση – όπου εκεί προστίθεται μια άλλη κρίση στην σειρά των κρίσεων, που αντιμετωπίζει αυτή τη στιγμή η Ένωση – αλλά και στις διμερείς σχέσεις. Φαντάζομαι όλοι σας ξέρετε κάποιο φοιτητή, που ήταν στη Βρετανία ή είναι στη Βρετανία ή θέλει να πάει στη Βρετανία. Εγώ υπήρξα στη Βρετανία για 41 χρόνια, ως Καθηγητής, επομένως έχω μια διπλή ιδιότητα σε αυτή τη διαδικασία.

Η πρόταση, λοιπόν, που κάνουμε, είναι ότι σε αυτές τις κοινές συνεδριάσεις, τις οποίες θα κάνουμε, να τις αντιμετωπίσουμε ως «εξεταστικές των πραγμάτων Επιτροπές». Προφανώς δεν έχουν νομοθετικό έργο. Ο βασικός σκοπός είναι να ενημερωθούμε ως Βουλευτές, ως Κοινοβούλιο, για το πώς προχωράνε οι διαπραγματεύσεις και βέβαια, ταυτοχρόνως, να αρχίσουμε να εκφράζουμε και τις δικές μας απόψεις, τις οποίες θα λάβει υπόψη η Κυβέρνηση.

Αυτό, λοιπόν, το οποίο προτείνουμε – ενδεικτικά, αυτή τη στιγμή – είναι μετά την πρώτη σημερινή συνεδρίαση – η οποία έχει περισσότερο, όπως είπαμε, θεσμικό και ενημερωτικό χαρακτήρα – να έχουμε μια δεύτερη συνεδρίαση στις 15 Δεκεμβρίου, με θέματα που έχουν σχέση με την Παιδεία, την Έρευνα και τον Πολιτισμό. Σε αυτή τη συνεδρίαση, στις 15 Δεκεμβρίου, έχουμε έρθει σε επαφή με Ευρωβουλευτές, οι οποίοι, δυστυχώς, με εξαίρεση τον κ. Μαριά, δεν μπορούσαν να είναι σήμερα στην Αθήνα. Μας ζήτησαν, λοιπόν, η συνεδρίαση αυτή που θα συμμετέχουν και αρκετοί Ευρωβουλευτές πρέπει να γίνει Παρασκευή, διότι τις υπόλοιπες μέρες της εβδομάδος πρέπει να είναι στο Στρασβούργο ή στις Βρυξέλλες.

Επομένως, η δεύτερη κοινή συνεδρίαση θα είναι, ενδεικτικά, στις 15 Δεκεμβρίου, με θέματα Εκπαίδευσης, Πολιτισμού και Αθλητισμού και εκεί προφανώς, θα προσκληθούν διάφοροι φορείς. Σε αυτή τη δεύτερη κοινή συνεδρίαση, οι δύο Επιτροπές μας, Ευρωπαϊκών Υποθέσεων και Εθνικής Άμυνας και Εξωτερικών Υποθέσεων, θα καλούνται σε όλες αυτές τις τέσσερις συνεδριάσεις, αλλά ταυτοχρόνως, θα προσθέτουμε και άλλες Επιτροπές, σε σχέση με τα θέματα, τα οποία πρόκειται να εξετάσουμε. Οπότε, στη δεύτερη συνεδρίαση θα καλέσουμε και τους συναδέλφους από τη Διαρκή Επιτροπή Μορφωτικών Υποθέσεων.

Η τρίτη και η τέταρτη κοινή συνεδρίαση, στην οποία θα προσκαλέσουμε και τους συναδέλφους από τη Διαρκή Επιτροπή Οικονομικών Υποθέσεων και τη Διαρκή Επιτροπή Παραγωγής και Εμπορίου θα ασχοληθούν με τη Βιομηχανία, το Εμπόριο και τις Τράπεζες, δηλαδή με τις επιπτώσεις του BREXIT στις οικονομικές σχέσεις Ελλάδας και Ηνωμένου Βασιλείου, αλλά πιο συγκεκριμένα, στον Τουρισμό και την Ναυτιλία.

Δηλαδή, έχουμε κάνει ένα θεματικό καταμερισμό, έτσι ώστε να έχουμε τη δυνατότητα να ακούσουμε τον μεγαλύτερο δυνατό αριθμό φορέων, οι οποίοι θα έρθουν να μας ενημερώσουν και για τα θέματα της διαπραγμάτευσης, αλλά και για τις ελληνικές απόψεις σε αυτά τα θέματα, ενόψει και της συμμετοχής της Ελληνικής Κυβέρνησης στις διαπραγματεύσεις. Επομένως, ενημέρωση για την πορεία των διαπραγματεύσεων μεταξύ της Ευρωπαϊκής Ένωσης και Ηνωμένου Βασιλείου, για τις διμερείς σχέσεις, για τις επιπτώσεις στην Ελλάδα της αποχώρησης του Ηνωμένου Βασιλείου και τα πιθανά αποτελέσματα, αλλά και με ποιον τρόπο θα μπορέσουμε εμείς, ως Ελληνικό Κοινοβούλιο, ως Ελληνική Κυβέρνηση να έχουμε το καλύτερο δυνατό αποτέλεσμα στη διαδικασία αυτής της εξόδου.

Υπάρχει πρόταση να γίνει και μια πέμπτη συνεδρίαση, η οποία θα ασχοληθεί με θέματα Άμυνας και Ασφάλειας και, πιθανόν, και μια τελευταία, στην οποία θα μπορέσουμε να εκφράσουμε και τις πολιτικές μας απόψεις, σε σχέση με τη διαπραγμάτευση.

Θα πρότεινα, δηλαδή, τις πρώτες τέσσερις συνεδριάσεις, αν είναι δυνατόν, να τις αντιμετωπίσουμε περισσότερο σαν μια ειδική εξεταστική επιτροπή και κυρίως, να προσπαθήσουμε να ενημερωθούμε με τον καλύτερο δυνατό τρόπο, να μην έχουμε, δηλαδή, πολλές πολιτικές ή ιδεολογικές αντιπαραθέσεις, οι οποίες προφανώς υπάρχουν.

Αυτή είναι η πρότασή μου. Αν το Σώμα την αποδέχεται ή θέλει να κάνει οποιαδήποτε τροποποίηση, όταν γίνει αποδεκτή αυτή η λογική των τεσσάρων θεματικών συνεδριάσεων των δύο Επιτροπών και των άλλων σχετικών Επιτροπών με τα θέματα που θα εξετάσουμε, τότε, εμείς θα την διαμορφώσουμε και θα σας τη στείλουμε με ηλεκτρονικό τρόπο. Θα υπάρχει και μια ενδεικτική αναφορά των φορέων, που σκεφτόμαστε εμείς, από την πλευρά του Προεδρείου, να προσκαλέσουμε, αλλά, εκεί θα είναι δυνατόν βέβαια και εσείς να προσθέσετε άλλους φορείς. Τον λόγο έχει ο κ. Δέδες.

ΙΩΑΝΝΗΣ ΔΕΔΕΣ: Ευχαριστώ, κύριε Πρόεδρε. Θα πρέπει σε όλες αυτές τις διαδικασίες της Επιτροπής, όσον αφορά στα θέματα ενημέρωσης για το BREXIT γενικότερα, να ληφθούν υπόψη σοβαρά τα εργασιακά δικαιώματα των Ελλήνων, βεβαίως και όλων των Ευρωπαίων, που εργάζονται στη Μεγάλη Βρετανία και πώς θα εξελιχθούν αυτά στην πορεία. Άρα, θα πρέπει, κατά τη γνώμη μου, να συμμετέχει και η Επιτροπή Κοινωνικών Υποθέσεων, για να έχει και αυτή μια άποψη. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Συμφωνώ απολύτως, κύριε Δέδε και από ό,τι ξέρετε, το θέμα των δικαιωμάτων των Ευρωπαίων πολιτών στο Ηνωμένο Βασίλειο και των Βρετανών πολιτών στην Ευρώπη αποτελεί το πρώτο και το πιο σημαντικό στοιχείο της διαπραγμάτευσης, μετά από την απόφαση γύρω από το λεγόμενο «Divorce Bill», από τα χρήματα, τα οποία πρέπει να πληρώσει η Μεγάλη Βρετανία προς τη Ευρωπαϊκή Ένωση, σε σχέση με τις ανειλημμένες υποχρεώσεις της.

Προφανώς, στις δύο συνεδριάσεις των Επιτροπών που θα έχουν σαν αντικείμενο τις οικονομικές σχέσεις μεταξύ Ηνωμένου Βασιλείου και Ευρωπαϊκής Ένωσης και Ελλάδας, το θέμα των εργασιακών σχέσεων και δικαιωμάτων των Ευρωπαίων πολιτών και των δικών μας Ελλήνων πολιτών στη Βρετανία, θα αποτελούν ένα βασικό και κεντρικό χαρακτηριστικό. Δεν υπάρχει σε αυτό καμία αμφιβολία. Εγώ, προσωπικά, όπως ξέρετε, έχω άμεση σχέση και έχει επιρροή στη ζωή μου αυτή η κατάσταση.

Συμφωνούμε με αυτό το πρόγραμμα ; Ο κ. Κουμουτσάκος έχει τον λόγο.

ΓΕΩΡΓΙΟΣ ΚΟΥΜΟΥΤΣΑΚΟΣ: Η διαδικασία, κύριε Πρόεδρε, που προτείνατε και λόγω του χαρακτήρα, που έχετε προσδώσει σε αυτές τις συνεδριάσεις, που θα ακολουθήσουν – και ορθώς – για ένα σοβαρό ζήτημα, όπως αυτό της εξόδου της Μεγάλης Βρετανίας από την Ευρωπαϊκή Ένωση, πιστεύω ότι θα ήταν σκόπιμο. Θα ακούσουμε την ευρωπαϊκή πλευρά από τον Εκπρόσωπο της Ευρωπαϊκής Επιτροπής στην Ελλάδα, τον κ. Καρβούνη, είναι χρήσιμο για την πληρότητα της εικόνας να έχουμε και τη βρετανική άποψη. Θα μπορούσε να κληθεί σε μια συνεδρίαση και η Πρέσβης της Μεγάλης Βρετανίας στην Ελλάδα να μας ενημερώσει για τη βρετανική θεώρηση των πραγμάτων, ώστε να υπάρχει μια πιο σφαιρική εικόνα στην Επιτροπή, για το πώς εξελίσσεται αυτό το ζήτημα. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Έχετε απολύτως δίκιο και είναι μέσα στον προγραμματισμό να καλέσουμε και την κ. Κέιτ Σμιθ, η οποία, όπως ξέρετε, μιλάει άπταιστα ελληνικά, σε μια από τις επόμενες συνεδριάσεις μας, ίσως και την επόμενη. Υπάρχει και μια σκέψη να καλέσουμε, αν είναι οικονομικά δυνατό και κάποιους συναδέλφους από τη Βρετανική Βουλή. Πιθανόν, τον Πρόεδρο της Επιτροπής Φιλίας των Κοινοβουλίων Μεγάλης Βρετανίας και Ελλάδος και πιθανόν και άλλα στελέχη από το Υπουργείο Εξωτερικών, αλλά η κυρία Κέιτ Σμιθ θα είναι σίγουρα μέσα στον προγραμματισμό μας.

ΓΕΩΡΓΙΟΣ ΚΟΥΜΟΥΤΣΑΚΟΣ: Αν θα γίνει το δεύτερο, που προτείνετε, καμία αντίρρηση. Θα πρέπει οπωσδήποτε να μιλήσουν Εκπρόσωποι του Ευρωπαϊκού Κοινοβουλίου, είτε Έλληνες είτε κάποιοι που θα επισκεφτούν, ώστε να υπάρχει απόλυτη ισοτιμία.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Συμφωνώ και σας είπα ότι σήμερα δεν είναι Αντιπρόσωποι του Κοινοβουλίου. Ήρθαμε σε επαφή μαζί τους και μας είπαν ότι είναι αδύνατον να είναι σήμερα, Τετάρτη, που ήταν μια ημέρα που ο κ. Αναπληρωτής Υπουργός Εξωτερικών ήταν διαθέσιμος και επειδή ταξιδεύει, δεν είχαμε μεγάλη ευκαιρία να βρούμε εναλλακτικές ημερομηνίες για την πρώτη συνεδρίαση.

Συμφωνώ απολύτως. Βέβαια, σε τελική ανάλυση – αυτή είναι προσωπική μου άποψη – εμείς πρέπει να κοιτάξουμε από την πλευρά της Ελλάδος και της Ευρωπαϊκής Ένωσης, τι διεξάγεται αυτή τη στιγμή, πώς προχωράνε οι διαπραγματεύσεις και να αρχίσουμε να διατυπώνουμε και τη δική μας άποψη, ως Ελληνικό Κοινοβούλιο, σε σχέση με αυτά τα θέματα.

Αυτά που είπατε, προφανώς, τα έχουμε και θα τα λάβουμε υπόψη και όταν θα σας στείλουμε – ελπίζω τις επόμενες μια δύο ημέρες – το ενδεικτικό πρόγραμμα και την πρόσκληση, για να προταθούν φορείς – θα έχουμε ορισμένους φορείς, ήδη, στο πρόγραμμα αυτό, τους οποίους ενδεικτικά θα τους αναφέρουμε – θα μπορέσετε να προσθέσετε και άλλους φορείς, αν μας έχουν διαφύγει.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Αγαπητοί κυρίες και κύριοι συνάδελφοι, πρώτα να πω ότι θεωρώ ιδιαίτερα αυθεντική την πρωτοβουλία του Προέδρου. Ξέρω ότι ο κ. Κουμουτσάκος είχε ανάλογες ιδέες, τις οποίες καλωσορίσαμε και ως Κυβέρνηση και εδώ, στη Βουλή.

Θεωρώ ιδιαίτερα σημαντικό το θέμα αυτό της συζήτησης, που δεν αφορά μόνο στην Ευρώπη και το Brexit, αλλά έχει σημαντικές επιπτώσεις σε μια σειρά από διαστάσεις της εθνικής οικονομικής και πολιτικής ζωής, αλλά και συναρτάται και με το μέλλον της ηπείρου. Θα είναι εντελώς διαφορετική η Ευρωπαϊκή Ένωση πριν και μετά το Brexit. Απετέλεσε ένα σημαντικό σήμα αφύπνισης, για την προϊούσα κρίση της ευρωπαϊκής ολοκλήρωσης και η συζήτηση, η οποία έχει ξεκινήσει για το μέλλον της Ευρώπης και τις αναγκαίες μεταρρυθμίσεις, προφανώς, συνδέεται με το μείζον αυτό ιστορικό γεγονός.

Δεν θέλω να αναφερθώ σε αυτήν την, ίσως σημαντικότερη ακόμα και από τις επιπτώσεις του Brexit, διάσταση του ζητήματος, τη συζήτηση εννοώ για το μέλλον της Ευρώπης, γιατί θεωρώ ότι πρέπει να τα κουβεντιάζουμε αυτοτελώς. Υπάρχει και μια Επίκαιρη Επερώτηση, που θα μας δώσει αυτή τη δυνατότητα, σε δύο περίπου βδομάδες.

Θεωρώ ιστορικό γεγονός, όπως προανέφερα, το Brexit, γιατί μολονότι, αποτελεί αυτό καθαυτό ένα λυπηρό γεγονός ότι δεν θα είναι μαζί μας πια στη προσπάθεια του ευρωπαϊκού εγχειρήματος οι Βρετανοί, η ιστορικότητά του όμως έγκειται, γιατί συμπυκνώνει μια αντίσταση ενστικτώδη των Ευρωπαίων πολιτών, απέναντι στις πολιτικές που εφαρμόστηκαν το τελευταίο διάστημα στην Ευρώπη. Πρέπει πάντοτε να διακρίνουμε την προσήλωσή μας στο ευρωπαϊκό εγχείρημα από τη διαφοροποίησή μας από πολιτικές, που κατέστησαν το τελευταίο διάστημα η επίσημη ορθοδοξία, οι οποίες όμως, σε καμία περίπτωση, στη δική μας αντίληψη, της Ελληνικής Κυβέρνησης, δεν ήταν αυτές που είχε ανάγκη η Ευρώπη.

Το Brexit, η απόφαση, δηλαδή, του Βρετανικού λαού να θέσει τέλος στην παραμονή της χώρας αυτής στην Ευρωπαϊκή Ένωση, δεν ήρθε ως κεραυνός εν αιθρία. Η ίδια η Πρωθυπουργός στην ομιλία της στη Φλωρεντία είπε ότι πάντοτε αισθάνονταν λίγο άβολα οι Βρετανοί στη σχέση τους αυτή με την Ευρωπαϊκή Ένωση και λόγω της αντίληψής τους – ξέρετε, το γνωστό ανέκδοτο, «ομίχλη στη Μάγχη αποκλείστηκε η Ευρώπη» δηλαδή, της αίσθησης ότι είναι ένα ξεχωριστό πολιτικό σώμα από την ηπειρωτική Ευρώπη όσο και από τις διαφορετικές αντιλήψεις για την εμβάθυνση της πολιτικής ενοποίησης, την σχεδόν σταθερή, από τα χρόνια της κυρίας Θάτσερ τουλάχιστον και εντεύθεν, αντίθεσή τους στην οικονομική και κοινωνική ολοκλήρωση.

Τα ενδεχόμενα, λοιπόν, μετά το δημοψήφισμα, ήταν τρία: Το πρώτο ήταν να υπάρξει το λεγόμενο «soft Βrexιt», δηλαδή να καταλήξουν σε μια συμφωνία οι Ευρωπαίοι με τους Βρετανούς, που να εξασφαλίζουν με κάποιο τρόπο την παραμονή της Μεγάλης Βρετανίας στην Κοινή Αγορά. Η δεύτερη εκδοχή ήταν το λεγόμενο «hard Brexit», δηλαδή η Συμφωνία, η οποία θα διαμορφωθεί ανάμεσα στην Ευρώπη και στη Μεγάλη Βρετανία να έχει χαρακτηριστικά τέτοια που εν πάση περιπτώσει, να μην συνεπάγονται την παραμονή του Ηνωμένου Βασιλείου στην Κοινή Αγορά. Το τρίτο ενδεχόμενο, που είναι το χειρότερο και για τις δύο πλευρές, είναι να μην υπάρχει καθόλου συμφωνία. Αυτό το ενδεχόμενο προφανώς εξαρχής και οι δύο πλευρές έχουν εξορκίσει, γιατί αν συμβεί κάτι τέτοιο, αυτόματα η Μεγάλη Βρετανία θα καταστεί μια τρίτη χώρα για την Ευρωπαϊκή Ένωση, στην οποία θα ισχύουν απλώς οι κανονισμοί του Παγκόσμιου Οργανισμού Εμπορίου. Άρα, όλα τα προϊόντα θα δασμολογούνται αυτόματα με το μεσοσταθμικό 4%, που δασμολογούνται αυτή τη στιγμή τα προϊόντα μεταξύ των χωρών που δεν έχουν άλλη ειδική οικονομική σχέση και πράγματι, θα καθιστούσε την σχέση μας με την Μεγάλη Βρετανία εντελώς διαφορετική απ' αυτή, που είναι σήμερα.

Μετά από αμφιταλαντεύσεις, που δημιουργούν και ένα από τα προβλήματα της διαπραγμάτευσης, ότι δηλαδή εξαρχής και ακόμη και σήμερα, δεν είναι εντελώς σαφείς οι προθέσεις του Ηνωμένου Βασιλείου, ως προς στη θέση, που θέλουν να έχουν στην Ενωμένη Ευρώπη. Φαίνεται η επιλογή της χώρας αυτής να είναι τελικά υπέρ ενός σκληρού Brexit , υπέρ, δηλαδή, μιας λύσης, που δεν θα συνεπάγεται την παραμονή της Μεγάλης Βρετανίας στην Κοινή Αγορά. Άλλωστε, θα ήταν αδύνατον να συνυπάρχει η Μεγάλη Βρετανία στην Κοινή Αγορά, έχοντας αποκλείσει μια από τις προϋποθέσεις της, την ελεύθερη μετακίνηση προσώπων. Αυτό, όπως γνωρίζετε, αποτέλεσε ένα από τα ισχυρά σημεία της συζήτησης ενόψει του δημοψηφίσματος.

Η Ευρωπαϊκή Ένωση, λοιπόν, συμφώνησε, όπως προβλέπει το άρθρο 50 της Συνθήκης, να διεξαχθεί η διαπραγμάτευση, καταρχήν, για τους όρους του διαζυγίου και όταν αυτή προχωρήσει και υπάρξει σημαντική πρόοδος, η οποία θα διαπιστωθεί από τους ηγέτες της Ευρωπαϊκής Ένωσης στο Ευρωπαϊκό Συμβούλιο, να προχωρήσει η συζήτηση για το μέλλον της σχέσης, που θα έχει η Μεγάλη Βρετανία με την Ευρώπη. Οι φίλοι μας του Ηνωμένου Βασιλείου ήθελαν αυτές οι συζητήσεις να προχωρούν παράλληλα ή εν πάση περιπτώσει να αρχίσει η συζήτηση για το δεύτερο θέμα, το μείζον, την μεταξύ μας σχέση και χωρίς να έχουν λήξει όλα τα θέματα, που αφορούν στο διαζύγιο.

Θεωρήσαμε και νομίζω είναι εύλογο αυτό, ότι δεν είναι δυνατόν να προχωρήσουμε με αυτό τον τρόπο, γιατί πολλά θέματα θα έμειναν ανοιχτά και δεν θα μπορούσαμε να συζητήσουμε με σαφήνεια, όπως πρέπει, γι' αυτό που είναι το μείζον, τη σχέση μας, τη στρατηγική με τη Μεγάλη Βρετανία.

Έχει ξεκινήσει, λοιπόν, εδώ και αρκετά μεγάλο διάστημα μια συστηματική διαπραγματευτική προσπάθεια. Οι δυο ομάδες να συναντιούνται σε εβδομαδιαία βάση και σε διαφορετικά format, δηλαδή, σε διαφορετικά επίπεδα στις Βρυξέλλες. Τα συμπεράσματα συζητιούνται, καταρχάς, στο Συμβούλιο των Γενικών Υποθέσεων και όταν έχουμε φτάσει σε σημαντικές «στροφές» της διαπραγμάτευσης και στο Συμβούλιο των Ευρωπαίων Αρχηγών. Η Ευρωπαϊκή Ένωση ξεχώρισε με τη διαπραγματευτική της ομάδα – επικεφαλής της οποίας, όπως ξέρετε, είναι ο παλιός Επίτροπος, κ. Μπαρνιέ – ως τρία τα βασικά θέματα, στα οποία θα έπρεπε να υπάρξει πρόοδος, ώστε να θεωρήσουμε ότι έχει σε μεγάλο βαθμό ολοκληρωθεί η συζήτηση, επί του πρώτου θέματος, των όρων του διαζυγίου.

Τα θέματα αυτά, λοιπόν, ήταν τα δικαιώματα των εργαζομένων της Ευρωπαϊκής Ένωσης στη Μεγάλη Βρετανία και προφανώς, αντιστρόφως, τα δικαιώματα των Βρετανών πολιτών στην Ευρώπη. Δεύτερο ήταν ένα ειδικό θέμα εθνικό, που όμως είχε ιδιαίτερη σημασία για τη διατήρηση της ειρήνης στην περιοχή αυτού του κόσμου και το θέμα αυτό ήταν τα σύνορα Ηνωμένου Βασιλείου-Ιρλανδίας, που πάντοτε ήταν ελεύθερα και που πέραν της ιστορικής παράδοσης, αυτό το άνοιγμα των συνόρων συναρτάται και με τη Συμφωνία της «Μεγάλης Παρασκευής» που έθεσε τέλος στην εμφύλια διαμάχη στην Ιρλανδία. Και τέλος, τρίτον, το σημαντικότερο από όλα τα θέματα, ποιοι θα είναι οι οικονομικοί όροι του διαζυγίου, ποιες θα είναι, δηλαδή, οι υποχρεώσεις της Μεγάλης Βρετανίας, οι οικονομικές, απέναντι στον Προϋπολογισμό.

Στα θέματα αυτά φαίνεται να υπάρχει μια σχετική πρόοδος στο πρώτο και στο δεύτερο, δηλαδή στα δικαιώματα των εργαζομένων και στο θέμα των συνόρων της Ιρλανδίας. Πολύ μικρή, όμως, πρόοδος στο θέμα των οικονομικών υποχρεώσεων, όπου, όπως συμβαίνει σε κάθε διαζύγιο, έχουμε και τις μεγαλύτερες δυσκολίες. Για να δώσει μια ώθηση στη συζήτηση, που φαινόταν να κατευθύνεται προς ένα αδιέξοδο, η Πρωθυπουργός, κυρία Μέι, στην ομιλία της στην Φλωρεντία – πριν από ένα περίπου μήνα – πρότεινε να υπάρξει μια μεταβατική περίοδος 2 ετών περίπου, στο πλαίσιο της οποίας θα έχει μεν εκδοθεί το διαζύγιο – θα ξέρουμε, δηλαδή τους όρους, της αποχώρησης του Ηνωμένου Βασιλείου – θα εξακολουθούν, όμως, να ισχύουν οι κανόνες της Κοινής Αγοράς, ούτως ώστε να υπάρξει η αναγκαία μεταβατική περίοδος προσαρμογής και για τις βρετανικές και για τις ευρωπαϊκές επιχειρήσεις.

Η Ευρωπαϊκή πλευρά θεώρησε δημιουργική την προσπάθεια αυτή, της κυρίας Μέι, όχι όμως επαρκή, ώστε να θεωρήσουμε ότι υπάρχει η σημαντική πρόοδος, που όπως σας είπα προηγουμένως ήταν απαιτητή, για να προχωρήσουμε στη συζήτηση για το μέλλον της σχέσης.

Εξακολουθούμε να θεωρούμε ότι υπάρχουν σημαντικά ερωτηματικά ως προς τη σαφήνεια των θέσεων του Ηνωμένου Βασιλείου, ως προς τον προσανατολισμό, που θέλει να θέσει στη σχέση του με εμάς. Έχει κατά καιρούς πει, η κυρία Μέι, για παράδειγμα: «*Ότι μια κακή Συμφωνία είναι χειρότερη από μια πλήρη αποτυχία της συζήτησης*», δηλαδή, «no deal» το θεώρησε καλύτερο από μια κακή συμφωνία, χωρίς να προσδιορίζει τι ακριβώς θα ήταν κακή συμφωνία, πέρα από το υπέρμετρο οικονομικό βάρος, που εκ μέρους τους θεωρούν ότι θα έχει το διαζύγιο.

Επίσης, είχε πει ότι πρέπει να είμαστε πιο δημιουργικοί και από τα δύο αρχικά σενάρια, που είχαν διατυπωθεί ως εναλλακτικές λύσεις, δηλαδή ένα σενάριο τύπου Νορβηγίας – συμμετοχή, δηλαδή, πρακτικά στην Κοινή Αγορά, χρηματοδότηση του Προϋπολογισμού, χωρίς συμμετοχή στη λήψη αποφάσεων – που είναι ένα σενάριο «soft Brexit» και σ' ένα σενάριο «hard Brexit» που θα προσομοιάζει με τη Συμφωνία που έχει συνάψει η Ευρωπαϊκή Ένωση με τον Καναδά, τη CETA. Λέει, λοιπόν, η κυρία Μέι ότι θα μπορούσαμε δημιουργικά να ζητήσουμε μια τρίτη λύση, την οποία όμως δεν την έχουμε ακόμα δει να αρθρώνετε με τέτοιο τρόπο, ώστε να μπορεί η Ευρωπαϊκή Ένωση να τοποθετηθεί.

Συνοψίζοντας. Μέχρι στιγμής, οι εξελίξεις στο ευρωπαϊκό επίπεδο είναι ότι έχουμε πετύχει κάτι μείζον και ουσιώδες, να διαπραγματευόμαστε και οι 27 με μια φωνή απέναντι στο Ηνωμένο Βασίλειο. Εμείς ξέρουμε, τι θέλουμε. Θέλουμε τη διατήρηση της στρατηγικής σχέσης μας με το Ηνωμένο Βασίλειο με τέτοιο τρόπο, που να εξυπηρετούνται κατά τον καλύτερο δυνατό τρόπο τα συμφέροντα των ευρωπαίων πολιτών και χωρίς να πληρώσουν το λογαριασμό οι ευρωπαίοι πολίτες για μια απόφαση, που δεν έλαβαν οι ίδιοι.

Προφανώς, δίνουμε ιδιαίτερη έμφαση στην προστασία των δικαιωμάτων όσων βρίσκονται στο Ηνωμένο Βασίλειο και επίσης, στο οικονομικό σκέλος του διαζυγίου, αλλά όχι γιατί θέλουμε να έχει εκδικητικό χαρακτήρα η διαδικασία αυτή. Εμείς, από την πλευρά μας, έχουμε πει πολλές φορές ότι δεν θέλουμε να έχει τιμωρητικό και εκδικητικό χαρακτήρα η διαπραγμάτευση. Έχει ακουστεί η άποψη ότι θα πρέπει να είναι βαρύ το κόστος της αποχώρησης, ώστε να το ξανασκεφτούν οι χώρες, που ενδεχομένως θα είχαν παρόμοιες σκέψεις στο μέλλον. Τη θεωρούμε κατεξοχήν αντιευρωπαϊκή αυτή τη σκέψη, γιατί ο λόγος, για τον οποίο θα πρέπει οι χώρες να παραμένουν στην Ευρωπαϊκή Ένωση και οι πολίτες να αισθάνονται συνδεδεμένοι με το ευρωπαϊκό όνειρο είναι επειδή αυτό είναι ελκτικό και όχι επειδή υπάρχει μια μεγάλη ποινή για όσους δραπετεύσουν, σαν να επρόκειτο για φυλακή.

Τον Δεκέμβριο, λοιπόν, θα εκτιμήσουν οι ευρωπαίοι ηγέτες, εάν υπάρχουν περιθώρια να θεωρήσουμε ότι υπήρξε πρόοδος. Περιμένουμε από τους Βρετανούς φίλους μας μια κίνηση, ώστε να ξεκαθαριστούν οι αβεβαιότητες και οι αμφισημίες, που ακόμα υπάρχουν. Πλευρές που αφορούν στην ασφάλεια και τη συνεργασία σε θέματα Άμυνας, είπε η κυρία Μέι, ότι θα μπορούν να συζητηθούν ξεχωριστά. Και αυτό μπορούμε να το δούμε. Οπωσδήποτε όμως πρέπει να έχουμε μια σαφή πρόοδο στα θέματα, στα οποία έθεσα.

Σε ό,τι αφορά στην Ελλάδα τώρα. Υπάρχουν κίνδυνοι, υπάρχουν και ενδεχόμενα ευκαιρίες από το Brexit. Για να τις αντιμετωπίσουμε, ήδη, ουσιαστικά από το δημοψήφισμα και λίγο πριν, γιατί έπρεπε να αντιμετωπίσουμε ως ενδεχόμενο την αρνητική έκβαση, υπήρξε μια Διυπουργική Επιτροπή, η οποία κατέληξε σε μια πρώτη χαρτογράφηση των κινδύνων αυτών.

Σε μια δεύτερη φάση συγκάλεσα μια Διυπουργική Επιτροπή με παρουσία των Υπουργών των παραγωγικών, αλλά και του Υπουργείου Εργασίας, γιατί ορθά διαπιστώθηκε ότι και το μέλλον των εργαζομένων είναι κομβικό σε αυτή τη συζήτηση, ούτως ώστε να εκτιμήσουμε τα πορίσματα της πρώτης Επιτροπής και να συνεχίσουμε να δουλεύουμε για την λήψη των αναγκαίων εθνικών μέτρων για την προστασία και την προώθηση των συμφερόντων της οικονομίας μας.

Εξακολουθεί και ως προς αυτό το σχεδιασμό, βέβαια, να υπάρχει δυσκολία ότι μη ξέροντας τον τελικό χαρακτήρα, που θα πάρει το Brexit – το βαθμό της σκληρότητάς του, για να το πούμε με τη μεταφορά που χρησιμοποίησα – βάση σεναρίων μπορούμε να κινηθούμε. Συνεχίζεται, λοιπόν, σε επίπεδο υπηρεσιακών παραγόντων η συζήτηση αυτή. Κάλεσα σε μια συνάντηση τους κοινωνικούς εταίρους, γιατί πρέπει να έχουμε και τη δική τους γνώμη για τις ανησυχίες και τους κινδύνους, που ενδεχομένως μπορεί να υπάρχουν και θα έχουμε μια δεύτερη συζήτηση και στο επίπεδο αυτό.

Και τέλος, πρόκειται να αναθέσουμε στο ΚΕΠΕ μια μελέτη, ούτως ώστε να μην έχουμε μόνο την πολιτική και την κοινωνική αντιμετώπιση του ζητήματος, να έχουμε και το κατά το δυνατόν μια επιστημονική αντιμετώπιση των κινδύνων και των ευκαιριών, που μπορεί να υπάρχουν. Ήδη, μας έχει παραδοθεί μια αντίστοιχη μελέτη από το Πανεπιστήμιο της Αθήνας, με επικεφαλής έναν από τους βασικότερους ερευνητές του.

Αυτά, λοιπόν, ενημερωτικά ήθελα να σας πω. Είναι μια συζήτηση ανοικτή, που δεν μπορούμε εύκολα να προβλέψουμε το τέλος, ακριβώς λόγω της απροσδιοριστίας των θέσεων της άλλης πλευράς. Εμείς επιμένουμε, ώστε από το τέλος αυτής της συζήτησης η Ευρώπη να βγει κερδισμένη, να είναι δηλαδή πιο δημοκρατική, πιο κοινωνική και να μην έχουν χάσει καθόλου δικαιώματα οι Ευρωπαίοι και προφανώς και οι Έλληνες πολίτες. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ευχαριστώ πολύ, τον Υπουργό, κ. Κατρούγκαλο. Νομίζω ότι με την εισήγησή σας, κύριε Υπουργέ, δείξατε ακριβώς την πολυπλοκότητα του προβλήματος και στις σχέσεις Ηνωμένου Βασιλείου και Ευρωπαϊκής Ένωσης, αλλά και στις σχέσεις με την Ελλάδα και τις επιρροές.

Η απροσδιοριστία, που είπατε, είναι και ο λόγος, για τον οποίο στον προγραμματισμό αυτού του κύκλου των συναντήσεων των Επιτροπών έχουμε αφήσει κάποια χρονικά περιθώρια, δηλαδή, να γίνεται αυτή η συνάντηση περίπου κάθε έξι εβδομάδες ή δύο μήνες, ώστε να έχουμε και τις τελευταίες πληροφορίες από το πώς πηγαίνουν οι διαπραγματεύσεις. Αλλά ανοίξατε έναν εξαιρετικά σημαντικό, νομίζω, χώρο συζήτησης και το γεγονός ότι η Κυβέρνηση έχει ήδη πάρει μια σειρά από πρωτοβουλίες, για να μπορέσει να προγραμματίσει τη θέση της Ελλάδος και στις διαπραγματεύσεις μέσω της Ευρωπαϊκής Ένωσης και στις διαπραγματεύσεις, που θα ακολουθήσουν μετά την αποχώρηση, μετά το άνοιγμα των διμερών διαπραγματεύσεων μεταξύ των κρατών μελών και του Ηνωμένου Βασιλείου είναι, νομίζω, εξαιρετικά σημαντική.

Μέσα σ' αυτή τη λογική κι εμείς θεωρήσαμε ότι έπρεπε και η Βουλή να έχει μια πλήρη ενημέρωση, έτσι ώστε να μπορέσουμε, μ’ έναν οργανωμένο και ενημερωμένο τρόπο, να αποκτήσουμε κι εμείς τις απόψεις μας για το μέλλον αυτής της, εξαιρετικά σημαντικής, σχέσης.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Ξέχασα να πω ότι η 15η Δεκεμβρίου είναι ακριβώς η ημερομηνία του Ευρωπαϊκού Συμβουλίου, στο οποίο θα ληφθούν αυτές οι αποφάσεις. Δείτε το για τον προγραμματισμό, δεν είναι μόνο ότι δεν θα μπορώ να είμαι εγώ παρών, ίσως θα ήταν σκόπιμο να πάει στις 16 Δεκεμβρίου, ώστε να ξέρετε, τι έχει γίνει στις 15 Δεκεμβρίου.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Δυστυχώς, 15 Δεκεμβρίου είναι Παρασκευή και 16 Δεκεμβρίου είναι Σάββατο, οπότε δεν θα μπορέσουμε να συγκαλέσουμε την Επιτροπή Σάββατο, αλλά θα το κοιτάξουμε ξανά. Την 15η Δεκεμβρίου την επιλέξαμε, διότι είναι μια μέρα που πολλοί Ευρωβουλευτές είπαν ότι θα είναι στην Αθήνα, αλλά θα το κοιτάξουμε, κύριε Υπουργέ.

Τον λόγο έχει ο κ. Καρβούνης, ο οποίος όπως ξέρετε, φαντάζομαι, είναι ο Επικεφαλής της Ευρωπαϊκής Αντιπροσωπείας στην Ελλάδα. Έχει υπηρετήσει πολλά χρόνια σ' αυτή τη θέση και ακούσαμε, δυστυχώς, ότι συνταξιοδοτείται σε σύντομο χρονικό διάστημα, οπότε ίσως, αυτή να είναι και η τελευταία σας, μ’ αυτό τον ρόλο, επέμβαση και παρέμβαση στην Ελληνική Βουλή.

ΠΑΝΟΣ ΚΑΡΒΟΥΝΗΣ (Επικεφαλής της Αντιπροσωπείας της Ευρωπαϊκής Επιτροπής στην Ελλάδα): Οπωσδήποτε ναι!

Αξιότιμε κύριε Πρόεδρε, αξιότιμε κύριε Υπουργέ, αξιότιμες κυρίες και κύριοι Βουλευτές, είναι για εμένα ιδιαίτερη τιμή να απευθύνομαι σήμερα στους Έλληνες Βουλευτές. Ευχαριστώ θερμά για την πρόσκληση να μιλήσω, για τις θεσμικές εξελίξεις, σχετικά με τη διαδικασία εξόδου του Ηνωμένου Βασιλείου από την Ευρωπαϊκή Ένωση. Πριν αναφερθώ στην πορεία των διαπραγματεύσεων, επιτρέψτε μου να κάνω μια σύντομη ανασκόπηση στα τεκταινόμενα από το δημοψήφισμα στις 23 Ιουνίου του 2016 και έπειτα, θα εστιάσω στον ρόλο της Ευρωπαϊκής Επιτροπής.

Στις 29 Μαρτίου του 2017, λοιπόν, δηλαδή, εννέα μήνες μετά το δημοψήφισμα, το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ευρωπαϊκή Ένωση, βάσει του άρθρου 50 της Συνθήκης της Ευρωπαϊκής Ένωσης, δηλαδή, πάτησε το κουμπί. Ένα μήνα, αργότερα, στις 29 Απριλίου του 2017 το Ευρωπαϊκό Συμβούλιο ενέκρινε τις κατευθυντήριες γραμμές, που ορίζουν το πλαίσιο μέσα στο οποίο θα γίνουν οι διαπραγματεύσεις και καθορίζουν και τις γενικές θέσεις και αρχές που θα προβάλλει η Ένωση καθ’ όλη τη διάρκεια της διαπραγμάτευσης. Ο γενικός στόχος της Ένωσης σε αυτές τις διαπραγματεύσεις είναι να προασπίσει τα συμφέροντα της Ευρωπαϊκής Ένωσης, δηλαδή εκείνα των πολιτών της, των επιχειρήσεών της και των κρατών μελών της.

Όπως πολύ σωστά, είπε ο Υπουργός, η Επιτροπή έλαβε μια εντολή να κάνει την διαπραγμάτευση για λογαριασμό όλης της Ευρωπαϊκής Ένωσης και ανετέθη ο ρόλος του διαπραγματευτή στον γνωστό μας και έμπειρο Γάλλο πολιτικό, στον κ. Μισέλ Μπαρνιέ, ως επικεφαλή των διαπραγματεύσεων και, ίσως, θα ήταν μια ιδέα, κύριε Πρόεδρε, να τον καλέσετε και αυτόν μια ημέρα, να μπορέσει να γίνει μια συζήτηση μαζί του, για το πού βρίσκεται η διαπραγμάτευση. Ήδη, ήρθε πριν ένα χρόνο, καιρός είναι, ίσως, να ξαναέρθει και, ίσως, η Βουλή μπορεί να του απευθύνει μία πρόσκληση.

Οι διαπραγματεύσεις, λοιπόν, έχουν μια ορισμένη ακολουθία και χωρίζονται σε δύο μέρη. Πρώτα, γίνεται η διαπραγμάτευση για την εύτακτη, όπως λέμε, αποχώρηση, ώστε να αντιμετωπιστούν οι άμεσες συνέπειες αυτής της αλλαγής. Στο πρώτο αυτό στάδιο, ο στόχος είναι να παρασχεθεί όσο μεγαλύτερη σαφήνεια και ασφάλεια δικαίου γίνεται για τους πολίτες, τις επιχειρήσεις, τους ενδιαφερόμενους φορείς και τους διεθνείς εταίρους, που θίγονται από την απόφαση αποχώρησης του Ηνωμένου Βασιλείου. Μόνο όταν το Ευρωπαϊκό Συμβούλιο αποφασίσει ότι έχει γίνει επαρκής πρόοδος, όσον αφορά στη Συμφωνία αποχώρησης, θα μπορέσουν οι διαπραγματεύσεις να προχωρήσουν στο δεύτερο στάδιο, που αφορούν στη μελλοντική σχέση του Ηνωμένου Βασιλείου με την Ευρωπαϊκή Ένωση.

Στη βάση ενός ξεκάθαρου διαζυγίου μπορεί να χτιστεί και η μελλοντική σχέση και αυτή η αλληλουχία πρέπει να γίνει σεβαστή από όλες τις πλευρές, ώστε να υπάρχει και η απαραίτητη εμπιστοσύνη. Για να μην, δε, υπονομευθεί η θέση της Ένωσης, δεν θα υπάρξουν χωριστές διαπραγματεύσεις μεταξύ των κρατών μελών, μεμονωμένως και με το Ηνωμένο Βασίλειο, για θέματα που αφορούν στην αποχώρησή του. Οπότε υπάρχει μια συμπαγής διαπραγματευτική ομάδα και θέση, που είναι αυτή της Ευρωπαϊκής Ένωσης.

Στο πλαίσιο της διαδικασίας, λοιπόν, αποχώρησης έχουμε τρεις προτεραιότητες, στις οποίες αναφέρθηκε ήδη ο Υπουργός, η προάσπιση των δικαιωμάτων όλων των πολιτών της Ένωσης, που βρίσκονται στο Ηνωμένο Βασίλειο και των Βρετανών, που ζουν σε κράτη μέλη της Ένωσης. Δεύτερον, η εκπλήρωση των δημοσιονομικών υποχρεώσεων του Ηνωμένου Βασιλείου απέναντι στην Ευρωπαϊκή Ένωση, ώστε να διασφαλιστεί η ομαλότητα προς προγράμματα και υποχρεώσεις, που υλοποιούνται μέσω του Προϋπολογισμού της Ευρωπαϊκής Ένωσης κι αυτό έχει ιδιαίτερη σημασία για τη χώρα μας, αφ’ ης στιγμής το Ηνωμένο Βασίλειο είναι ένας καθαρός πληρωτής σε σχέση με τις υποχρεώσεις του. Τρίτον, ομαλότητα στο θέμα της Βορείου Ιρλανδίας, η οποία βρίσκεται γεωγραφικά να είναι γείτονας με εδαφική συνέχεια σε σχέση με το Ηνωμένο Βασίλειο.

Υπάρχει, λοιπόν, ανάγκη να υπάρξει πρόοδος, πριν μπούμε στη μελλοντική σχέση. Αυτές οι θέσεις της Ευρωπαϊκής Ένωσης συζητούνται και αποφασίζονται από κοινού με τα κράτη μέλη, πριν από κάθε διαπραγματευτικό κύκλο. Θέλουμε τη μεγαλύτερη δυνατή διαφάνεια, γι' αυτό όλες οι θέσεις της Ευρωπαϊκής Ένωσης δημοσιοποιούνται μέσω εγγράφων.

Μέχρι τώρα έχουμε κλείσει πέντε διαπραγματευτικούς κύκλους, με τον έκτο να ξεκινάει αύριο, Πέμπτη 9 Νοεμβρίου. Ας δούμε γρήγορα πού βρισκόμαστε στον καθένα.

Όσον αφορά στα δικαιώματα των πολιτών της Ένωσης που ζουν στο Ηνωμένο Βασίλειο. Κορυφαίο ζήτημα, με την Ελλάδα να έχει πολύ μεγάλο συμφέρον και ενδιαφέρον, μιας κι έχουμε τόσους πολλούς συμπατριώτες μας, που κατοικούν, σπουδάζουν και εργάζονται στο Ηνωμένο Βασίλειο. Σ' αυτό το θέμα, οι συζητήσεις έχουν προχωρήσει περισσότερο από τα άλλα δύο σημεία, με ικανοποιητική πρόοδο. Ο Πρόεδρος Γιούνκερ και ο Μισέλ Μπαρνιέ έχουν δηλώσει επανειλημμένα ότι είναι απόλυτη προτεραιότητά μας η, σε βάθος χρόνου, διασφάλιση των δικαιωμάτων των εκατομμυρίων ευρωπαίων πολιτών, που επέλεξαν να ζουν, να εργάζονται και να σπουδάζουν στο Ηνωμένο Βασίλειο. Απ' ό,τι γνωρίζω, περίπου 3.900.000 άτομα από τις άλλες χώρες της Ευρωπαϊκής Ένωσης ζουν στο Ηνωμένο Βασίλειο. Οι εγγυήσεις που θα δοθούν πρέπει να είναι αποτελεσματικές, να μπορούν να εκτελεστούν, να μην εισάγουν διακρίσεις και να είναι περιεκτικές. Το Ηνωμένο Βασίλειο έχει εκφράσει την πρόθεσή του να παράσχει μια απλοποιημένη διαδικασία, ώστε οι θιγόμενοι πολίτες να μπορούν να διεκδικήσουν αυτά τα δικαιώματα.

Όσον αφορά στο δεύτερο θέμα, τον δημοσιονομικό διακανονισμό, υπάρχουν ορισμένες υποχρεώσεις, που έχει αναλάβει το Ηνωμένο Βασίλειο και, αντίθετα με αυτό που λέει ο βρετανικός Τύπος, που έχει μιλήσει επανειλημμένα για εκδικητική διάθεση, δεν υπάρχει ειδικό θέμα, δεν υπάρχει θέμα προστίμου, που θα πληρώσει το Ηνωμένο Βασίλειο για να φύγει από την Ευρωπαϊκή Ένωση. Απλά οι συμφωνηθείσες δεσμεύσεις, ως κράτος μέλος, πρέπει να εκπληρωθούν μέχρι το τέλος, διότι δεν είναι μονάχα η σημερινή χρονιά και η επόμενη, αλλά, όπως ξέρετε, ο Προϋπολογισμός της Ένωσης κατατίθεται και συμφωνείται σ’ ένα χρονικό διάστημα που φτάνει μέχρι το 2020, ίσως και παραπάνω. Είναι από τη μεριά μας πολύ θετικό ότι η Πρωθυπουργός, η κυρία Μέι, επιβεβαίωσε, στην ομιλία της στην Φλωρεντία, ότι το Ηνωμένο Βασίλειο θα τιμήσει τις δεσμεύσεις του.

Παρόλα αυτά, παρά αυτή την παραδοχή, μέχρι στιγμής ουσιαστικά δεν έχει υπάρξει ουσιαστική πρόοδος και συνεχίζονται οι συζητήσεις, όπου εκεί ίσως να υπάρχει μια πρόοδος, αλλά είμαστε σε τεχνικό επίπεδο.

Τέλος, στο θέμα της Ιρλανδίας έχει υπάρξει μια πρόοδος όσον αφορά στις αρχές που θα κατευθύνουν τις συνομιλίες, σχετικά με την προστασία της Συμφωνίας της «Μεγάλης Παρασκευής», όπως αναφέρθηκε και ο κ. Υπουργός. Η δουλειά συνεχίζεται, ώστε να χαρτογραφηθούν όλοι οι τομείς συνεργασίας μεταξύ Ιρλανδίας και Βόρειας Ιρλανδίας, δηλαδή το χερσαίο σύνορο μεταξύ της Ευρωπαϊκής Ένωσης και του Ηνωμένου Βασιλείου, όταν θα έχει φύγει από την Ευρωπαϊκή Ένωση, γιατί αυτό το σημείο, αυτές οι σχέσεις μπορούν να επηρεαστούν από την αποχώρηση του Ηνωμένου Βασιλείου. Λόγω, λοιπόν, των μοναδικών περιστάσεων στη Νήσο της Ιρλανδίας, θα απαιτηθούν ευέλικτες και δημιουργικές λύσεις με στόχο να αποφύγουμε τη δημιουργία σκληρών συνόρων, με παράλληλο, όμως, σεβασμό της ακεραιότητας της ενωσιακής έννομης τάξης.

Ποια είναι τώρα τα επόμενα βήματα; Όπως αντιλαμβάνεστε, μέχρι στιγμής, μιλάμε για περιορισμένη πρόοδο στις συζητήσεις. Αυτή είναι η φωτογραφία που μπορούμε να πάρουμε σήμερα. Γι' αυτό τον λόγο και ο κ. Μπαρνιέ, στην πρόσφατη Σύνοδο Κορυφής του Οκτωβρίου, δεν προέβη σε σύσταση προς τους ευρωπαίους ηγέτες να διαπραγματευτούν τη δεύτερη φάση, δηλαδή, τη μελλοντική σχέση του Ηνωμένου Βασιλείου με την Ευρωπαϊκή Ένωση. Το Ηνωμένο Βασίλειο έχει εκδώσει μια σειρά από έγγραφα θέσεων, τα περισσότερα εκ των οποίων αναφέρονται σε θέματα, που αφορούν στη μελλοντική σχέση. Συνεπώς, δεν θα ήθελα να τοποθετηθώ επ’ αυτών, αφού οι διαπραγματεύσεις είναι ακόμα σε πρώιμο στάδιο και αναφερόμαστε στην πρώτη φάση, που είναι οι όροι του διαζυγίου.

Είναι θετικό ότι όλες οι πλευρές έχουν δεσμευθεί να εντείνουν τις προσπάθειές τους τους επόμενους μήνες. Αυτό ήταν το αποτέλεσμα και είναι στα Συμπεράσματα του τελευταίου Ευρωπαϊκού Συμβουλίου. Είναι μια δύσκολη διαδικασία, με πολιτικά ευαίσθητα και τεχνικά δύσκολα ζητήματα. Ο ρόλος της Ευρωπαϊκής Επιτροπής και του Ευρωπαίου διαπραγματευτή Μπαρνιέ είναι ξεκάθαρος. Εκπροσωπεί τα συμφέροντα όλων των 27 κρατών και προσπαθεί να βρει τον τρόπο, παρά τις δυσκολίες, να υπάρξει πρόοδος στις διαπραγματεύσεις, με βάση την εντολή που πήραμε στις 29 Απριλίου του 2017, όταν ξεκίνησε η διαδικασία εξόδου.

Η συμβολή του Ευρωπαϊκού Κοινοβουλίου στη διαδικασία είναι, επίσης, ιδιαιτέρως σημαντική.

Να θυμίσω ότι σε πολύ λίγο χρονικό διάστημα, στις 29 Μαρτίου του 2019, εκπνέει η προθεσμία των δύο ετών, που προβλέπει το άρθρο 50 και κατά συνέπεια, το Ηνωμένο Βασίλειο εκείνη την ημερομηνία, στις 29 Μαρτίου 2019, παύει να είναι κράτος μέλος της Ευρωπαϊκής Ένωσης. Θα είναι μια τρίτη χώρα, εκτός Ευρωπαϊκής Ένωσης. Αυτό είναι και το περιθώριο, για να επέλθει η Συμφωνία, εκτός αν το Ευρωπαϊκό Συμβούλιο, οι Αρχηγοί, ομόφωνα αποφασίσει να επεκτείνει το χρονικό αυτό όριο. Μέχρι τότε το Ηνωμένο Βασίλειο, βέβαια, παραμένει κράτος μέλος της Ένωσης με όλες τις υποχρεώσεις και τα δικαιώματα, που αυτό προϋποθέτει.

Αν υπάρξει πολιτική βούληση, τότε μπορεί να υπάρξει και γρήγορη πρόοδος σε όλα τα θέματα, όπως και για τη μελλοντική σχέση. Επίσης, ας μην ξεχνάμε ότι η Ευρωπαϊκή Ένωση και το Ηνωμένο Βασίλειο θα συνεχίσουν να έχουν κοινά συμφέροντα – είμαστε στην ίδια ήπειρο – σε μια σειρά από θέματα, όπως είναι η οικονομία, η ασφάλεια, ο αγώνας κατά της τρομοκρατίας κ.λπ.. Τέλος, θα ήταν παράλειψή μου να μην πω δύο λόγια για την Ευρωπαϊκή Αρχή Τραπεζών και τον Ευρωπαϊκό Οργανισμό Φαρμάκων, δηλαδή, τους δύο ευρωπαϊκούς Οργανισμούς, που θα πρέπει να μετακινηθούν από το Ηνωμένο Βασίλειο μετά την αποχώρησή του, εφόσον είναι ευρωπαϊκές Αρχές δεν έχουν λόγο να βρίσκονται, πλέον, στο Ηνωμένο Βασίλειο.

Φέτος, στις 20 Σεπτεμβρίου 2017, η Ευρωπαϊκή Επιτροπή δημοσιοποίησε την αξιολόγησή της για τις συνολικά 27 αιτήσεις που έλαβε, για το πού θα μετεγκατασταθούν αυτές οι δύο Αρχές. Η αξιολόγηση έγινε με βάση αντικειμενικά κριτήρια, που είχαν συμφωνηθεί από τα κράτη μέλη. Όπως είχε ζητηθεί από την Ευρωπαϊκή Επιτροπή, δεν συνέταξε η Ευρωπαϊκή Επιτροπή καμία κατάταξη ούτε καν κατάλογο με τους επικρατέστερους. Τώρα, επαφίεται στο Συμβούλιο Γενικών Υποθέσεων να λάβει την τελική απόφαση στη συνάντησή του, στις 20 Νοεμβρίου του 2017, δηλαδή, σε πολύ λίγες μέρες.

Κλείνοντας, θέλω να κάνω αναφορά σε ένα σημαντικό απόσπασμα των κατευθυντήριων γραμμών του Συμβουλίου Υπουργών της Ευρωπαϊκής Ένωσης. Η αναφορά: «*Καθ’ όλη τη διάρκεια των διαπραγματεύσεων, η Ένωση θα διατηρήσει την ενότητά της και θα ενεργεί, ως σύνολο, με σκοπό να καταλήξει σε ένα ορθό και δίκαιο, για όλα τα κράτη μέλη, αποτέλεσμα προς το συμφέρον των πολιτών της. Θα τηρεί εποικοδομητική στάση και θα επιδιώκει την εξεύρεση Συμφωνίας. Αυτό εξυπηρετεί το υπέρτατο συμφέρον και των δύο πλευρών*». Το γράμμα αυτής, ακριβώς, της εντολής προασπίζεται και θα συνεχίσει να προασπίζεται η Ευρωπαϊκή Επιτροπή σε όλη αυτή τη διαδικασία, η οποία οπωσδήποτε είναι δύσκολη και πρωτόγνωρη για όλους μας.

Κλείνοντας, θέλω να ευχαριστήσω τη Βουλή των Ελλήνων, για την τιμή που μου έκανε όλα αυτά τα χρόνια να έρθω εδώ με Επιτρόπους, με τους οποίους εσείς, οι Βουλευτές είχατε συναντήσεις από το 2010. Νομίζω ότι οι σχέσεις είναι άριστες μεταξύ της Ευρωπαϊκής Επιτροπής και της Βουλής των Ελλήνων. Χαίρομαι πάρα πολύ σήμερα που βρίσκομαι κοντά σας. Θέλω να σας ευχαριστήσω θερμά και να σας ευχηθώ τα καλύτερα για το μέλλον και κυρίως για το μέλλον της χώρας μας. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ευχαριστώ πολύ, τον κ. Καρβούνη και ελπίζω ότι θα συνεχίσουμε να σας συναντούμε εδώ, στη Βουλή και σε άλλα fora. Ακούσαμε πολύ μεγάλο ενδιαφέρον αυτό, που είπατε, ότι οι διαπραγματεύσεις σε σχέση με τα δικαιώματα των ευρωπαίων πολιτών στη Μεγάλη Βρετανία πηγαίνουν καλά. Δεν είναι αυτή η δική μου εντύπωση – το λέω, ως κάποιος, τον οποίον αφορά και προσωπικά – φαίνεται ότι αυτή τη στιγμή το Ηνωμένο Βασίλειο τους όρους που βάζει σε σχέση με τους ευρωπαίους πολίτες στην Ευρωπαϊκή Ένωση είναι, πρώτον, να εγγραφούν – και μιλάμε για 3,2 εκατομμύρια – σε ένα ειδικό register και να αποκτήσουν αυτό, που ονομάζουμε «settled status», δηλαδή, ενώ τώρα δεν υπάρχει τέτοιας μορφής εγγραφή σε κάποιο κατάλογο, να εγγραφούν σε αυτόν. Το δεύτερον, υπάρχουν μια σειρά από προβλήματα σε σχέση με τα κοινωνικά επιδόματα, κυρίως, το λεγόμενο «child benefit», το επίδομα που δίνεται για τα παιδιά τους στους Βρετανούς και στους ευρωπαίους πολίτες και τρίτον, το θέμα της επιστροφής ευρωπαίων πολιτών, οι οποίοι έχουν καταγραφεί και έχουν πάρει αυτό το status, αυτή την κατηγορία, εάν φύγουν από το Ηνωμένο Βασίλειο και θέλουν μετά να επιστρέψουν.

Αυτά τα θέματα δεν έχουν ληφθεί. Υπάρχει μια μεγάλη Οργάνωση, η οποία λέγεται «η Οργάνωση των 2 εκατομμυρίων», που αντιπροσωπεύει τα συμφέροντα και τα δικαιώματα των ευρωπαίων πολιτών. Νομίζω, επανειλημμένως, δημοσίως εκφράσει τις αντιρρήσεις της στη θέση του Ηνωμένου Βασιλείου. Ελπίζουμε πραγματικά ότι οι αντιπρόσωποί μας της Ευρωπαϊκής Ένωσης θα επιμείνουν σε αυτό το θέμα, διότι νομίζω ότι για εμάς, πέρα από τα οικονομικά θέματα και το θέμα των οικονομικών υποχρεώσεων του Ηνωμένου Βασιλείου προς την Ευρωπαϊκή Ένωση, είναι ένα ανθρώπινο πρόβλημα, για κόσμο που έχει ζήσει εκεί για πολλές δεκαετίες και ο οποίος, αυτή τη στιγμή, έχει κάνει οικογένεια, έχει κάνει επάγγελμα κ.λπ. και αισθάνεται αυτή τη στιγμή ότι το μέλλον του απειλείται.

Επομένως, ελπίζω ότι η αισιοδοξία σας είναι βάσιμη και ότι θα προχωρήσουμε σε μια κατάσταση, η οποία θα αναγνωρίσει πλήρως τα δικαιώματα των ευρωπαίων πολιτών στο Ηνωμένο Βασίλειο. Τώρα, θα καλέσω στο βήμα, την κυρία Φωτεινή Βάκη, η οποία είναι η Πρόεδρος της Ομάδας Φιλίας του Ελληνικού Κοινοβουλίου και του Ηνωμένου Βασιλείου.

Η κυρία Βάκη, εγώ και άλλοι συνάδελφοι συναντήσαμε τον Ομόλογο της κυρίας Βάκη από την Βρετανική Βουλή, τον κ. Αλμπέρτο Costa, δηλαδή τον Πρόεδρο της Επιτροπής Φιλίας από το Βρετανικό Κοινοβούλιο, με τον οποίο είχαμε πολλές συναντήσεις και συζητήσεις μαζί του και έχουμε προγραμματίσει – γενικά και χωρίς συγκεκριμένες ημερομηνίες – μια επίσκεψη αντιπροσώπων της Ομάδας Φιλίας στο Ηνωμένο Βασίλειο, έτσι ώστε να συναντηθούμε με τους συναδέλφους μας στη Βρετανική Βουλή και να εκφράσουμε τις ανησυχίες μας και τις ευχές μας, έτσι ώστε αυτή η διαδικασία του διαζυγίου να γίνει ομαλά. Τον λόγο έχει η κυρία Βάκη.

ΦΩΤΕΙΝΗ ΒΑΚΗ (Πρόεδρος της Κοινοβουλευτικής Ομάδας Φιλίας Ελλάδας – Ηνωμένου Βασιλείου): Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, καταρχάς, θα ήθελα να χαιρετίσω και εγώ την πρωτοβουλία αυτών των συναντήσεων και με την ιδιότητά μου, της Προέδρου της Κοινοβουλευτικής Ομάδας Φιλίας Ελλάδας – Μεγάλης Βρετανίας. Θα ήθελα να κάνω και μία έκκληση ότι θα πρέπει να ενδυναμωθούν οι σχέσεις μας, να υπάρξει μία ανταλλαγή επισκέψεων, ενδεχομένως να μεταβούμε κι εμείς κάποια στιγμή στο Λονδίνο, διότι και η Κοινοβουλευτική Διπλωματία παίζει έναν πολύ σημαντικό ρόλο και δεν πρέπει να τον παραγνωρίζουμε και ας μην περιοριζόμαστε σε εθιμοτυπικές επισκέψεις.

Όπως είπε και ο κ. Πρόεδρος, έχουμε κάνει ουσιαστική δουλειά, έχουμε κάνει κάποιες συναντήσεις και έχουμε ενημερωθεί. Στο χρόνο που έχω στη διάθεσή μου και δεδομένου ότι έχω καλυφθεί, θα ήθελα να μου επιτρέψετε να μην ακολουθήσω την πεπατημένη. Δράττομαι της ευκαιρίας ότι είναι η πρώτη μας συνάντηση και θα ήθελα να κάνω μία θεωρητική προσέγγιση για το Brexit, διότι και η θεωρία χρειάζεται, όμως, η θεωρία λείπει και πολλές φορές δεν έχουμε και την ευκαιρία να συζητήσουμε.

Το Brexit, λοιπόν, αναφέρεται στο δημοψήφισμα, που διενεργήθηκε στις 23 Ιουνίου του 2016 και αποφάσισε την έξοδο της Βρετανίας από την Ευρωπαϊκή Ένωση. Η απόφαση προσφυγής στη λαϊκή ετυμηγορία προφανώς και δεν έπεσε ως κεραυνός εν αιθρία. Είχε ήδη αποφασισθεί από τον Ντέιβιντ Κάμερον, το 2013, ως μία απόπειρα κατευνασμού των ευρωσκεπτικιστών του κόμματός του και παρεμπόδισης διαρροής ψήφων στο «youkeep» του Νάιτζελ Φάρατζ. Πρόκειται για περίπτωση εργαλειοποίησης δημοψηφίσματος χάριν διασφάλισης μιας κομματικής και κυβερνητικής συνοχής. Η χρονική σύμπτωση του Brexit με μείζονα γεγονότα, με ένα ακροδεξιό τσουνάμι στη Βόρεια Ευρώπη, Γαλλία, Ολλανδία, Αυστρία, Δανία και με αποκορύφωμα το AFD της Γερμανίας, αλλά την ίδια στιγμή και με την άνοδο της Αριστεράς στον Νότο και την Ιρλανδία, κατέδειξε το εξής: Την αμφισβήτηση και εκ δεξιών και εξ αριστερών μιας νεοφιλελεύθερης ορθοδοξίας, που κατ’ ίσχυσε στον πλανήτη τα τελευταία 40 έτη. Με ποιες διόπτρες θα μπορούσε να αναγνωστεί συνεπώς η απόφαση του βρετανικού λαού να εγκαταλείψει την Ευρωπαϊκή Ένωση;

Ένα πρώτο ερμηνευτικό σχήμα θα ήταν αυτό της πρόσληψης του Brexit ως περίτρανης απόδειξης του αντιευρωπαϊσμού της Βρετανίας, που καλλιέργησε το ιμπεριαλιστικό της παρελθόν και μια παραδοσιακή ειδική σχέση, που πάντα είχε με την Αμερική. Ενδεχομένως, ένα πείσμα της ελίτ, που ακόμη τρέφει το ασυνείδητό της, η αίγλη παρελθόντων αυτοκρατορικών μεγαλείων. Άλλωστε, η Βρετανία δεν έγινε ποτέ μέλος της Ευρωζώνης. Ωστόσο, θα άξιζε εδώ να υπογραμμιστεί ότι η απόρριψη του ευρώ, μετά την Συνθήκη του Μάαστριχτ από την Βρετανική τότε κυβέρνηση, οδήγησε και υπό τις ευλογίες ενός μεταλλαγμένου εργατικού κόμματος σε ένα σκληρό εγχώριο νεοφιλελευθερισμό, που γέννησε και την πρώτη σοβαρή τραπεζική κρίση στην Ευρώπη, αλλά και σε μια δρακόντεια λιτότητα, που συνέχισε απρόσκοπτα και η επόμενη κυβέρνηση συντηρητικών και φιλελευθέρων.

Η φαντασμαγορική Μητρόπολη του Λονδίνου και η εύπορη Νοτιοανατολική Αγγλία πόρρω απέχουν από τον αποβιομηχανοποιημένο και φτωχό Βορρά και το Βορειοανατολικό τμήμα. Τέλος, οι μεγάλες μεταναστευτικές ροές και η προσφυγική κρίση, οι ατελέσφορες προσπάθειες αντιμετώπισης και κοινωνικής ενσωμάτωσης των μεταναστών, σε συνδυασμό με την ρατσιστική, ξενοφοβική ρητορική, στην οποία πρωταγωνίστησε ο Φάρατζ, έγιναν η μήτρα του φόβου και μιας εθνικιστικής περιχαράκωσης.

Κομμάτι από το μεγάλο ψηφιδωτό της Ευρώπης, παλμογράφος των αλλεπάλληλων δονήσεων και κραδασμών της τα τελευταία χρόνια, το Brexit θα μπορούσε εν τέλει να είναι και το χρονικό ενός προαναγγελθέντος θανάτου ή μιας αθετημένης υπόσχεσης του ημιτελούς σχεδίου της Ευρώπης να αναγεννηθεί επάνω στα συντρίμμια του Δευτέρου Παγκοσμίου Πολέμου, μια κοινότητα ειρήνης, κοινωνικού κράτους και αξιοπρεπούς απασχόλησης, το πολιτειακό σύστοιχο, της οποίας, ήταν στην αρχή η Αντιπροσωπευτική Δημοκρατία των Εθνικών Κρατών, που την συναποτελούσαν.

Το ανέφελο μεταπολεμικό διάλειμμα ενός εγχειρήματος, που ξεκίνησε κάποτε, ως το «Σχέδιο Σουμάν» της Κοινής Αγοράς Άνθρακα και Χάλυβα, οδήγησε, δυστυχώς, συν το χρόνο στην επαλήθευση της ζοφερής προφητείας του Χάγιεκ, δηλαδή χαμηλοί ρυθμοί ανάπτυξης και παραγωγικότητας προϊόντος του χρόνου, ανεργία και όξυνση ανισοτήτων, απορρύθμιση των χρηματιστηριακών αγορών – ενδεδυμένων το οιωνοί μυστικιστικό περίβλημα ενός μετανεωτερικού αόρατου χεριού ή ειμαρμένης – εμμονή στην ιδιωτικοποίηση δημοσίων υπηρεσιών και βιομηχανιών σάλπισαν την θριαμβική έλευση του θαυμαστού «νεοφιλελεύθερου κόσμου», η θεσμική μορφή του οποίου ήταν και ένας υπερεθνικός μηχανισμός, απρόσβλητος από την λαϊκή βούληση. Ένας μηχανισμός τεχνοκρατικής αυθεντίας και εξουσίας, που υποκαθιστούσε την αντιπροσώπευση και κράδαινε την Δαμόκλειο Σπάθη της λιτότητας σε αδύναμους φορολογούμενους πολίτες και σε αδύναμα εκλεκτορικά σώματα.

Αυτή τη στιγμή, το φάντασμα που πλανάται πάνω από την Ευρώπη και τη στοιχειώνει, δεν είναι μόνον αυτό των υπερχρεωμένων και ελλειμματικών Νοτίων, που γεννούν τα εξωφρενικά πλεονάσματα των Βορείων. Είναι και το έλλειμμα δημοκρατικής νομιμοποίησης, που αντικατοπτρίζεται και στην ίδια αρχιτεκτονική των Θεσμών της Ευρωπαϊκής Ένωσης, εκ των τριών θεσμικών πυλώνων της, την Κομισιόν, το Συμβούλιο των Υπουργών και το Κοινοβούλιο. Το τελευταίο, που κατ' ουσίαν συνιστά και το συνδετικό κρίκο μεταξύ Θεσμών και πολιτών, φαίνεται να είναι και το πιο αδύναμο, αφού ο ρόλος του είναι κατά βάση επικυρωτικός και γνωμοδοτικός και όχι ουσιαστικά νομοθετικός.

Παρακολουθούμε, κυρίες και κύριοι συνάδελφοι, με πολύ μεγάλο ενδιαφέρον τις διαδικασίες, όπως είπα και στην αρχή, που είναι σύνθετες και χρονοβόρες της εξόδου της Βρετανίας από την Ευρωπαϊκή Ένωση. Τα έχουν αναφέρει πριν και ο κ. Υπουργός και ο κ. Καρβούνης. Τα φλέγοντα θέματα, τα οποία έχουμε θέσει κι εμείς κατά καιρούς σε αυτή την Επιτροπή, αφορούν κυρίως δικαιώματα και τις εφεξής συνθήκες διαβίωσης και εργασίας στη Βρετανία, πολιτών που προέρχονται από τα κράτη μέλη της Ευρωπαϊκής Ένωσης, συμπεριλαμβανομένων και ημών των ιδίων. Η ελληνική κοινότητα φοιτητών, επιστημόνων και ερευνητών στη Βρετανία, ως γνωστόν, είναι από τις μεγαλύτερες. Το ερώτημα των διδάκτρων, δικαιωμάτων μετακίνησης, διαμονής, εργασίας και ασφάλισης, είναι ανοικτό. Υπάρχει, όμως και μια ατζέντα που, κατά τη γνώμη μου, υπερβαίνει το πλαίσιο των εθνικών μας συμφερόντων και αφορά στα ανθρώπινα δικαιώματα, εν γένει. Η Ευρωπαϊκή Συνθήκη των Ανθρωπίνων Δικαιωμάτων συνιστά και προαπαιτούμενο της ένταξης στην Ευρωπαϊκή Ένωση. Διατάξεις του ευρωπαϊκού νομικού πλαισίου των Ανθρωπίνων Δικαιωμάτων του 1998, που ενσωματώθηκαν στο Βρετανικό Δίκαιο, διαβάζω προσφάτως ότι επανεξετάζονται και υπό την πίεση μερίδας των Συντηρητικών που αιτούνται, κάποιοι εξ' αυτών, την απόσυρσή τους. Είναι σοβαρά ζητήματα.

Κυρίες και κύριοι συνάδελφοι, η Ευρώπη γερνάει ανεπιτυχώς, με ακρωτηριασμένο το ένα μέλος της. Το Brexit μας υπενθυμίζει βίαια ότι ζούμε την «Εποχή των τεράτων», όπως έλεγε και ο Γκράμσι σε ένα interregnum, όπου το παλαιό αργοπεθαίνει και το νέο δεν έχει γεννηθεί ακόμη. Το νέο, ωστόσο, για εμάς δεν επωάζεται στο εθνικιστικό κέλυφος, δεν θα το φέρουν στον κόσμο φυγόκεντρες δυνάμεις, αλλά ένας επώδυνος αγώνας, που διεξάγεται καθημερινά μέσα σε αυτή την Ευρώπη, προκειμένου να την αλλάξουμε, να φιλοτεχνήσουμε μια Ευρώπη Δημοκρατίας και Αλληλεγγύης.

Θα ήθελα να κλείσω με μια τελευταία λέξη για τα δημοψηφίσματα. Δημοψηφίσματα για την προοπτική και την αρχιτεκτονική της Ευρωπαϊκής Ένωσης, γίνονται ως γνωστόν από το 2005, ξεκινώντας από αυτό που είχε διενεργήσει η Γαλλία για το Ευρωπαϊκό Σύνταγμα.

Τα δημοψηφίσματα, όταν το αποτέλεσμά τους δυστυχώς δεν είναι το αναμενόμενο, φέρουν ανεξίτηλο το στίγμα του λαϊκισμού. Έχει γίνει πάρα πολύ της μόδας, τον τελευταίο καιρό. Σοφός και ώριμος ο λαός μας όταν μας ψηφίζει, αδαής και ακατέργαστος, ανορθόλογος και επιρρεπής σε δημαγωγούς όταν επιστρέφει εκδικούμενος, όσους τον απέκλεισαν. Ο όρος λοιπόν «λαϊκισμός» γίνεται εσχάτως και το τελεσφόρο όπλο, για να αναχαιτιστεί η επιστροφή του λαού. Το Brexit ως διαλυτική στιγμή, ως ακρωτηριασμός της Ευρώπης, θα έλεγα ότι επ’ ουδενί δεν πρέπει να αντιμετωπιστεί με την εύκολη χρήση του όρου «λαϊκισμός», ανεξαρτήτως των ενστάσεων, των διαφωνιών, που μπορεί να έχει ο καθένας μας. Ας μην επιτρέψουμε την ιδεολογική κατάχρηση, αν θέλετε, του όρου «λαϊκισμός» συνώνυμου πλέον της δυσπιστίας στη λαϊκή ετυμηγορία και ας μην επιτρέψουμε και την εκτροπή αυτού σε ένα φόβο για την Δημοκρατία. Γιατί η Δημοκρατία αυτό είναι. Στη Δημοκρατία για την άσκηση της εξουσίας δεν χρειάζεται κάποια πιστοποίηση. Ας γίνουν λοιπόν τα τραύματα της γηραιάς μας ηπείρου αφορμές αναστοχασμού και κάποιες ασκήσεις αυτογνωσίας. «Ο τρώσας και ιάσεται». Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ευχαριστώ πολύ, την κυρία Βάκη και τον τρόπο με τον οποίο έβαλε το θέμα του Brexit, μέσα στο γενικότερο πλαίσιο και της Ευρωπαϊκής Ένωσης και βέβαια, των οικονομικών πολιτικών που έχουν ακολουθηθεί τα τελευταία χρόνια.

Τώρα, θα προχωρήσουμε σε παρεμβάσεις συναδέλφων βουλευτών και λόγω του ειδικού χαρακτήρα αυτής της συνεδρίασης, δεν θα ζητήσουμε από τα κόμματα να ακολουθήσουν τη σειρά, με την οποία συνήθως γίνονται οι συζητήσεις στις Επιτροπές. Επομένως, όποιοι συνάδελφοι θέλουν να εγγραφούν, παρακαλώ να σηκώσουν το χέρι.

Θα ξεκινήσω με τον κ. Κουμουτσάκο. Πριν από μερικές μέρες ήμασταν στο Ναύπλιο σε ένα συμπόσιο για το Brexit και τα αποτελέσματά του για την Ελλάδα και την Ευρωπαϊκή Ένωση, όπου ο κ. Κουμουτσάκος και η ταπεινότης μου είχαμε μία αρκετά δημιουργική, νομίζω, ανταλλαγή απόψεων. Έχετε τον λόγο για 5 λεπτά.

ΓΕΩΡΓΙΟΣ ΚΟΥΜΟΥΤΣΑΚΟΣ: Όχι, για πέντε λεπτά, κύριε Πρόεδρε. Στην κυρία Βάκη δώσατε περισσότερο.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Στην κυρία Βάκη ήταν θεσμική η πρόσκληση, ως Πρόεδρος της Κοινοβουλευτική Ομάδας Φιλίας. Δεν θα μαλώσουμε γι’ αυτό.

ΑΘΑΝΑΣΙΟΣ ΔΑΒΑΚΗΣ: Οι βουλευτές είναι ισότιμοι, κύριε Πρόεδρε.

ΓΕΩΡΓΙΟΣ ΚΟΥΜΟΥΤΣΑΚΟΣ: Κύριε Πρόεδρε, αν υπάρχει ένας λόγος, για τον οποίο είμαστε εδώ και κάνουμε αυτές τις συνεδριάσεις, είναι γιατί έστειλα μία επιστολή σε εσάς και μία στον Πρόεδρο της Βουλής, για να συζητήσουμε το Brexit και μάλιστα, υπήρχε και πρόταση να γίνει – από τις 29 Αυγούστου, παρακαλώ – και ειδική Επιτροπή, για να το συζητήσει. Επομένως, βασικός λόγος, που γίνεται η συνεδρίαση, ήταν, γιατί ανελήφθη από τη Νέα Δημοκρατία αυτή η πρωτοβουλία και δεν έχουμε πρόθεση να μας στερηθεί ο χρόνος και να αναπτύξουμε τις απόψεις μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Μα, δεν πρόκειται να σας στερηθεί κανένας χρόνος. Ξεκινάμε τώρα στις παρεμβάσεις των βουλευτών και σας καλώ στο βήμα, ως βουλευτή και όχι ως θεσμικό αντιπρόσωπο.

ΓΕΩΡΓΙΟΣ ΚΟΥΜΟΥΤΣΑΚΟΣ: Το ζήτημα της εξόδου, κύριε Πρόεδρε, κυρίες και κύριοι συνάδελφοι, της Μεγάλης Βρετανίας από την Ευρωπαϊκή Ένωση είναι ζήτημα ιδιαίτερα σημαντικό και σοβαρό, γιατί αφορά τόσο στο μέλλον της Ευρωπαϊκής Ένωσης, αλλά και έχει σοβαρές οικονομικές και γεωπολιτικές επιπτώσεις και για την Ελλάδα.

Για τον λόγο αυτό, όπως ειπώθηκε, αναλάβαμε και μια πρωτοβουλία προς το τέλος Αυγούστου, με συγκεκριμένες προτάσεις, που διατυπώθηκαν με επιστολή μου, προς τον Πρόεδρο της Επιτροπής, αλλά και προς τον Πρόεδρο της Βουλής, για να συζητηθεί με λεπτομέρεια και σοβαρότητα το ζήτημα του Brexit. Για ένα μάλιστα πρόσθετο λόγο, διότι, όταν καταλήξουμε σε Συμφωνία, όλα δείχνουν ότι αυτή η Συμφωνία θα έχει μεικτό χαρακτήρα, άρα θα πρέπει να επικυρωθεί τόσο από το Κοινοβούλιο του Ηνωμένου Βασιλείου όσο και από τα Εθνικά Κοινοβούλια. Επομένως, η Βουλή των Ελλήνων δεν θα έπρεπε να οδηγηθεί στο να ψηφίσει στο τελικό στάδιο κάτι και να το επικυρώσει, χωρίς να το έχει συζητήσει σε βάθος και εκτενώς.

Η επί σχεδόν 60 χρόνια ευρωπαϊκή πορεία ενοποίησης ήταν πορεία προσθέσεων, ήταν πορεία διευρύνσεων. Από τα αρχικά 6 κράτη μέλη της Ευρωπαϊκής Κοινότητας Άνθρακα και Χάλυβα έγιναν στην πορεία 28 της Ευρωπαϊκής Ένωσης. Η ιστορική διαδρομή, λοιπόν, της Ευρωπαϊκής Ένωσης ήταν διαδρομή προσθέσεων. Για πρώτη φορά ζούμε και βιώνουμε μία αφαίρεση. Η απόφαση, λοιπόν, των Βρετανών μας πέρασε σε μία εποχή που η αφαίρεση γίνεται πραγματικότητα στην Ευρωπαϊκή Ένωση και πιστεύω και πιστεύουμε ακράδαντα ότι αυτό πρέπει να σταματήσει εδώ. Σήμερα, όμως, η κατάσταση είναι αυτή και δυστυχώς, η διαδικασία του διαζυγίου Ευρώπης – Ηνωμένου Βασιλείου έχει αρχίσει. Και μάλιστα αύριο και μεθαύριο θα γίνει η 6η Συνεδρίαση, ο 6ος κύκλος διαπραγμάτευσης.

Ποια είναι η γενική μας στάση, όσον αφορά στην έξοδο του Ηνωμένου Βασιλείου από την ευρωπαϊκή οικογένεια των 27; Βεβαίως λυπούμαστε που η Μεγάλη Βρετανία επέλεξε το δρόμο της αυτοεξαίρεσής της από την κοινή πορεία και από το κοινό ευρωπαϊκό πεπρωμένο. Σεβόμαστε απολύτως τη κυρίαρχη απόφαση του Βρετανικού λαού. Η Ευρωπαϊκή Ένωση ούτε πρέπει ούτε μπορεί να είναι ούτε μπορεί να εμφανίζεται, ως τιμωρός. Και οι 27 δεν διαπραγματευόμαστε, για να τιμωρήσουμε, αλλά ούτε και για να εκχωρήσουμε δικαιώματα, κεκτημένα και κατακτήσεις πολλών δύσκολων προσπαθειών των τελευταίων 60 χρόνων.

Ούτε βεβαίως και η περαιτέρω ενίσχυση και εμβάθυνση της Ευρωπαϊκής Ένωσης μπορεί να γίνει όμηρος του Brexit και των διαδικασιών του διαζυγίου Μεγάλης Βρετανίας και Ευρωπαϊκής Ένωσης. Εμείς θα συνεχίσουμε ως Ευρωπαϊκή Ένωση, πρέπει να συνεχίσουμε και την εμβάθυνση και την ενίσχυση της Ευρωπαϊκής Ένωσης και να μην επηρεαστούμε από το γεγονός ότι αυτή τη στιγμή τρέχει αυτή η διαδικασία. Θεωρώ δε, δεδομένο ότι τα 27 κράτη μέλη θα είναι με ενότητα αρραγή, υποστηρικτικά, στην εντολή που έχει πάρει ο βασικός διαπραγματευτής, ο κ. Μπαρνιέ, στη διαπραγμάτευση με το Ηνωμένο Βασίλειο. Άλλωστε, την εντολή αυτή τη συνδιαμορφώσαμε, τη συμφωνήσαμε και την αποφασίσαμε, ομόφωνα, τα κράτη μέλη. Επομένως, η ενότητα των 27 στη στήριξη του Μισέλ Μπαρνιέ νομίζω ότι πρέπει να είναι δεδομένο.

Ακούστηκε ότι η διαπραγμάτευση διεξάγεται σε δύο στάδια. Το πρώτο στάδιο είναι η συμφωνία του διαζυγίου και το δεύτερο στάδιο είναι η διαμόρφωση της νέας σχέσης μεταξύ ενός τρίτου κράτους και της Ευρωπαϊκής Ένωσης. Είναι μία πολύπλοκη και σύνθετη διαδικασία. Αναφέρθηκαν τα θέματα, τα οποία απασχολούν αυτή τη στιγμή το διαζύγιο. Η Μεγάλη Βρετανία έχει ζητήσει να ξεκινήσουμε, ήδη, τις συζητήσεις για τη διαμόρφωση της σχέσης της μετέπειτα, όμως αυτό δεν είναι δεκτό από την ευρωπαϊκή πλευρά, διότι θα πρέπει να γίνει σαφής πρόοδος, που δεν υπάρχει ακόμη, όπως ήδη αναφέρθηκε, στα ζητήματα των ευρωπαίων που ζουν, εργάζονται και σπουδάζουν στην Μεγάλη Βρετανία, στο ζήτημα της Ιρλανδίας και στο ζήτημα των υποχρεώσεων, που έχει η Μεγάλη Βρετανία, όσον αφορά στον ευρωπαϊκό Προϋπολογισμό. Υπάρχουν επιπτώσεις και για την Ελλάδα από το Brexit, σοβαρές επιπτώσεις, που δεν έχουν προβληθεί και δεν έχουν προβληματίσει όσο θα έπρεπε.

Υπάρχουν οικονομικές και γεωπολιτικές επιπτώσεις. Στις οικονομικές θα πρέπει να δούμε τι θα γίνει με το ελληνικό εμπόριο και τις εξαγωγές στην περίπτωση που το Brexit οδηγήσει σε κάποια μείωση των δυνατοτήτων της Βρετανικής Οικονομίας. Θα πρέπει να δούμε τι θα γίνει με τον τουρισμό γνωρίζοντας ότι η Μεγάλη Βρετανία είναι το δεύτερο κράτος, που ενισχύει τον ελληνικό τουρισμό όχι μόνο σε αφίξεις, αλλά και σε έσοδα. Τι θα γίνει π.χ. αν το Brexit έχει μία αρνητική επίπτωση στα εισοδήματα των Βρετανών; Τι θα γίνει με τις ισοτιμίες; Ποιες θα είναι οι επιπτώσεις στην αγοραστική δύναμη του Βρετανικού κοινού και αν θα συνεχίζει να επιλέγει, με αυτούς τους αριθμούς και με αυτή την ποιότητα, να επισκέπτεται τη χώρα μας. Επομένως, το θέμα του τουρισμού είναι ιδιαίτερου και υψηλού ενδιαφέροντος για την Ελλάδα.

Μια τρίτη οικονομική συνέπεια αφορά στο ενδεχόμενο να θιγεί η ελληνική Ναυτιλία, με την έννοια ότι, αν πάμε σε μια διαταραχή στο διεθνές εμπόριο, αυτό θα έχει επίπτωση και στη διεθνή ναυτιλία, η οποία, όπως ξέρετε, κυριαρχείται από την ελληνική. Άλλη οικονομική επίπτωση είναι το γεγονός ότι η Μεγάλη Βρετανία, όταν πια δεν θα είναι μέλος, δεν θα συνεισφέρει στον Κοινοτικό Προϋπολογισμό. Ήταν μια χώρα που συνεισέφερε καθαρά στον Κοινοτικό Προϋπολογισμό, που σημαίνει ότι η πίτα του Κοινοτικού Προϋπολογισμού θα μειωθεί και άρα αυτό που αντιστοιχεί στη χώρα μας, θα μειωθεί επίσης και αυτό είναι σημαντικό.

Όσον αφορά στις γεωπολιτικές επιπτώσεις, η αποχώρηση της Μεγάλης Βρετανίας από την Ευρωπαϊκή Ένωση, πρώτα από όλα, διαμορφώνει προϋποθέσεις ενίσχυσης της συνεργασίας των ευρωπαίων στα ζητήματα Άμυνας και Ασφάλειας. Είναι γνωστό ότι το Λονδίνο πάντα ήταν επιφυλακτικό στο να δει μια ουσιαστική πρόοδο στην εμβάθυνση της ευρωπαϊκής συνεργασίας στα ζητήματα Άμυνας και Ασφάλειας. Το γεγονός ότι δεν θα κάθεται πια στο τραπέζι, δίνει μια ευκαιρία στην Ευρώπη να ενισχύσει αυτήν τη συνεργασία και, βεβαίως, υπαγορεύει στους Ευρωπαίους να συνεχίσουν να έχουν πολύ καλές και ουσιαστικές σχέσεις και με το ΝΑΤΟ. Διότι, καθώς ο βρετανικός κρίκος θα εκλείψει, οι Ευρωπαίοι οφείλουν να κατευθυνθούν σε δύο κατευθύνσεις, δηλαδή, και να ενισχύσουν τη δική τους συνεργασία στα θέματα Άμυνας και Ασφάλειας, αλλά και να διατηρήσουν τις ισχυρές σχέσεις τους με την Ατλαντική Συμμαχία, ταυτόχρονα.

Δεύτερη γεωπολιτική επίπτωση είναι ότι, καθώς το Λονδίνο δεν θα κάθεται πια στο τραπέζι των ευρωπαϊκών διαβουλεύσεων, αυτό, εκ των πραγμάτων, ανακλαστικά ενισχύει τη δύναμη, την ισχύ και την επιρροή του Βερολίνου και του Παρισιού. Επομένως, ο Γαλλογερμανικός άξονας, πάντα ισχυρός, θα γίνει ακόμη ισχυρότερος για το επόμενο χρονικό διάστημα. Υπάρχουν, όμως και άλλες επιπτώσεις που έχουν άμεσο ενδιαφέρον για την Ελλάδα. Η Μεγάλη Βρετανία ήταν πάντα ένας συνήγορος των στενών σχέσεων Ευρωπαϊκής Ένωσης και Τουρκίας. Αυτός ο συνήγορος δεν θα βρίσκεται πια στο τραπέζι των διαβουλεύσεων, πράγμα, το οποίο δίνει μεγαλύτερη άνεση και επιρροή, όπως είπαμε, στο Βερολίνο και στο Παρίσι να διαμορφώνουν τη στάση της Ευρωπαϊκής Ένωσης, έναντι της Τουρκίας και γνωρίζουμε πολύ καλά ότι αυτή η στάση είναι αρνητική έναντι της Τουρκίας. Επομένως, η τάση μιας επιφυλακτικής έως αρνητικής στάσης απέναντι στη διεύρυνση προς την Τουρκία θα ενισχυθεί και θα είναι η κυρίαρχη τάση στην Ευρωπαϊκή Ένωση και αυτό, όπως γνωρίζετε πολύ καλά, δεν είναι κάτι, το οποίο επιθυμεί η Ελλάδα. Δηλαδή, δεν επιθυμεί την πλήρη ρήξη των ευρωτουρκικών σχέσεων, διότι έτσι η Τουρκία θα καταστεί απολύτως απρόβλεπτος γείτονας. Ήδη είναι, αλλά θα γίνει δύο και τρεις φορές πιο απρόβλεπτη.

Υπάρχει όμως και μια άλλη επίπτωση. Αν η Μεγάλη Βρετανία διαμορφώσει μια σχέση με την Ευρωπαϊκή Ένωση, ως τρίτη πια χώρα, που θα στηρίζεται κυρίως στα ζητήματα Ασφάλειας και Άμυνας, θα διαμορφώσει ένα προηγούμενο μιας ειδικής σε περιεχόμενο σχέσης μιας τρίτης χώρας με την Ευρωπαϊκή Ένωση, βασισμένη κυρίως στα ζητήματα Άμυνας και Ασφάλειας. Αυτό το μοντέλο θα μπορούσε να είναι ένα προηγούμενο προς μίμηση από μια άλλη τρίτη χώρα, που έχει βαριά γεωπολιτική ισχύ και σημασία, η Τουρκία. Επομένως, αυτό το μοντέλο μιας σχέσης τρίτης χώρας, που θα βασίζεται κυρίως στη συνεργασία με την Ευρώπη στα ζητήματα Άμυνας και Ασφάλειας, μπορεί να χρησιμοποιηθεί ως προηγούμενο και αυτό πρέπει να μας απασχολήσει πολύ.

Τελειώνω με κάτι, το οποίο δεν έχει άμεση σχέση με το Brexit. Απλώς, όλα όσα ανέφερα και όλα όσα αναφέρθηκαν πριν, πιστεύω ότι υποδηλώνουν και υπογραμμίζουν την ανάγκη και την ορθότητα να συζητάμε στη Βουλή των Ελλήνων, σε αυτή την Επιτροπή και σε όποιο άλλο σχήμα κριθεί σκόπιμο, το ζήτημα του Brexit, διότι μας αφορά. Αφορά στην Ευρώπη και την Ελλάδα, οικονομικά και γεωπολιτικά.

Υπάρχει όμως και άλλο ένα θέμα πολύ επίκαιρο και των ημερών, κύριε Πρόεδρε και σας το θέτω τώρα, γιατί νομίζω ότι είναι κρίσιμο και σοβαρό να τεθεί στην Επιτροπή. Από ό,τι ακούμε και πληροφορούμαστε μέσω διαρροών, δυστυχώς, όσον αφορά στην ημερομηνία, στις 7 Δεκεμβρίου θα επισκεφτεί τη χώρα ο Πρόεδρος της Τουρκίας, ο κ. Ερντογάν. Είναι ένα ταξίδι και μια συνάντηση, η οποία ορθώς θα γίνει, διότι πρέπει να συνομιλούμε με τη γείτονα χώρα.

Δυστυχώς, όμως, το κλίμα που έχει διαμορφωθεί ενόψει αυτής της επισκέψεως είναι ιδιαίτερα βεβαρημένο. Οι παραβιάσεις γενικά αυτήν τη χρονιά έχουν χτυπήσει «κόκκινο». Είναι η χειρότερη χρονιά σε παραβιάσεις και στη θάλασσα και στον αέρα, εδώ και πάρα πολλές δεκαετίες, αλλά και τώρα. Ενώ ήταν γνωστό ότι θα γίνει η επίσκεψη αυτή, είχαμε πολύ πρόσφατα 60 παραβιάσεις και υπερπτήσεις στρατιωτικών ελικοπτέρων στα Ίμια, δηλώσεις απαράδεκτες, αλλά και κάτι ακόμη. Είχαμε μια μυστηριώδη ως προς το τι την προκάλεσε, αλλά και ως προς το περιεχόμενο των συνομιλιών της, επίσκεψη του κ. Χακάν Τσαβούσογλου στην Αθήνα και τη Θράκη. Με δηλώσεις, που νομίζω ότι δεν θα αδικήσω κανέναν, αν τις χαρακτηρίσω προκλητικές. Πάνω σε αυτό ήρθαν και νέες δηλώσεις όσον αφορά στην Κύπρο και την παράνομη κατοχή του Βόρειου τμήματος της Κύπρου από την Τουρκία.

Όλα αυτά διαμορφώνουν ένα περιβάλλον, το οποίο δεν είναι υγιές, ώστε η επικείμενη επίσκεψη να παράξει ουσιαστικά αποτελέσματα. Δεν θα πρέπει αυτή η επίσκεψη να εξελιχθεί σε μια επιχείρηση δημοσίων σχέσεων και εξωραϊσμού της κακής εικόνας, που έχει η Τουρκία στη Δύση και την Ευρώπη. Δεν θα γίνουμε εμείς ο φορέας εξωραϊσμού της εικόνας της Τουρκίας. Υπό αυτή την έννοια, κύριε Πρόεδρε, πιστεύω ότι πρέπει η Εθνική Αντιπροσωπεία εγκαίρως – και αυτό βοηθάει και την διαπραγματευτική θέση της χώρας – να ενημερωθεί από την Κυβέρνηση και τον κ. Υπουργό Εξωτερικών, για το ποιοι είναι οι στόχοι αυτής της επίσκεψης, τι επιδιώκει η ελληνική πλευρά να επιτύχει από αυτήν την επίσκεψη και τι θα κάνει, ώστε στο διάστημα μέχρι την υλοποίηση της επίσκεψης αυτής, περίπου 20 μέρες, δεν θα έχουμε και άλλα γεγονότα, που θα επιβαρύνουν ακόμη περισσότερο την ατμόσφαιρα μέσα στην οποία θα γίνει αυτή η επίσκεψη.

Υπό αυτήν την έννοια – το γνωρίζετε ήδη και έχω στείλει επιστολή – η Νέα Δημοκρατία ζητάει να έρθει στην Επιτροπή αυτή, εγκαίρως, ο Υπουργός Εξωτερικών και να δώσει δύο ώρες. Έχει δώσει ήδη τρεις ή τέσσερις ώρες μιλώντας στους διπλωματικούς συντάκτες και, αν οι διπλωματικοί συντάκτες ορθώς έχουν το καθήκον και το δικαίωμα να ενημερώνονται, διπλά έχει το δικαίωμα να ενημερώνεται η Επιτροπή Εθνικής Άμυνας και Εξωτερικών Υποθέσεων της Βουλής των Ελλήνων πριν από μια εξαιρετικά κρίσιμη επίσκεψη του Τούρκου Προέδρου, ενώ, εν τω μεταξύ, έχει διαμορφωθεί ένα κλίμα στις διμερείς μας σχέσεις, που μόνο ως κακός οιωνός, όσον αφορά στα αποτελέσματα αυτής της επίσκεψης, μπορεί να χαρακτηριστεί.

Καταθέτω και στα πρακτικά της Επιτροπής, για να υπάρχει, την επιστολή που έστειλα σήμερα στον Πρόεδρο της Επιτροπής, ζητώντας την ενημερωτική αυτή συνεδρίαση με την παρουσία του Υπουργού των Εξωτερικών.

*(Στο σημείο αυτό κατατίθεται έγγραφο το οποίο παρατίθεται στο τέλος του πρακτικού)*

Θα ήθελα να παρακαλέσω και τις άλλες πολιτικές δυνάμεις να τοποθετηθούν στο ζήτημα αυτό, διότι, αν υπάρξει μια συνολική απαίτηση ή ένα συνολικό αίτημα των πολιτικών δυνάμεων να έχουμε αυτήν την ενημέρωση, όπως μας αξίζει, όπως μας ταιριάζει και όπως πρέπει, ενόψει αυτής της επισκέψεως, να το κάνουν, ενισχύοντας αυτήν την πρόταση, που, τελικά, δεν είναι μια φθηνή αντιπολιτευτική κίνηση, αλλά βοηθάει και ενισχύει και την Κυβέρνηση ενόψει αυτής της επισκέψεως. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ευχαριστώ πολύ. Θα διαβιβάσουμε, βέβαια, το αίτημά σας στο Υπουργείο Εξωτερικών και στον Υπουργό Εξωτερικών και θα σας ειδοποιήσουμε για την απάντηση. Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ: Οι Βρετανοί εντάχθηκαν στην Ε.Ο.Κ. τότε, κυρίως, για να μη μείνουν παρατηρητές των εξελίξεων στην ευρωπαϊκή πραγματικότητα και για να επηρεάζουν, όσο μπορούσαν τα πράγματα εντός της Ε.Ο.Κ. και στην Ένωση μετά. Εξάλλου, είναι γνωστό ότι η παρουσία τους στην Ευρωπαϊκή Ένωση ήταν μια παρουσία με ειδικούς όρους. Ήταν πάντα μια ιδιότυπη σχέση η σχέση τους σε όλες τις επιμέρους πολιτικές. Απλώς, σε μια κρίσιμη συγκυρία, βρέθηκαν οι τυχοδιώκτες ηγέτες που αξιοποίησαν ευκαιρίες και το κλίμα και συνέβη το μοιραίο της εξόδου. Είναι προφανές ότι, πέραν της νέας πραγματικότητας για την Μεγάλη Βρετανία, την πολλαπλότητα των προβλημάτων και το κόστος, που θα αντιμετωπίσει εκείνη, είναι βέβαιο ότι η Ευρωπαϊκή Ένωση δεν είναι πια το ίδιο, με αυτό που ήταν πριν και το πλήγμα για την ευρωπαϊκή ιδέα και την ευρωπαϊκή ολοκλήρωση νομίζω ότι είναι εξαιρετικά σημαντικό.

Δεν θα αναφερθώ σε αυτά, που ήδη έχουν ειπωθεί σε σχέση με τις συνέπειες για τη χώρα μας από την έξοδο της Μεγάλης Βρετανίας, απλά να επισημάνω και κάτι επιπλέον σε σχέση με τις οικονομικές συνέπειες. Είναι γνωστό ότι ήδη, με την ενδιάμεση αξιολόγηση του τρέχοντος πολυετούς δημοσιονομικού πλαισίου, διαπιστώνουμε έναν εκτροχιασμό, διότι νέες ανάγκες υπήρξαν, που δεν είχαν προβλεφθεί, όπως είναι η διαχείριση των προσφυγικών ρευμάτων, σημαντικές φυσικές καταστροφές και διάφοροι άλλοι λόγοι και τώρα προστίθεται η έξοδος της Βρετανίας και όπως είπε ο κ. Κουμουτσάκος, η απομάκρυνση ενός καθαρού δότη του Ευρωπαϊκού Προϋπολογισμού. Είναι γνωστό ότι στις πρώτες συζητήσεις για την αναθεώρηση του πολυετούς δημοσιονομικού πλαισίου φαίνεται ότι οι μεγάλες περικοπές, προκειμένου να ισορροπήσει το πράγμα, θα γίνουν στην Κοινή Αγροτική Πολιτική και στο Ταμείο Συνοχής. Δηλαδή, σε δύο πεδία που κατεξοχήν ωφελημένη είναι η χώρα μας και πολλά βεβαίως, προβλέπει από την αξιοποίηση των εσόδων από αυτά τα δύο ταμεία.

Δεν έχω αντίληψη, κύριε Υπουργέ και κύριε Καρβούνη, αν γίνεται κάποια προετοιμασία από πλευράς Ελλάδας, αλλά, και αν έχουν προβλεφθεί και έχουν προγραμματιστεί κάποιες συνεννοήσεις και με την Κομισιόν για την αντιμετώπιση του μεγέθους των ειδικών συνθηκών που δημιουργούνται για την Ελλάδα, κυρίως και βεβαίως, για άλλες χώρες αλλά, αυτό που μας αφορά εμάς είναι η Ελλάδα. Δεν θέλω να προσθέσω κάτι. Νομίζω ότι θα έχουμε στις εξειδικευμένες συναντήσεις, που θα κάνουμε παρακάτω, την ευκαιρία να τοποθετηθούμε. Θέλω να πω ότι, προφανώς συμμεριζόμαστε την άποψη και την πρόταση του κ. Κουμουτσάκου.

Νομίζω ότι μια ενημερωτική συζήτηση με τον Υπουργό, πριν από την επίσκεψη του Ερντογάν και σκόπιμη και χρήσιμη είναι εξάλλου, νομίζω ότι διαχρονικά έχουμε διασφαλίσει ένα κλίμα εθνικής συνεννόησης και συναίσθηση της ευθύνης, που επίσης, φαίνεται ότι όλοι έχουμε. Νομίζω ότι θα είναι χρήσιμο για την Κυβέρνηση να έχει προηγηθεί μια τέτοια ενημερωτική συζήτηση στην Επιτροπή μας. Τέλος, να ευχηθώ στον κ. Καρβούνη «καλός πολίτης» και να επισημάνω ότι σε εποχές ταραχώδεις και αβεβαιότητας για το ευρωπαϊκό εγχείρημα, η απομάκρυνση στελεχών της παλιάς φρουράς είναι βαρύτερες στο αποτύπωμά τους απ’ ότι σε άλλες πιο ήρεμες και πιο ομαλές περιόδους. Καλός πολίτης.

Στο σημείο αυτό ο Προεδρεύων των Επιτροπών έκανε τη β΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ.: Καραναστάσης Απόστολος, Κάτρης Μάριος, Καφαντάρη Χαρά, Βράντζα Παναγιώτα, Καματερός Ηλίας, Θεοφύλακτος Ιωάννης, Καββαδία Αννέτα, Καρακώστα Εύη, Κασιμάτη Νίνα, Μουμουλίδης Θέμης, Βαγενά Άννα, Μπγιάλας Χρήστος, Κοζομπόλη Παναγιώτα, Κατσαβριά Σωτηροπούλου Χρυσούλα, Σιμορέλης Χρήστος, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Καλαφάτης Σταύρος, Κέλλας Χρήστος, Καρασμάνης Γεώργιος, Κουμουτσάκος Γεώργιος, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας, Μωραΐτης Νικόλαος και Μανωλάκου Διαμάντω.

Από τη Διαρκή Επιτροπή Εθνικής Άμυνας και Εξωτερικών Υποθέσεων, παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Βάλια, Βαρεμένος Γιώργος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Παπαδόπουλος Νικόλαος, Κωνσταντινέας Πέτρος, Θελερίτη Μαρία, Λιβανίου Ζωή, Γάκης Δημήτριος, Μπαλτάς Αριστείδης, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Σεβαστάκης Δημήτριος, Τσίρκας Βασίλης, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κασαπίδης Γεώργιος, Κουκοδήμος Κωνσταντίνος, Μπουκώρος Χρήστος, Μειμαράκης Ευάγγελος, Τασούλας Κωνσταντίνος, Τσιάρας Κωνσταντίνος, Κωνσταντινόπουλος Οδυσσέας, Αϊβατίδης Ιωάννης, Κούζηλος Νικόλαος, Παππάς Χρήστος, Κανέλλη Λιάνα, Βαρδαλής Αθανάσιος, Συντυχάκης Μανώλης, Κατσίκης Κωνσταντίνος και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ: Κύριε Υπουργέ, υπήρξε ενημέρωση και τον Μάιο. Συνεπώς, είναι να δούμε τι νεότερο υπάρχει; Λέτε ότι δεν είναι σαφής η πρόθεση της Μεγάλης Βρετανίας. Πράγματι, νομίζω ότι υπάρχει αιτία γι' αυτό και όντως δεν είναι σαφής, διότι είναι σφοδρές οι αντιθέσεις και οξύνονται και εκφράζονται τόσο στο εσωτερικό της Βρετανίας, λόγω δυσκολιών των μονοπωλίων και της αστικής τους τάξης να συμφωνήσουν σε έναν κοινό δρόμο στις σκληρές διαπραγματεύσεις, που γίνονται με τους Αξιωματούχους της Ευρωπαϊκής Ένωσης, για πιο αποτελεσματική – για το μεγάλο Κεφάλαιο, βέβαια – αποχώρηση του Ηνωμένου Βασιλείου από την Ευρωπαϊκή Ένωση. Μάλιστα, οι ενδοαστικές κόντρες είναι ιδιαίτερα έντονες, όχι μόνο μεταξύ των ανταγωνιστικών μονοπωλίων, που έχουν την έδρα τους στη Βρετανία, αλλά ακόμη και μέσα στη συντηρητική Κυβέρνηση της Πρωθυπουργού, Τερέζα Μέι. Ακόμη και το Υπουργικό τους Συμβούλιο παραμένει διχασμένο και διαιρεμένο, ανάμεσα σε αυτούς, που υποστηρίζουν ένα ήπιο και σε αυτούς, που θέλουν ένα σκληρό Brexit, δηλαδή, αποχώρηση δίχως πρόσβαση στην ενιαία αγορά και την τελωνειακή ένωση με την Ευρωπαϊκή Ένωση.

Οι κόντρες αυτές είναι έντονες και μέσα στο κυβερνόν Συντηρητικό κόμμα και γι’ αυτό δεν είναι και σαφής η πρόθεση σήμερα της Βρετανικής Κυβέρνησης. Βεβαίως, όπως μας είπατε και εσείς, ένα μέρος των βρετανικών μονοπωλίων προσπαθεί να κερδίσει χρόνο και να επιβραδύνει τις συγκρούσεις, εντός και εκτός Κυβέρνησης, προτείνοντας διετή ή και τριετή συμβιβαστική συμφωνία – όπως ζήτησε από την Μέι ο φαρμακευτικός κολοσσός Astra Zeneca και δεν είναι ο μοναδικός – προκειμένου να περιορίσει την αβεβαιότητα, που πλήττει τις επενδυτικές τους αποφάσεις και την οικονομία. Η διαπάλη των τμημάτων της αστικής τάξης της Βρετανίας παρακολουθείται στενά και από τους ανταγωνιστές τους στις ισχυρές χώρες μέλη της Ευρωπαϊκής Ένωσης. Για παράδειγμα, η Ένωση Γερμανικών Βιομηχανιών ανακοίνωσε πως οι γερμανικές επιχειρήσεις με παρουσία στη Βρετανία ή τη Βόρεια Ιρλανδία θα πρέπει να λάβουν μέτρα για την πιθανότητα ενός πολύ σκληρού Brexit.

Το παζάρι και η κόντρα συνεχίζεται και μεταξύ Βρετανών και ευρωενωσιακών Αξιωματούχων ως προς την έλλειψη σημαντικής προόδου, που μας είπατε και στις έως τώρα διαπραγματεύσεις για την αποχώρηση του Ηνωμένου Βασιλείου από την Ευρωπαϊκή Ένωση. Ο Οργανισμός για την Οικονομική Συνεργασία και Ανάπτυξη, ο ΟΟΣΑ, δημοσιοποίησε πρόσφατα έκθεση, προειδοποιώντας για τυχόν αδιέξοδο ότι μπορεί να οδηγήσει σε άτακτο Brexit με σοβαρές συνέπειες για τη Βρετανική οικονομία.

Οι κατευθύνσεις του Συμβουλίου για το Brexit, ποιες είναι και τι στόχο έχουν; Για εμάς έχουν στόχο να θωρακίσουν τη θέση της Ευρωπαϊκής Ένωσης και των ομίλων της στον διεθνή ανταγωνισμό με Μεγάλη Βρετανία, Η.Π.Α. και Κίνα. Το αν θα γίνουν εμπορικές συμφωνίες ανάμεσα σε Ευρωπαϊκή Ένωση και Μεγάλη Βρετανία πριν ή μετά το ξεκαθάρισμα των λογαριασμών ή του «διαζυγίου», που λέτε, για εμάς, απ’ ότι βλέπουμε, δεν έχει καμία σχέση αυτό με τα συμφέροντα των λαών, γιατί οι λαοί θα κληθούν να πληρώσουν και πάλι τον όποιο λογαριασμό, είτε ωφεληθούν περισσότερο τα μονοπώλια της Ευρωπαϊκής Ένωσης είτε της Μεγάλης Βρετανίας.

Για εμάς, μόνο η ανατροπή της καπιταλιστικής εξουσίας, η αποδέσμευση μιας χώρας από την Ευρωπαϊκή Ένωση ή το ΝΑΤΟ και κάθε ιμπεριαλιστική συμμαχία μπορεί να απαλλάξει τον λαό από τα εκμεταλλευτικά δεσμά. Διαβάζουμε ότι στη Βρετανία ετοιμάζεται κεντρικό νομοσχέδιο, με το οποίο θα επιχειρηθεί να αντικατασταθούν περίπου 12.000 νόμοι της Ευρωπαϊκής Ένωσης, ώστε να ενταχθούν στο Βρετανικό Δίκαιο και θα είναι περίπου έτοιμο στα μέσα του Νοέμβρη. Θα θέλαμε να ρωτήσουμε, αν υπάρχει κάποια ενημέρωση από εσάς, γιατί αν μη τι άλλο και το νομοθετικό έργο δείχνει την κατεύθυνση.

Βέβαια, όπως είπατε, επιμένουν ότι προτιμότερη είναι καμία συμφωνία από μια κακή συμφωνία. Εμείς θέλουμε να ρωτήσουμε και να μάθουμε, πώς θα είναι διασφαλισμένα τα δικαιώματα των εργαζομένων της Ευρωπαϊκής Ένωσης, που συμπεριλαμβάνονται βέβαια και οι Έλληνες στη Βρετανία; Είπατε ότι υπάρχει πρόοδος στις συζητήσεις. Πώς εκφράζεται; Επίσης, στη Διυπουργική Επιτροπή, που έχετε φτιάξει, έχετε συζητήσει τι θα αλλάξει στις εμπορικές σχέσεις Ελλάδας και Βρετανίας, δηλαδή, εισαγωγές και εξαγωγές.

Ακόμα, ποιο είναι το καθεστώς με τη Βόρεια Ιρλανδία, όταν η Νότια Ιρλανδία έχει δώσει δύο εκατομμύρια διαβατήρια στους Βορειο-ιρλανδούς και ζητούν χαλαρά σύνορα; Είπατε ότι υπάρχει πρόοδος. Πώς αυτή εκφράζεται; Αυτά είναι τα ερωτήματά μου και ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Κι εμείς ευχαριστούμε. Κυρία Μανωλάκου, είπαμε στην αρχή της συνεδρίασης ότι θα γίνουν ακόμα τρεις ή τέσσερις θεματικές συνεδριάσεις, για τα θέματα, τα οποία βάλατε και όπου εκεί θα έχουμε φορείς, ανάλογους π.χ. για τα θέματα του εμπορίου, για τα θέματα των εργασιακών δικαιωμάτων. Εκεί θα συζητήσουμε αναλυτικά και ελπίζουμε, έως τότε, να έχουν προχωρήσει και οι διαπραγματεύσεις, έτσι ώστε να έχουμε μια καλύτερη εικόνα.

Είπατε ότι έχουν δοθεί 2 εκατ. διαβατήρια στους Βορειο-ιρλανδούς. Η Βόρεια Ιρλανδία είναι μέρος του Ηνωμένου Βασιλείου. Θα σας πω κάτι, που, μάλλον δεν το ξέρετε, όπως δεν το ξέρουν και άλλοι συνάδελφοι. Οι πολίτες της Δημοκρατίας της Ιρλανδίας έχουν πολιτικά δικαιώματα στη Βρετανία, μπορούν να ψηφίζουν στις εκλογές και να εκλέγονται. Αυτή είναι μια περιέργεια του Βρετανικού Συντάγματος, που πηγαίνει στην ιστορία των σχέσεων μεταξύ του νησιού της Βρετανίας και της Ιρλανδίας. Αυτά νομίζω ότι θα μπουν στη συζήτηση, αργότερα, όταν θα συζητήσουμε και το θέμα των «σκληρών συνόρων», όπως ακούστηκε. Ναι, παρακαλώ, κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ: Ευχαριστώ, κύριε Πρόεδρε. Βεβαίως, τα δύο εκατομμύρια διαβατήρια, μας τα είπε ο Ιρλανδός Υπουργός Ευρωπαϊκών Υποθέσεων σε μια συνάντηση, που είχαμε, εδώ, στη Βουλή. Επίσης, ζητάμε να μάθουμε πόσο έχουν προχωρήσει οι διαβουλεύσεις, σε ποιο σημείο, με περισσότερη λεπτομέρεια από τα γενικά, ούτως ώστε να μπορούμε να τοποθετηθούμε και να πούμε και απόψεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Σωστά, αλλά αυτά είναι τα θέματα, που είναι στην πρώτη γραμμή των διαπραγματεύσεων και από ότι ακούσαμε, ακόμα δεν έχουν λυθεί. Η ελπίδα είναι να λυθούν μέχρι τα Χριστούγεννα, οπότε να ξεκινήσει ο δεύτερος γύρος. Τώρα, παρακαλώ τον κ. Δαβάκη να πάρει τον λόγο.

ΑΘΑΝΑΣΙΟΣ ΔΑΒΑΚΗΣ: Ευχαριστώ, κύριε Πρόεδρε. Κυρίες και κύριοι συνάδελφοι, το Brexit αποτελεί ένα από τα σημαντικότερα πολιτικοοικονομικά γεγονότα των τελευταίων 20 ετών. Για πρώτη φορά, μια χώρα μέλος της Ευρωπαϊκής Ένωσης επιλέγει να αποχωρήσει από αυτήν. Είναι, βέβαια και η πρώτη φορά, τα τελευταία χρόνια, που μια ευρωπαϊκή πολιτική ηγεσία δεν αντιμετωπίσει το δημοψήφισμα ως ένα επικοινωνιακό εργαλείο εσωτερικής πολιτικής επιβίωσης, αλλά ως θεσμό λήψης αποφάσεων, που χρήζουν σεβασμό. Το γεγονός αυτό δημιουργεί πολλά θεωρητικά και πρακτικά ζητήματα.

Πρώτο ζήτημα, σχετικά με την Κοινή Αγροτική Πολιτική. Πρέπει να δούμε τις επιπτώσεις του Brexit, στην Κοινή Αγροτική Πολιτική. Η Ευρωπαϊκή Ένωση πρέπει να εξασφαλίσει ότι η έξοδος της Βρετανίας δεν θα οδηγήσει σε αρνητικές αλλαγές στην Κοινή Αγροτική Πολιτική, ενώ οι ευρωπαίοι αγρότες, μεταξύ των οποίων και οι συμπατριώτες μας, χρειάζονται σταθερό εισόδημα, οικονομική βεβαιότητα, καθώς και διαπραγματευτική δύναμη, σε σχέση με τις εταιρίες παραγωγής τροφίμων, ώστε να είναι σε θέση να πωλούν τα προϊόντα τους σε ικανοποιητικές τιμές.

Δεύτερο ζήτημα, το καθεστώς των ευρωπαίων πολιτών. Πρώτο πρακτικό ζήτημα είναι τι θα γίνει με τους ευρωπαίους πολίτες – ειπώθηκε και προηγουμένως – που εργάζονται, ζουν ή σπουδάζουν στη Βρετανία. Είναι ένα θέμα, που απασχολεί ιδιαίτερα πολλές ελληνικές οικογένειες, ενώ η Ευρωπαϊκή Ένωση πρέπει να εξασφαλίσει ότι δεν θα διαταραχθεί το καθεστώς των ευρωπαίων πολιτών της Μεγάλης Βρετανίας. Δεν είναι προς το συμφέρον ούτε της Ελλάδος ούτε της Ευρώπης ούτε της Μεγάλης Βρετανίας.

Το τρίτο ζήτημα είναι αυτό του Τουρισμού. Σύμφωνα με στοιχεία του ΣΕΤΕ, του Συνδέσμου Ελληνικών Τουριστικών Επιχειρήσεων, ένας στους δέκα τουρίστες, που έρχονται στη χώρα μας, προέρχεται από την Μεγάλη Βρετανία. Είναι προφανές ότι είναι προς το συμφέρον της ελληνικής οικονομίας να μην υπάρξουν ουσιαστικοί περιορισμοί στη μετακίνηση βρετανών πολιτών προς τη χώρα μας και γενικότερα, εντός της Ευρωπαϊκής Ένωσης.

Ένα τέταρτο ζήτημα είναι η μεταφορά ευρωπαϊκών Θεσμών και Οργανισμών, όταν πλέον, συντελεστεί αυτή η υπόθεση. Οι ευρωπαϊκοί Θεσμοί, που βρίσκονται εντός του Ηνωμένου Βασιλείου, όπως ο Ευρωπαϊκός Οργανισμός Φαρμάκων, επί παραδείγματι, θα πρέπει να μετακομίσουν εκτός αυτού. Η Ελλάδα, η χώρα μας, θα μπορούσε να διεκδικήσει – και απευθύνομαι προς την πολιτική ηγεσία, τώρα – τη φιλοξενία τμήματος αυτών των Θεσμών και Οργανισμών εντός του ελληνικού εδάφους.

Τα ανωτέρω θέματα αποτελούν μόνο ένα μικρό τμήμα του συνόλου των ζητημάτων και ερωτημάτων, που δημιουργεί το Brexit, διότι ακόμη κυριαρχεί η αβεβαιότητα και η ασάφεια. Όλες οι πλευρές πρέπει να προσεγγίσουν τις διαπραγματεύσεις, με υπευθυνότητα, χωρίς κορόνες και επικοινωνιακές στρατηγικές.

Η Μεγάλη Βρετανία ήταν, είναι και θα παραμείνει ένας σημαντικός εταίρος της χώρας μας και της Ευρώπης και ως τέτοιος πρέπει να αντιμετωπιστεί από όλους. Προσβλέπουμε σε συνέχεια των άριστων σχέσεων μεταξύ της Ελλάδος και της Μεγάλης Βρετανίας, τόσο σε διμερές επίπεδο όσο και στο επίπεδο της Συμμαχίας. Η Ευρώπη οφείλει να μπει σε μια διαδικασία ειλικρινούς αυτοκριτικής και ενδοσκόπησης, με συνέπεια και σεβασμό, τόσο στην ιστορία της όσο και στην ιστορία και το χαρακτήρα των κρατών μελών της. Χρειαζόμαστε μια νέα συμφωνία μεταξύ της Ένωσης και των εθνών, που την απαρτίζουν, με σκοπό να αναδειχθεί η χρησιμότητά της στους πολλούς τομείς, που υπάρχει, όπως στα αγροτικά θέματα και να ανακτηθεί η χρησιμότητα της Ευρωπαϊκής Ένωσης, όπου, ενδεχομένως, αυτή έχει χαθεί.

Είναι, δηλαδή, μια καλή υπόθεση εργασίας για περαιτέρω ενδοσκόπηση. Ο ψύχραιμος και ειλικρινής διάλογος είναι ο μοναδικός δρόμος μπροστά μας.

Πριν κλείσω, κύριε Πρόεδρε, θα ήθελα να σταθώ σε μια πρόταση, που έκανε ο συνάδελφος, κ. Κουμουτσάκος προς εσάς, σχετικά με την παρουσία του Υπουργού Εξωτερικών και τη γενικότερη ενημέρωση της Επιτροπής μας για την προγραμματισμένη επίσκεψη του Τούρκου Προέδρου στη χώρα μας. Απαντήσατε ότι «θα το διαβιβάσω στην Κυβέρνηση και θα σας πω». Πιστεύω ότι εσείς είστε ο Πρόεδρός μας, είστε ο Πρόεδρος της Επιτροπής Εθνικής Άμυνας και Εξωτερικών Υποθέσεων και δεν είστε ο «διαβιβαστής» αιτημάτων της εκάστοτε πτέρυγας προς την Κυβέρνηση.

Η Κυβέρνηση, όπως γνωρίζετε – και γνωρίζετε ότι σας εκτιμώ και ως Πανεπιστημιακό δάσκαλο, αλλά και ως νέο βουλευτή – είναι φιλοξενούμενη στο Κοινοβούλιο, με βάση την Αρχή της Λαϊκής Κυριαρχίας. Ένας, λοιπόν, εκπρόσωπος της Λαϊκής Κυριαρχίας αιτείται ένα γεγονός, ένα αίτημα. Εσείς, λοιπόν – αυτό θα ήθελα εγώ, ως μέλος της Επιτροπής αυτής, από τον Πρόεδρό μου – να πάρετε μια θέση έναντι αυτού του αιτήματος, να το υιοθετήσετε ή όχι και από κει και πέρα, να το θέσετε στην Κυβέρνηση.

Αντιλαμβάνομαι ότι είστε και μέλος της Κοινοβουλευτικής Ομάδας του Κυβερνώντος κόμματος, αλλά πρωτίστως, είστε ο Πρόεδρός μας και πιστεύω ότι κατά τούτο, εκφράζετε πρώτα τη θεσμική σας, σοβαρή ιδιότητα και δεύτερον, την ιδιότητά σας. Παρότι πιστεύω ότι είστε υπέρ του αιτήματος να έρθει ο κ. Υπουργός, ο οποίος δεν πολυσυνηθίζει να έρχεται στην Επιτροπή. Αν δεν κάνω λάθος και ζητώ και την μαρτυρία των συναδέλφων, έχει έρθει δύο ή τρεις φορές, για ήσσονος σημασίας θέματα και όχι για τόσο σοβαρά όσο αυτό, δεδομένης και της περιρρέουσας ατμόσφαιρας του τελευταίου έτους ιδιαίτερα, όπως ανέφερε πολύ λεπτομερώς, ο κ. Κουμουτσάκος, των πολλών παραβιάσεων, αλλά και των αμφισβητήσεων, μετά τον απόηχο και της επισκέψεως Τσαούσογλου, στη χώρα μας. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ευχαριστώ κι εγώ, τον κ. Δαβάκη και ευχαριστώ, επίσης, για το μάθημα Συνταγματικού Δικαίου για τις διακρίσεις των Εξουσιών. Συμφωνώ, απολύτως, με αυτά, που είπατε. Αυτό, το οποίο εγώ, ανακοίνωσα στο Σώμα είναι ότι θα μεταβιβάσω το αίτημα. Τη δική μου άποψη θα την εκφράσω, προφανώς, αλλά για να μεταβιβάσω ένα αίτημα μαζί με τη δική μου άποψη, θα πρέπει να το εξετάσω, καταρχάς. Το αίτημα ήρθε από τον κ. Κουμουτσάκο, πριν από μισή ώρα. Δεν είναι κάτι, το οποίο υπόψη μου.

ΓΕΩΡΓΙΟΣ ΚΟΥΜΟΥΤΣΑΚΟΣ: Κύριε Πρόεδρε, εγώ δεν είπα να….

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Απαντώ στον κ. Δαβάκη, που έκανε μια πολύ καλή διάλεξη για τη Λαϊκή Κυριαρχία. Ξέρετε ότι συμφωνούμε απολύτως.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, δεν σας έκανα διάλεξη ούτε για Λαϊκή Κυριαρχία, μίλησα. Εγώ διακονώ το θεσμό του Βουλευτού επί δύο δεκαετίες και νομίζω ότι δικαιούμαι να εκφράσω αυτά, που πιστεύω.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Δεν σας είπα ότι διαφωνώ.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, επειδή συνηθίζετε, μετά την κάθοδο του κάθε ομιλητή από το Βήμα να σχολιάζετε, περίμενα έναν πιο καίριο σχολιασμό της προτάσεως Κουμουτσάκου, αλλά, πιστεύω ότι θα το πείτε στη συνέχεια. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Σας είπα ότι όταν έχεις μια πρόταση, η οποία έχει μια ουσία, είναι μια σημαντική πρόταση, πρέπει κατά κάποιον τρόπο να τη σκεφτείς, να διαβουλευθείς με τον εαυτό σου και με άλλους και να την μεταβιβάσεις με προσωπικό, επίσης, αίτημα ή όχι. Αυτό σας είπα. Δεν σας είπα ότι απορρίπτω την πρόταση ή τη δική σας ανάλυση, η οποία ήταν εξαιρετική. Τώρα, έχουμε την τιμή να έχουμε τον κ. Μαριά, τον συνάδελφο από το Ευρωκοινοβούλιο. Παρακαλώ, κύριε Μαριά, έχετε τον λόγο.

ΕΠΑΜΕΙΝΩΝΔΑΣ ΜΑΡΙΑΣ (Ευρωβουλευτής): Ευχαριστώ, κύριε Πρόεδρε. Κύριε Υπουργέ, κύριε εκπρόσωπε της Ευρωπαϊκής Επιτροπής, κύριοι συνάδελφοι, το θέμα της αποχώρησης του Ηνωμένου Βασιλείου από την Ευρωπαϊκή Ένωση, το Brexit, είναι μια πάρα πολύ σημαντική στιγμή για την ίδια την Ευρωπαϊκή Ένωση, καθώς έχουμε μια διαδικασία, πλέον, ενός κράτους μέλους, το οποίο στην πράξη εφαρμόζει το άρθρο 50 της Συνθήκης της Ευρωπαϊκής Ένωσης. Ένα άρθρο, το οποίο προβλέφθηκε πρόσφατα σχετικά και μετά από τις αντιδράσεις που υπήρχαν στο δημοψήφισμα της Γαλλίας, σε σχέση με το Ευρωπαϊκό Σύνταγμα. Δίνεται έτσι το δικαίωμα και είναι ξεκαθαρισμένο ότι οι λαοί ασκώντας τα κυριαρχικά τους δικαιώματα, έχουν το δικαίωμα, φυσικά, να αποχωρήσουν από μια Ένωση.

Βεβαίως έχει μείνει ανοιχτό το ζήτημα – νομικά υπάρχει μια ερμηνεία, η οποία βρίσκει πολλές αντιρρήσεις – κατά πόσο υπάρχει και δικαίωμα αποχώρησης μόνο από την Ευρωζώνη ενός κράτους μέλους, χωρίς να αποχωρήσει από την Ευρωπαϊκή Ένωση. Πράγμα, το οποίο νομικά, με βάση κάποιες εισηγήσεις που υπάρχουν, υποτίθεται ότι αποκλείεται, αλλά στην πράξη έχει συζητηθεί αρκετές φορές στο ίδιο, το Ευρωπαϊκό Κοινοβούλιο. Τα λέω αυτά, χωρίς να υπονοηθεί ότι η άποψή μου είναι ότι η Ελλάδα πρέπει να αποχωρήσει από την Ευρωζώνη, αλλά είναι θέμα, το οποίο στην πράξη έχει τεθεί και θα πρέπει με κάποιο τρόπο να αντιμετωπιστεί.

Το δεύτερο θέμα είναι ότι η διαδικασία της ευρωπαϊκής ολοκλήρωσης, της ευρωπαϊκής συνεργασίας δεν είναι μονόδρομος, διότι κάποιοι θεωρούσαν με βάση και τις απόψεις του Έλστ Χάας περί νεοφαξιοναλισμού, περί εκχύλισης αρμοδιοτήτων, ότι συνεχώς θα πηγαίνουμε σε μια προσθετική πορεία, όπου και η ενοποίηση θα γίνεται πιο ενισχυμένη και ταυτόχρονα, θα υπάρχουν όλο και περισσότερα μέλη. Βέβαια είχε πει τότε ο Χάς ότι η διαδικασία της ενοποίησης έχει δύο πλευρές, ότι μπορεί να πάμε και σε απο-ολοκλήρωση και δυστυχώς ή ευτυχώς, βλέπουμε να συμβαίνει αυτό και οι αιτίες είναι πολύ συγκεκριμένες. Είναι αιτίες, οι οποίες έχουν αναλυθεί και στο παρελθόν ότι δεν μπορείς να είσαι σε έναν συνεταιρισμό, όταν υπάρχουν δύο μέτρα και δύο σταθμά, όταν υπάρχουν κράτη μέλη, τα οποία εμφανίζονται ως δήθεν δανειστές και κράτη μέλη, τα οποία εμφανίζονται ως δήθεν οφειλέτες. Όταν έχεις απόκλιση μεταξύ του ευρωπαϊκού Βορρά και του ευρωπαϊκού Νότου. Όταν η Ευρώπη μετατρέπεται σιγά-σιγά σε μια γερμανική Ευρώπη, όπου ασφυκτιούν οι λαοί και ασφυκτιούν οι χώρες, όπου με την νεοφιλελεύθερη πολιτική έχεις αύξηση της ανεργίας, της φτώχειας, των κοινωνικών αποκλεισμών και φυσικά αυτό, που επίσης παρατηρεί κανείς είναι να υπάρχουν αποκλίσεις πολύ σημαντικές και έτσι οι λαοί να βάζουν το ερώτημα, πώς μοιράζεται ο πλούτος ο οποίος παράγεται. Επομένως, νομίζω ότι όλη η διαδικασία της αποχώρησης του Ηνωμένου Βασιλείου, ανοίγει σημαντικά θέματα, τα οποία πρέπει να εξετάσουμε.

Εμείς, βεβαίως, θέλουμε να θέσουμε και ένα άλλο θέμα, τι θα συνέβαινε, εάν το Ηνωμένο Βασίλειο είχε ψηφίσει να παραμείνει, γιατί αυτό παραμένει μια πλευρά διαφορετική. Θα θυμόσαστε – και ο κ. Υπουργός το ξέρει καλύτερα – ότι υπάρχει ή υπήρχε, ενόψει της διαπραγμάτευσης που έθεσε ο Ντέιβιντ Κάμερον, η απόφαση των Αρχηγών Κρατών και Κυβερνήσεων, του Φεβρουαρίου του 2016, που επέτρεπε στη Βρετανία να αποκτήσει ένα ειδικό καθεστώς εντός της Ευρωπαϊκής Ένωσης. Η απόφαση αυτή είχε συνταγματικό χαρακτήρα, δηλαδή ίσχυε, εάν και εφόσον την επικύρωναν οι Βρετανοί. Αυτό σημαίνει, λοιπόν, ότι για πρώτη φορά – και αυτό πρέπει να το λάβουμε υπόψη σοβαρά, κύριε Πρόεδρε – επιτρέπεται θεσμικά, νομικά και πολιτικά να υπάρχει ένα ειδικό καθεστώς μιας χώρας, στο πλαίσιο της Ευρωπαϊκής Ένωσης, ενδεχόμενα και της Ευρωζώνης.

Αυτό για μένα είναι μια σημαντική κατάκτηση, διότι θα μπορούσε η πατρίδα μας, υπό όρους και προϋποθέσεις, να διεκδικήσει ένα ειδικό καθεστώς εντός της Ευρωπαϊκής Ένωσης, με μεταβατικές περιόδους, με εξαιρέσεις σημαντικές, με μόνιμες εξαιρέσεις σε θέματα που εμείς θεωρούμε ή θα μπορούσαμε να θεωρήσουμε σημαντικά, όπως είναι η ναυπηγική βιομηχανία, τα θέματα της ενέργειας, τα θέματα της ναυτιλίας, τα θέματα του τουρισμού, του πρωτογενούς τομέα. Αυτό, λοιπόν, είναι ένα θεσμικό καθεστώς, μια κατάκτηση, η οποία βεβαίως μπορεί να μην εφαρμόστηκε, γιατί ο βρετανικός λαός αποφάσισε διαφορετικά, αλλά υπάρχει και έχει ήδη εφαρμοστεί και αυτό θα μπορούσε να γίνει ακόμη και ίσως και εντός της Ευρωζώνης. Είναι μια πρόταση, που έχουμε κάνει, την απέρριψε ο κ. Ντράγκι και πολλοί άλλοι, αλλά θεωρητικά θα μπορούσες και στην Ευρωζώνη, υπό όρους και προϋποθέσεις, να ανακτήσεις την εθνική νομισματική κυριαρχία, τουλάχιστον, στο ποσοστό συμμετοχής επί του μετοχικού κεφαλαίου της Κεντρικής Τράπεζας – που σήμερα έχει έναν ισολογισμό 3,5 τρις ευρώ, που σημαίνει το 2% είναι 70 δις ευρώ – για να μπορείς να ασκήσεις αυτοτελή νομισματική πολιτική, εφόσον η χώρα σου είναι σε απόκλιση οικονομική με τον κεντρικό πυρήνα και εφόσον έχει διατελέσει σε Μνημόνια.

Αυτά, λοιπόν, είναι θεσμικές κατακτήσεις, πάνω στις οποίες θα μπορούσαμε να «πατήσουμε».

Στα τρία σημαντικά θέματα, δικαιώματα των Ελλήνων πολιτών και των υπολοίπων ευρωπαίων πολιτών στην Βρετανία. Είναι ένα θέμα, το οποίο έχουμε συζητήσει αναλυτικά στην Επιτροπή Αναφορών, έχουμε κάνει ειδική έρευνα και ειδικές συζητήσεις, δεχθήκαμε πάρα πολλές αναφορές στο ζήτημα αυτό και θα έλεγα πως πρέπει να λάβουμε υπόψη δύο παράγοντες. Πρώτον, είναι δεδομένο ότι το Ηνωμένο Βασίλειο δεν θα υποχωρήσει από τα σημεία εκείνα, τα οποία κατέκτησε με την ειδική σχέση ή το ειδικό καθεστώς – το οποίο σας ανέφερα – και την απόφαση του Φεβρουαρίου του 2016. Και γι' αυτό πολύ ορθώς είπατε, κύριε Πρόεδρε, ότι υπάρχουν κοινωνικά δικαιώματα, τα οποία δεν θέλουν να εφαρμόσουν οι Βρετανοί, υπάρχει το δικαίωμα στέγασης, το οποίο επίσης δεν θέλουν να εφαρμόσουν και φοβάμαι – χωρίς να σημαίνει ότι το υποστηρίζω – ότι θα εμείνουν τουλάχιστον σε αυτά που κατέκτησαν, ως εξαιρέσεις, παρά να τα δώσουν.

Αυτό σημαίνει μια σκληρή διαπραγμάτευση και κύριε Υπουργέ, μια προετοιμασία εκ μέρους της ελληνικής πλευράς, διότι έχουμε χιλιάδες συμπατριώτες μας, οι οποίοι έχουν δικαιώματα και πρέπει και θέλουν να παραμείνουν και να δουλέψουν στη Βρετανία. Νομίζω ότι αυτό πρέπει να το παρακολουθήσουμε πάρα πολύ στενά. Να επισημάνω μια τελευταία εξέλιξη, ότι ο κ. Φέρχοφστατ εισέφερε μια νέα θέση. Έχουμε την ευρωπαϊκή ιθαγένεια, European Citizenship, όπως αποκαλείται. Τώρα o Φέρχοφστατ θέλει να κάνει το Associated Citizenship, δηλαδή να δώσει ένα ειδικό καθεστώς και στους βρετανούς πολίτες στην Ευρωπαϊκή Ένωση και στους ευρωπαίους πολίτες εντός της Ευρωπαϊκής Ένωσης. Ας εξεταστεί αυτό, παρότι δεν συμφωνώ με πολλά από αυτά που λέει ο Φέρχοφστατ, αλλά έχει ένα ενδιαφέρον.

Η δεύτερη θέση έχει σχέση με τα οικονομικά. Ορθώς τέθηκε ότι η Βρετανία προφανώς, δεν θα έχει όρεξη να δώσει παραπάνω χρήματα από αυτά, που υποχρεούται κι εγώ αμφιβάλλω αν θα δώσει χρήματα από την ώρα που θα τελειώσει η Συμφωνία, τουλάχιστον τον Μάρτιο του 2019. Άρα, εξ αντικειμένου, θα υπάρχει μείωση των πόρων και αυτό που έτσι φαίνεται και συζητείται ότι θα αντιμετωπιστεί δυσμενώς, είναι πρώτα απ' όλα η Κοινή Αγροτική Πολιτική, πράγμα που εμάς μας ενδιαφέρει και ήδη, σας λέω έχουν αρχίσει οι συζητήσεις στο Ευρωπαϊκό Κοινοβούλιο και τα θέματα που έχουν σχέση με την συνοχή και τα περιφερειακά.

Επομένως και άλλο ένα σημείο, πάνω στο οποίο η πατρίδα μας μπορεί να αντιμετωπίσει ενδεχόμενα προβλήματα. Και επειδή είναι βέβαιο ότι θα υπάρξει αυτό το έλλειμμα και δεν βλέπω διάθεση από την Γερμανία και από τις άλλες χώρες να αυξήσουν τη συνεισφορά τους, θα πρέπει, κύριε Υπουργέ, να δούμε αναλυτικά, ποιοι τομείς ενδεχόμενα θα πληγούν και τι θα κάνουμε. Διότι φυσικά διαθέτουμε ορισμένα θεσμικά αντίβαρα. Πρώτον, διαθέτουμε το δικαίωμα βέτο στις αποφάσεις που θα λαμβάνονται σε επίπεδο Υπουργών και Αρχηγών Κρατών και Κυβερνήσεων, όπως επίσης και του Ελληνικού Κοινοβουλίου, το οποίο θα κυρώσει ή δεν θα κυρώσει την Συμφωνία, γιατί πρόκειται περί Μικτής Συμφωνίας.

Τέλος, υπάρχει το θεσμικό. Υπάρχουν 73 έδρες των Ευρωβουλευτών της Βρετανίας, οι οποίες θα πάψουν. Υπάρχουν πολλά σενάρια. Ένα είναι να μειωθούν κατά 73 έδρες, οι έδρες του Ευρωπαϊκού Κοινοβουλίου. Μια άλλη άποψη είναι να δημιουργηθεί ένα σχήμα υπερεθνικό και να πάνε αυτές, ως έδρες Επικρατείας, ας το πούμε έτσι, στις επόμενες βουλευτικές ευρωπαϊκές εκλογές. Η άλλη πρόταση είναι – και νομίζω, κύριε Υπουργέ, ότι αυτό πρέπει να το δούμε – ότι θα μπορούσε η Ελλάδα να διεκδικήσει και την αύξηση των θέσεων στο Ευρωπαϊκό Κοινοβούλιο, να επανέλθουμε ουσιαστικά στις 22 έδρες ή και παραπάνω, διότι με αυτό τον τρόπο θα γίνει μια αναλογική, αν θέλετε, εκπροσώπηση και το μοίρασμα αυτών των εδρών. Αυτό είναι ιδιαίτερα σημαντικό για τη θεσμική ενίσχυση της χώρας, αλλά ενόψει και των Ευρωεκλογών, οι οποίες θα είναι τον Μάιο του 2019. Σας ευχαριστώ.

ΜΑΡΙΑ ΤΡΙΑΝΤΑΦΥΛΛΟΥ (Προεδρεύουσα των Επιτροπών): Τον λόγο έχει ο κ. Κώστας Δουζίνας και αμέσως μετά είναι ο κ. Κούζηλος, ο κ. Σεβαστάκης και ο κ. Χαρακόπουλος.

ΚΩΝΣΤΑΝΤΙΝΟΣ ΔΟΥΖΙΝΑΣ: Για να χαλαρώσουμε λιγάκι, να ξεκινήσω με μια ιστορία. Πήγα στο Λονδίνο, για να κάνω μεταπτυχιακές σπουδές, τον Αύγουστο του 1974 και ήμουν σε ένα πάρκο στο Νότιο Λονδίνο. Με πλησίασε ένας Άγγλος με ένα μεγάλο σκυλί bulldog και μου λέει «*από πού είσαι*;» Λέω εγώ «*από την Ελλάδα*». Μου λέει, «*Η Ελλάδα στην Ασία είναι*; «*Όχι λέω, σαν και την Βρετανία είμαστε στην Ευρώπη*». Και μου λέει με έναν άγριο τρόπο – νόμιζα ότι θα μου επιτεθεί το σκυλί, «*Η Αγγλία δεν είναι στην Ευρώπη*». Λέω, «*Ξέρω ότι υπάρχουν πέντε έξι ήπειροι, σε ποια ήπειρο, επομένως, είναι, αν δεν είναι στην Ευρώπη*;» Και λέει: «*England stands alone*», δηλαδή «*Η Αγγλία είναι μόνη της*». Αυτό εκφράζει ένα βαθύ τραύμα, που υπάρχει μέσα στη βρετανική ψυχή, στη βρετανική συνείδηση, ένα τραύμα που ξεκίνησε πιθανόν από τον Καίσαρα και την εισβολή των Ρωμαίων, συνέχισε με τους Νορμανδούς και βέβαια τον 20ο αιώνα είχαμε τους δύο Μεγάλους Πολέμους.

Επομένως, η Βρετανία πάντα αισθανόταν λιγάκι περίεργα, ότι έχοντας κερδίσει δύο μεγάλους Πολέμους, με βασικό εχθρό τη Γερμανία, ήταν τώρα μέλη σε ένα κλαμπ, που η Γερμανία είχε το πάνω χέρι. Προφανώς, υπάρχουν οικονομικοί λόγοι, οικονομικά συμφέροντα, ιμπεριαλιστικοί ανταγωνισμοί, αλλά να πούμε κάτι, για το Βrexit. Η Βρετανία και η Αγγλία ειδικά, είναι η χώρα, στην οποία δημιουργήθηκε ο καπιταλισμός και αποφάσισε ο Βρετανικός λαός εναντίον των συμβουλών, που του έδωσε και το Κεφάλαιο και η εργασία.

Ο Σύλλογος Βιομηχάνων, τα Συνδικάτα, οι χρηματιστές, οι εφοπλιστές, όλοι – και πολλοί άλλοι – τους είπαν ότι πρέπει να μείνουμε στην Ευρώπη. Ο Βρετανικός λαός αποφάσισε εν τη σοφία του, με μικρή πλειοψηφία, να φύγουν από την Ευρώπη. Αυτό νομίζω ότι είναι κάτι, το οποίο πρέπει να το θυμόμαστε, όταν, και από τη μια πλευρά και από την ακριβώς απέναντι, η απάντηση σε όλα τα προβλήματα είναι η οικονομία, είτε η ταξική οικονομία από τη μια πλευρά είτε η οικονομία των αγορών από την άλλη.

Η πολιτική παίζει πολύ μεγάλο ρόλο και το Brexit οδήγησε – δεν το ακούσαμε μέχρι στιγμής από κανέναν – στην καταστροφή ενός πολιτικού, του κ. Κάμερον και πιθανότατα θα λειτουργήσει και στην αποχώρηση από την πολιτική, της κυρίας Μέι. Δεν πιστεύω να περάσει τα Χριστούγεννα, έχοντας και τα πρόσφατα νέα σκάνδαλα. Πιθανόν ανοίγει και μια ελπίδα γενικότερη για την Ευρωπαϊκή Ένωση, εάν μετά την αποχώρηση της κυρίας Μέι από την Πρωθυπουργία, δημιουργηθεί μια κατάσταση, που πάμε σε εκλογές και πιθανόν, ο κ. Κόρμπιν, ο οποίος εκφράζει αυτή τη στιγμή πραγματικά το κοινωνικό κράτος, το παλιό κευνσιανό κράτος και την λογική των κοινωνικών επιδομάτων, του κοινωνικού κράτους με τα δικαιώματα, να επανέρθει στην εξουσία, πιθανόν να δούμε μια ρήξη, ένα μικρό ρήγμα στην κατάσταση που έχουμε στο επίπεδο των κυρίαρχων πολιτικών στην Ευρωπαϊκή Ένωση.

Ήθελα να μιλήσω λίγο και για την Ευρωπαϊκή Ένωση, όπως θυμάται ο κ. Κουμουτσάκος, πριν από λίγους μήνες, είχαμε εδώ κάτι σαν Συνέδριο. Ήταν συνεδρίαση της Επιτροπής σχετικά με το μέλλον της Ευρωπαϊκής Ένωσης, με μια σειρά από εξαιρετικούς Καθηγητές από τη Γερμανία, από τη Βρετανία, από τη Σκωτία και αλλού. Εκεί, υπήρξε μια αντιμετώπιση του προβλήματος της Ευρωπαϊκής Ένωσης, του μέλλοντος των αλλεπάλληλων κρίσεων της Ευρωπαϊκής Ένωσης, με τη λογική «περισσότερη Ευρώπη», το οποίο ακούγεται πολύ καλά.

Ας κοιτάξουμε, όμως, αυτή τη στιγμή, τη στιγμή της κρίσης. Είχαμε τα εξηκοστά γενέθλια στις 25 Μαρτίου και αυτά επισκιάστηκαν από το διαζύγιο αυτό, που συζητάμε σήμερα. Υπήρξε και κάτι άλλο, υπήρξε και μια κηδεία. Η κηδεία της βασικής κατεύθυνσης, της finalite την οποία είχε υιοθετήσει η Ευρωπαϊκή Επιτροπή και οι υπηρεσίες της εδώ και τριάντα χρόνια, που ήταν η σύγκλιση και η πιθανή ενοποίηση της Ευρώπης. Αυτό, δυστυχώς, τελείωσε. Ο κ. Σόιμπλε, ο μεγάλος ευρωπαϊστής και φεντεραλιστής, στις 23 Μαρτίου, έδωσε μια συνέντευξη στους Financial Times και είπε «*τελείωσε η λογική της ενοποίησης,* *δεν μπορούμε να προχωρήσουμε*» και μετά ακούσαμε τη Λευκή Βίβλο. Πέντε σενάρια το εξής ένα: Οι πολλαπλές ταχύτητες, οι Varian geometry, οι διαφορές αυτές λογικές των κύκλων των προθύμων. Πώς απαντάει αυτή η λογική το πρόβλημα αυτής της τεράστιας υπαρξιακής κρίσης, που αντιμετωπίζουμε αυτή τη στιγμή και για την οποία, δεν φαίνεται να διαγράφεται μια λύση στον ορίζοντα.

Έχουμε δύο χονδρικά απόψεις. Η μία είναι του κ. Γιούνκερ σε απάντηση στον κ. Μακρόν. Ο κ. Μακρόν – δεν ξέρω, αν το έχετε καταλάβει – πρότεινε να φτιαχτεί μια Ευρωβουλή για την Ευρωζώνη, μια δεύτερη Ευρωπαϊκή Βουλή με πολύ αυξημένες αρμοδιότητες, με τη δυνατότητα να φορολογεί σε πολύ μεγαλύτερο ποσοστό, να παίρνει ένα κομμάτι από τους εταιρικούς φόρους, με Υπουργείο Οικονομικών, με την Ευρωβουλή αυτή να έχει εξαιρετικά μεγάλες αρμοδιότητες να προχωρήσει μια λογική, δηλαδή, δημοκρατικής ανάκαμψης, τουλάχιστον της Ευρωζώνης και να το κάνει αυτό, μέσα από ένα μεγάλο δημοκρατικό διάλογο που θα γίνει στα κράτη της Ευρωζώνης.

Είπε και μερικά πράγματα για την Ευρωπαϊκή Ένωση, αλλά η πρωτοτυπία της πρότασης Μακρόν ήταν ότι προχωράμε σε ενοποίηση μόνο στην Ευρωζώνη. Θα κάνουμε και άλλα πράγματα για την Άμυνα, για την Ασφάλεια στο επίπεδο των 27, αλλά είναι τα κράτη της Ευρωζώνης να προχωρήσουν και απαντάει ο κ. Γιούνκερ, εκπροσωπώντας τη λογική της Ευρωπαϊκής Ένωσης, «*όχι, πρέπει να προχωρήσουμε όλοι μαζί. Πρέπει να προχωρήσουν τα κράτη μέλη που είναι έξω από το ευρώ προς το ευρώ, να επεκταθεί η Συνθήκη του Σένγκεν παντού, να κάνουμε μια λογική σύγκλισης, αλλά ολόκληρης της Ευρωπαϊκής Ένωσης*».

Έχουμε, αυτή τη στιγμή, μια σύγκλιση ενός Γαλλογερμανικού άξονα, ο οποίος, όμως, δυστυχώς για μας, θα είναι ο Γερμανικός άξονας. Διότι, η πρόταση του κ. Μακρόν μπορεί να ακούγεται ενδιαφέρουσα και να έχει δημοκρατικά στοιχεία, που για μας εδώ, στην Ελλάδα, είναι εξαιρετικά σημαντικά, στο μέτρο που βρισκόμαστε σε μια κατάσταση αδυναμίας – πενίας, πιθανόν – αλλά έχουμε τη δυνατότητα να είμαστε ακόμα θεσμικά στα διάφορα Όργανα.

Ο κ. Κατρούγκαλος θα έχει τυπικά την δυνατότητα να κάνει βέτο σε ορισμένες προτάσεις, που θα μπουν στην Επιτροπή των Υπουργών. Όμως, βρισκόμαστε σε αυτή την κατάσταση, στην οποία το ερώτημα είναι – και εδώ πρέπει να πω ότι ο κ. Κατρούγκαλος και οι συνάδελφοί του έχουν βάλει μπροστά μια σειρά από Επιτροπές Υπουργικές, στις οποίες έχω συμμετάσχει κι εγώ και ξέρω ότι γίνεται εξαιρετική συζήτηση – τι θα κάνει η Ελλάδα, σε αυτή τη διαδικασία. Είναι εξαιρετικά σημαντικό και ελπίζω να μπορέσουμε να ξανακάνουμε αυτή τη συζήτηση στη Βουλή, διότι πρέπει και να ενημερωθούμε, αλλά και να αρχίσουμε να αποκτούμε μια άποψη, η οποία θα είναι πλήρως τεκμηριωμένη, διότι πολύς κόσμος δεν ξέρει τι γίνεται αυτή τη στιγμή. Από την άλλη πλευρά, να προτείνουμε και εμείς απόψεις για το μέλλον της Ευρώπης αυτή τη δύσκολη περιστασιακή στιγμή, οι οποίες θα προωθούν και την ευρωπαϊκή ιδέα, το ευρωπαϊκό ιδεώδες κ.τ.λ., αλλά και τα συμφέροντα ημών, των μικρών. Εκεί πέρα, νομίζω ότι υπάρχει ακόμα πολλή δουλειά να γίνει. Δηλαδή, αν θα προχωρήσουμε προς την κατεύθυνση Μακρόν, μια λογική ενοποίησης της Ευρωζώνης, δημιουργίας δεύτερης Βουλής ή προς την κατεύθυνση Γιούνκερ;

Τελειώνω, λέγοντας τα εξής: Το Brexit είναι η μεταθανάτια νίκη, θρίαμβος, της κυρίας Θάτσερ. Γιατί το λέω αυτό; Διότι, η κυρία Θάτσερ πολύ νωρίς έλεγε οποτεδήποτε γινόταν πρόταση, για να μπουν νέα μέλη στην Ευρωπαϊκή Ένωση «*να τους βάλουμε, όποιος και αν είναι, εφόσον έχει εκπληρώσει και έχει τα βασικά κριτήρια, τα οποία έμπαιναν*», διότι η λογική της κυρίας Θάτσερ, όπως έλεγε, «*εγώ είμαι κόρη ενός μπακάλη και αυτό που με ενδιαφέρει είναι το εμπόριο, γιατί εμείς εκεί είμαστε δυνατοί*». Πετύχαινε δύο πράγματα, πρώτον, μεγάλωνε συνεχώς η Ευρωπαϊκή Ένωση και επομένως, μεγάλωνε ο ελεύθερος χώρος εμπορίου, η Κοινή Αγορά και, δεύτερον, εξασφάλιζε αυτό, που δεν ήθελε, δηλαδή να μη γίνει πολιτική ενοποίηση, διότι, προφανώς, είναι πολύ δύσκολο να γίνει πολιτική ενοποίηση και τότε και τώρα, μεταξύ της Γερμανίας, της Ολλανδίας και της Βουλγαρίας και της Ρουμανίας. Ήταν αυτός ο μεταθανάτιος θρίαμβος, ο οποίος με την τρελή λογική της διαλεκτικής, οδήγησε στη μεγάλη ήττα για τον βρετανικό λαό.

Ελπίζω, λοιπόν – δεν το έλεγα αυτό πριν από τρεις μήνες, σήμερα το λέω – ότι πιθανόν με μια άνοδο του εργατικού κόμματος στην εξουσία, εάν προχωρήσουμε σε εκλογές, που είναι πολύ πιθανόν – δεν είναι απίθανο, μάλλον – να μπούμε σε μια διαδικασία, που είτε η Βρετανία δεν θα φύγει από την Ευρωπαϊκή Ένωση ή θα έχουμε ένα τόσο απαλό Brexit, που θα είναι σαν να έχει μείνει μέσα στην Ένωση, που θα είναι και το καλύτερο για μας. Σας ευχαριστώ.

MΑΡΙΑ ΤΡΙΑΝΤΑΦΥΛΛΟΥ (Προεδρεύουσα των Επιτροπών): Ευχαριστούμε, τον κ. Δουζίνα. Νομίζω ότι ακούγονται σημαντικά πράγματα. Να αναφερθώ σε ένα σημείο, που θα έπρεπε να βάλουμε, γιατί ο κ. Δουζίνας μίλησε για πολλά πράγματα και για την καταστροφή διαφόρων βρετανικών πολιτικών. Θα πρέπει, λοιπόν, να βάλουμε το θέμα του πώς πάει η βρετανική οικονομία μετά το Brexit; Τα αποτελέσματα, δηλαδή, θα είναι πάρα πολύ σημαντικά και για την ίδια την Ευρωπαϊκή Ένωση και για τις πιθανές ανακατατάξεις, ανάλογα με το αν θα είναι θετικά, αρνητικά κ.λπ.. Τον λόγο έχει ο κ. Kούζηλος.

ΝΙΚΟΛΑΟΣ ΚΟΥΖΗΛΟΣ: Ευχαριστώ, κύρια Πρόεδρε. Θα ήθελα να ξεκινήσω με την παρατήρηση του κ .Δουζίνα, που είπε ότι η Αγγλία δεν είναι στην Ευρώπη. Μιλώντας, ιστορικά, ο Στρατηγός Ντε Γκωλ το είχε πει από τη δεκαετία του 1950. Είχε μιλήσει για «*την Ευρώπη των Εθνών*», για «*συνεργασία των Εθνών*», «*να φτάσουμε μέχρι τα Ουράλια, αλλά η Αγγλία έξω*», «*θα είναι η καταστροφή πάντα της Ευρώπης*».

Τώρα, όσον αφορά στην πρόταση, που ακούστηκε, για να ενημερώσει την Επιτροπή μας ο κ. Κοτζιάς, σε σχέση με τον κ. Ερντογάν, φυσικά και πρέπει να μας δώσει μια ενημέρωση και να μας ενημερώσει για τη θεματολογία. Θα θέλαμε να προτείνουμε κι εμείς θέματα – όλες οι πτέρυγες – γιατί είναι πολύ σοβαρά τα πράγματα, για έναν λόγο. Εκτός από τις παραβιάσεις, που είναι η συνήθης τακτική και κλιμακώνονται δυστυχώς και του χρόνου θα δούμε και άλλη κλιμάκωση, γιατί έτσι είναι η στρατηγική της Τουρκίας, υπάρχει ένα άλλο πρόβλημα, που θα δημιουργηθεί μέσα στον Δεκέμβρη. Είναι η άφιξη του τουρκικού γεωτρύπανου, που αγόρασε από την Νότιο Κορέα και ακούγεται ότι δεν θα τρυπήσει μόνο στην Τουρκία, θα τρυπήσει στο Αιγαίο και θα κάνει αναλύσεις. Αυτό είναι πολύ σοβαρό θέμα και το βάζουμε εμείς στο τραπέζι, αυτή τη στιγμή, για την επίσκεψη Ερντογάν και πώς θα πρέπει να αντιδράσουμε.

Υπάρχουν και κάποια ερωτήματα, που μπορεί να μην μπορούν να απαντηθούν όλα σήμερα, αλλά σε σχέση με τη Βρετανία, την άποψή μας την ξέρετε. Εμείς πιστεύουμε στην Ευρώπη των Εθνών και όχι στην Ενωμένη Ευρώπη της Γερμανίας, γιατί αυτή είναι η ουσία. Η Γερμανία κάνει «κουμάντο» αυτή τη στιγμή στην Ευρώπη. Τα ερωτήματα σε σχέση με τη Βρετανία είναι τα εξής: Υπάρχει κάποια μελέτη, κάποια πρόβλεψη σε σχέση του Brexit με την ελληνική οικονομία, αν θα μας επηρεάσει και κατά πόσο και το ελληνικό χρηματιστήριο; Γιατί μην ξεχνάμε ότι έχει σχέση το ελληνικό χρηματιστήριο με του Λονδίνου. Τι αλλαγές θα γίνουν στα ταξιδιωτικά έγγραφα και πότε πιστεύετε εσείς, γιατί αυτή τη στιγμή μιλάμε για 70.000 περίπου εργαζομένους και φοιτητές, που χρειάζονται άμεσα μια ενημέρωση, γιατί υπάρχει πρόβλημα και κανείς δεν ξέρει τι γίνεται.

Ένα άλλο ζήτημα, που βάζουμε, είναι το καθεστώς κυκλοφορίας πολιτών και εμπορευμάτων, γιατί δεν ξέρουμε πότε θα ξεκινήσουν να ισχύουν και ποιοι περιορισμοί στη Βρετανία σε σχέση με την υπόλοιπη Ευρώπη. Και εδώ υπάρχουν και πάρα πολλά ερωτήματα. Για την Επιτροπή, που θα συνεδριάσει μαζί με την Επιτροπή Οικονομικών, είναι τα χρηματοπιστωτικά προβλήματα, που θα δημιουργηθούν ή που πρέπει να προλάβουμε, ως χώρα, εμείς. Υπάρχουν κάποια δημοσιεύματα, που αναφέρουν ότι υπάρχει μια πρόβλεψη πως μπορεί να παραταθεί ο χρόνος εξόδου της Αγγλίας από την Ευρωπαϊκή Ένωση.

Ποια προβλήματα μέχρι στιγμής έχετε εντοπίσει σε σχέση με τους πολίτες της Ευρωπαϊκής Ένωσης, που ταξιδεύουν, επισκέπτονται, κάνουν εμπόριο στη Βρετανία; Το τελευταίο ερώτημα είναι σε σχέση με τον Ευρωπαϊκό Μηχανισμό Στήριξης, εάν επηρεάζει – γιατί έχουμε άμεση σχέση εμείς, σαν χώρα – εάν επηρεάζει η έξοδος της Βρετανίας τον συγκεκριμένο μηχανισμό. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Τον λόγο έχει ο κ. Σεβαστάκης.

ΔΗΜΗΤΡΙΟΣ ΣΕΒΑΣΤΑΚΗΣ: Ευχαριστώ πολύ. Νομίζω ότι είναι από τις πιο ενδιαφέρουσες συζητήσεις, κυρίως, γιατί δεν πιέζεται από την επικαιρότητα και επίσης, υπάρχουν πολλές σχολές σκέψεις που αναπτύσσονται και διατυπώνονται στην Επιτροπή.

Θα έλεγα ότι αυτό που εμένα με ενδιαφέρει πάρα πολύ είναι ότι η διάρρηξη συμβαίνει στο φόντο μιας εσωτερικής αποδιάρθρωσης, μιας εσωτερικής αποδυνάμωσης των συνοχών της Ευρώπης και συγχρόνως, μια μεγάλη υποστολή της ιδεολογίας του ευρωπαϊσμού, μια τεράστια υποχώρηση της ιδεολογίας του ευρωπαϊσμού. Επομένως, το Brexit συμβαίνει σαν ένα μέρος ενός συνολικού ανακαθορισμού.

Επίσης, προβληματικό στοιχείο στις ερμηνείες, που έχουν μέχρι στιγμή δοθεί, είναι ότι συμβαίνει αυτό, γιατί έχουμε μια νεοφιλελεύθερη Ευρώπη και γιατί η πολιτική του Γερμανικού Υπουργείου Οικονομικών είναι αυτή η πολιτική, που δημιουργεί τις φυγόκεντρες. Εντούτοις, αν δει κανείς την προς τα δεξιά ριζοσπαστικοποίηση, που συμβαίνει σε πάρα πολλές ευρωπαϊκές χώρες – διότι δεν σχετίζεται πάντα με την οικονομία – οικονομία και ιδεολογία φαίνεται ότι έχουν μια προβληματική σχέση. Μια σχέση όχι άμεσης αμοιβαιότητας.

Το είπε και ο Πρόεδρος, ο κ. Δουζίνας, για την αυτονομία, την αυταξία και την αυτονόμηση της πολιτικής, ως εργαλείο, με το οποίο συγκροτούνται οι σχέσεις, αλλά θέλω να επιμείνω λίγο στο ότι ριζοσπαστικοποίηση έχουμε στα εύρωστα κράτη, σε εύρωστα κρατίδια της Γερμανίας, ή σε οικονομικά εύρωστες χώρες, όπως η Αυστρία, όπου η οικονομική κατάπτωση δεν υφίσταται και επομένως, δεν μπορεί να εξηγήσει αυτή την ευρωφοβική και ξενοφοβική και ακροδεξιά κοσμοθέαση. Κάτι συμβαίνει, λοιπόν, στο εσωτερικό που σχετίζεται προφανώς με το έλλειμμα παραγωγής πολιτικών από την ευρωπαϊκή γραφειοκρατία. Είναι προφανές ότι δεν υπάρχει φαντασία πολιτική, δεν δημιουργούνται πολιτικές, αλλά φαίνεται ότι η ανασφάλεια, που δημιούργησε μετά τον Πόλεμο τη συνοχή, φαίνεται ότι εκλείπει, φαίνεται ότι διαταράσσεται. Αυτό για την Ελλάδα, για εμάς, είναι μια σκοτεινή προοπτική.

Αν σκεφτούμε ένα επόμενο στάδιο, όπου έχουμε πλήρη διάρρηξη των ευρωπαϊκών σχέσεων, όπου θα πρέπει να διαπραγματεύεσαι εκ του μηδενός με πολύ υπέρτερες οικονομικές και πολιτικές δυνάμεις, νομίζω ότι θα είναι μια «στέψη» αυτού, που συμβαίνει στην εργασιακή ρίζα. Ποιο είναι; Η Ευρώπη γερνάει, το παραγωγικό της κομμάτι, σκέλος το υποκαθιστούν άλλες χώρες ή άλλες περιφέρειες και αυτή την εσωτερική γήρανση δεν μπορεί να την αναστρέψει και με την παραγωγή αδύναμων πολιτικών και με την επινόηση ενός νέου αφηγήματος ευρωπαϊκού.

Σε αυτή, λοιπόν, την στιβάδα, σε αυτό το βαθύτερο επίπεδο κλονισμού του ευρωπαϊσμού, που είναι και μακροχρόνιος, δεν βρίσκω ότι τελείται με τη βρετανική αποχώρηση. Είναι μέρος του η βρετανική αποχώρηση, οργανικό κομμάτι, είναι σύμπτωμα η βρετανική αποχώρηση. Νομίζω ότι οι απαντήσεις, ούτε μπορούν να εκβιαστούν και ούτε μπορούν να δοθούν με τους όρους μιας επιφυλλίδας, με τους όρους της τρέχουσας κειμενογραφίας. Αυτό το κομμάτι, λοιπόν, της διερώτησης, φοβάμαι ότι δεν υπάρχει συνολικά στη σκηνή, το διαβάζουμε και στον διεθνή Τύπο.

Νομίζω ότι έχουμε μπροστά μας μια πολύ πιο σύνθετη κατάσταση και με αυτούς τους όρους θα πρέπει να αναλύσουμε και το πεδίο. Ερωτήματα πρακτικού ή λειτουργικού χαρακτήρα, όπως τα σύνορα της Βόρειας με την Νότια Ιρλανδία, της Βρετανικής ζώνης, δηλαδή, με τη μη Βρετανική, νομίζω ότι αυτά είναι δευτερεύοντα.

Επίσης, το αν σε κάποια φάση η διαπραγμάτευση θα ανοίξει κεφάλαια ή θα βρει μίξεις, δηλαδή, θα βρει μικτές λύσεις και όχι ίσως ακραίες – το αν ο Κόρμπιν θα δώσει αυτή τη διάσταση – νομίζω ότι είναι ερωτήματα, που δεν έχουν εύκολη απάντηση, ακριβώς, γιατί δεν είναι ερωτήματα ενός πολιτικού φονξιοναλισμού, είναι βαθύτερα ερωτήματα του ευρωπαϊκού σώματος και προς αυτή την κατεύθυνση ίσως, κύριε Πρόεδρε, θα πρέπει να ενισχύσετε τα fora και τη διοργάνωση πιο πυκνών επιστημονικών, ίσως μικροσυνεδρίων και μικροημερίδων, που θα μπορέσουν και οι ειδικότεροι επιστήμονες – που αφορούν γνωστικά πεδία, που αφορούν ειδικές κατηγορίες παραγωγής – να εισφέρουν την άποψή τους, ώστε να μπορέσουμε ασφαλέστερα να συγκροτήσουμε πολιτικές. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ευχαριστώ πολύ, τον κ. Σεβαστάκη. Συμφωνώ με όλα όσα είπατε. Το θέμα της Ιρλανδίας είναι σημαντικό. Έχω ζήσει δύο χρόνια στο Δουβλίνο και για να πας στο Μπέλφαστ με αυτοκίνητο, με αγγλικά νούμερα σου απαγορευόταν, διότι έμπαινες στο Μπέλφαστ με αγγλικά νούμερα και ήταν δυνατόν εκεί να σου επιτεθούν. Υπήρχε ένα τεράστιο πρόβλημα στην Ιρλανδία κι εάν επιστρέψουν αυτοί οι στρατιώτες και η ασφάλεια στα σύνορα θα είναι τεράστιο το πρόβλημα για όλη την Ευρώπη. Τον λόγο έχει ο κ. Χαρακόπουλος.

ΜΑΞΙΜΟΣ ΧΑΡΑΚΟΠΟΥΛΟΣ: Ευχαριστώ, κύριε Πρόεδρε. Από την πορεία της συζήτησης, νομίζω εύστοχα η Νέα Δημοκρατία ζήτησε να ανοίξει αυτός ο διάλογος σε επίπεδο Εθνικής Αντιπροσωπείας, των συνεπειών του Brexit, της εξόδου του Ηνωμένου Βασιλείου από την Ευρωπαϊκή Ένωση.

Κύριε Πρόεδρε, νομίζω ότι το Brexit, αυτό το διαζύγιο Μεγάλης Βρετανίας και Ευρωπαϊκής Ένωσης, είναι ένα σύμπτωμα της υποχώρησης του ευρωπαϊκού οράματος. Μέχρι πρότινος μιλούσαμε για διευρύνσεις, πλέον συζητούμε για αποχωρήσεις.

Βεβαίως, το Ηνωμένο Βασίλειο δεν ήταν ποτέ από τους θιασώτες, το είπατε κι εσείς νωρίτερα, της ευρωπαϊκής ενοποίησης, μάλλον ως τροχοπέδη, λειτουργούσε στην πορεία της πλήρους ενοποίησης. Ωστόσο, επιβεβαιώνει το γεγονός ότι δεν είναι πια «θελκτική» η Ευρωπαϊκή Ένωση. Το βλέπουμε από την αναβίωση εθνικισμών, το βλέπουμε από την υποχώρηση ευρωπαϊκών αξιών, πάνω στις οποίες οικοδομήθηκε το ευρωπαϊκό οικοδόμημα. Πιο χαρακτηριστική είναι η υποχώρηση της αξίας της αλληλεγγύης, της ευρωπαϊκής αρχής, την οποία βιώνουμε και στο ελληνικό οικονομικό πρόβλημα στα χρόνια της κρίσης, τη βιώνουμε και στο μεταναστευτικό - προσφυγικό. Πέραν της όποιας κριτικής εύλογα μπορούμε να ασκήσουμε στις πολιτικές και στα λάθη της Κυβέρνησης, θα ήταν υποκριτικό από μέρους μας να μην αναγνωρίσουμε ότι και η Ευρωπαϊκή Ένωση επιδεικνύει έλλειμμα αλληλεγγύης προς την χώρα μας στα δύο αυτά ζητήματα. Αυτό, ως μια γενική παρατήρηση.

Στη μέχρι τώρα συζήτηση εστιάσαμε, κυρίως, στις συνέπειες, που έχει το Brexit στα δικαιώματα, εργασιακά και άλλα, ευρωπαίων πολιτών στο Ηνωμένο Βασίλειο, στις συνέπειες που έχει στον Τουρισμό και τη Ναυτιλία. Εύλογα, θα έλεγα, διότι 60.000, εάν δεν κάνω λάθος, Έλληνες δραστηριοποιούνται, ζουν, εργάζονται στη Μεγάλη Βρετανία, 12.000 φοιτητές βρίσκονται στο Ηνωμένο Βασίλειο και λόγω της γνωστής εμμονής στη χώρα μας να μην αναθεωρηθεί το άρθρο 16 του Συντάγματος, που επιβάλλει το κρατικό μονοπώλιο στην Τριτοβάθμια εκπαίδευση. Εύστοχα μιλήσαμε για τον Τουρισμό και τη Ναυτιλία, καθώς είναι συγκριτικά πλεονεκτήματα για τη χώρα μας. Εγώ θα ήθελα να επικεντρώσω λίγο παραπάνω την παρέμβασή μου και την προσοχή μας στις συνέπειες, που θα έχει, στην Κοινή Αγροτική Πολιτική και γιατί προέρχομαι από μια κατεξοχήν αγροτική Περιφέρεια, αλλά και γιατί υπηρέτησα ως Αναπληρωτής Υπουργός Αγροτικής Ανάπτυξης στην προηγούμενη κυβέρνηση.

Όπως ξέρετε – και ειπώθηκε, νομίζω, και νωρίτερα – η Μεγάλη Βρετανία είναι από τους καθαρούς δότες στον Κοινοτικό Προϋπολογισμό, νομίζω 14% είναι η συμμετοχή της στον Κοινοτικό Προϋπολογισμό, διορθώστε με, κύριε Υπουργέ, εάν κάνω λάθος. Το μεγαλύτερο μέρος του Κοινοτικού Προϋπολογισμού κατευθύνεται, επίσης, στην Κοινή Αγροτική Πολιτική. Θυμάμαι την κριτική των Βρετανών επί Μπλερ ότι δεν είναι δυνατόν το 40% του Κοινοτικού Προϋπολογισμού να κατευθύνεται στο 5% των ευρωπαίων πολιτών, που είναι οι δραστηριοποιούμενοι στη γεωργία και την κτηνοτροφία. Προφανώς έχει μειωθεί το ποσοστό, αλλά εξακολουθεί να είναι πάρα πολύ σημαντικό. Όμως, από τις αγροτικές επιδοτήσεις, τις λεγόμενες «κοινοτικές ενισχύσεις», στηρίζεται σε μεγάλο βαθμό το αγροτικό εισόδημα.

Το ερώτημα, λοιπόν, είναι το εξής: Μέχρι το 2020, που διαρκεί η υφιστάμενη προγραμματική περίοδος, ισχύουν οι δεσμεύσεις της Μεγάλης Βρετανίας στην Κοινή Αγροτική Πολιτική ή θα υπάρχει υπαναχώρηση, γεγονός, που θα σημάνει αμέσως είτε οριζόντιες μειώσεις των επιδοτήσεων είτε μεγαλύτερη εθνική συμμετοχή των κρατών μελών στα κονδύλια της Κοινής Αγροτικής Πολιτικής;

Το δεύτερο ερώτημα είναι τι γίνεται μετά το 2020; Αν και είναι νωρίς να πει κανείς κάτι παραπάνω γι' αυτό, αλλά θα πρέπει να δούμε, διότι, εάν έχουμε μια δραματική συρρίκνωση της Κοινής Αγροτικής Πολιτικής, αυτό θα έχει, επίσης, δραματικές συνέπειες και στο αγροτικό εισόδημα. Επιμένω σε αυτό, κύριε Πρόεδρε, διότι ήδη, οι αγρότες βιώνουν τις οδυνηρές συνέπειες της υπέρμετρης φορολόγησης, της αύξησης των ασφαλιστικών εισφορών και του υψηλού κόστους παραγωγής. Θα ήταν πολύ επώδυνο να υποστούν και μια επιπλέον μείωση του εισοδήματός τους, μέσω των περικοπών των κονδυλίων της Κοινής Αγροτικής Πολιτικής, άρα και των αγροτικών επιδοτήσεων.

Θα κλείσω με ένα ερώτημα προς τον Υπουργό, σε συνέχεια του θέματος, που έβαλε ο κ. Κουμουτσάκος, ενόψει του ταξιδιού του Προέδρου της Τουρκίας, κ. Ερντογάν, στη χώρα μας.

Όπως ξέρετε, προάγγελος αυτού του ταξιδιού ήταν η προδρομική επίσκεψη του Αντιπροέδρου της Κυβερνήσεως της Τουρκίας, του κ. Τσαβούσογλου στην Αθήνα και τη Θράκη. Στην Αθήνα συνέβη κάτι ασύνηθες, εάν όχι πρωτόγνωρο. Μιλώ για τη συνάντηση του κ. Τσαβούσογλου με τον Έλληνα Υπουργό Παιδείας, ερήμην του Υπουργείου Εξωτερικών, μια συνάντηση για την οποία δεν υπήρξε καμία ενημέρωση και καμία πληροφόρηση. Δεν θέλω να χρωματίσω περισσότερο την παρατήρησή μου αυτή, κύριε Υπουργέ, θα παρακαλούσα, όμως, να λάβουμε περισσότερες πληροφορίες αυτής της συναντήσεως. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ευχαριστώ, τον κ. Χαρακόπουλο. Αναφερθήκατε στον αριθμό των φοιτητών. Να προσθέσω ότι οι ερευνητές και πανεπιστημιακοί, ελληνικής καταγωγής, στα βρετανικά πανεπιστήμια είναι σε σχετικά νούμερα η πρώτη κατηγορία στα Βρετανικά Πανεπιστήμια. Έχουμε, δηλαδή, τον μεγαλύτερο αριθμό Ελλήνων πανεπιστημιακών και ερευνητών σε Βρετανικά Πανεπιστήμια. Αυτό και σε σχέση με τα δικά μας Πανεπιστήμια, από τα Πανεπιστήμια που έχουμε βγει και πήγαμε κι «ευδοκιμήσαμε εις την Εσπερία», εν προκειμένω και στη Μεγάλη Βρετανία. Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ: Ευχαριστώ, κύριε Πρόεδρε. Καλωσορίζουμε τον Αναπληρωτή Υπουργό Εξωτερικών, κ. Κατρούγκαλο, στην Επιτροπή μας, καθώς επίσης και τον κ. Καρβούνη, Επικεφαλής της Αντιπροσωπείας της Ευρωπαϊκής Επιτροπής στην Ελλάδα. Αναμφισβήτητα πρόκειται για μια σημαντική και ιστορική στιγμή στην πολιτική εξέλιξη της Ευρώπης η απόφαση του βρετανικού λαού, του Κοινοβουλίου και της Κυβέρνησης να ενεργοποιήσουν το άρθρο 50 της Συνθήκης της Λισαβόνας, για την αποχώρησή τους από την Ευρωπαϊκή Ένωση.

Σίγουρα, προκαλεί αίσθηση η απόφαση μιας χώρας, που έπαιξε καταλυτικό ρόλο στον παγκόσμιο αγώνα – και κυρίως, στον Β΄ Παγκόσμιο Πόλεμο – κατά του Ναζισμού και του Φασισμού, να διακόψει τη συμμετοχή της στο πολιτικό σχέδιο, που ονομάζεται Ευρωπαϊκή Ένωση. Αυτό που προκαλεί έντονο προβληματισμό είναι ότι όλοι οι πρωταγωνιστές, κύριε Μαριά, δεν φαίνεται να έχουν καταλάβει τι σημαίνει Brexit και ποιες είναι οι επιπτώσεις του, αλλά και πώς, παράλληλα, μπορεί να αποτελέσει μια ευκαιρία για περαιτέρω ανάπτυξη και ενδυνάμωση των νέων θεμελίων του κοινού ευρωπαϊκού οράματος.

Δεν γίνεται η Ευρώπη να κινείται με τέτοιο τρόπο, ώστε να δημιουργούνται αποσχιστικές τάσεις, αλλά οφείλει να αποκτήσει όραμα, αφήγημα, το οποίο θα έχει ως βάση να προσφέρει ρεαλιστική λύση στα προβλήματα των πολιτών και να αντιμετωπίζονται τα προβλήματα, ως κοινά ευρωπαϊκά προβλήματα. Κύριε Πρόεδρε, ας φέρω, ως παράδειγμα, τις απειλές που δεχόμαστε κατά περιόδους από τη γειτονική χώρα, που αμφισβητεί τα σύνορά μας και τη Συνθήκη της Λωζάνης.

Ως γνωστόν, η Συνθήκη της Λωζάνης είχε εκείνη την εποχή που υπογράφτηκε ήταν και επαίσχυντη και επώδυνη για τον Ελληνισμό, αλλά πέρασε ένας σημαντικός χρόνος και πλησιάζουμε σχεδόν τα εκατό χρόνια, την αποδεχόμαστε και πρέπει εν τοις πράγμασι, εφόσον εδραιώθηκε, να την εφαρμόζουμε. Δεν όφειλε, για παράδειγμα, η Ευρωπαϊκή Ένωση να πει φωναχτά ότι τα σύνορα της Ελλάδος είναι και δικά της σύνορα; Ότι οι απειλές του Τούρκου Προέδρου και των λοιπών κυβερνητικών Αξιωματούχων, κύριε Υπουργέ των Εξωτερικών, ουσιαστικά είναι και απειλές εναντίον της Ευρώπης; Το ευρωπαϊκό οικοδόμημα, για να έχει μέλλον, πρέπει να στηριχθεί στους κανόνες της αλληλεγγύης, της ισότητας και της δικαιοσύνης.

Ποτέ το ευρωπαϊκό όραμα δεν θα γινόταν πράξη, αν κυριαρχούσε ο άκρατος λαϊκισμός και η ρητορική των άκρων, όπως συμβαίνει σήμερα, σε πολλές χώρες της Ευρώπης. Για την Ευρώπη της επόμενης ημέρας είναι σημαντικό να δημιουργηθεί μια κουλτούρα διαλόγου και αμοιβαίας κατανόησης μεταξύ των ευρωπαϊκών λαών. Θα πρέπει να αναδιοργανώσουν τις σχέσεις τους με τέτοιο τρόπο, ώστε, από κοινού, να είναι ανταγωνιστικές στον κόσμο της διεθνούς οικονομίας και όχι να εξαντλούνται στο πώς θα είναι ανταγωνιστικές μεταξύ τους.

Κοινός στόχος πρέπει να είναι η εκπόνηση ενός σχεδίου συλλογικής ευημερίας και όχι πώς θα πλουτίζει η μία εις βάρος της άλλης. Πάνω σε αυτό το μονοπάτι οφείλει να βαδίσει η Ευρώπη, για να ξαναγίνει η Ευρωπαϊκή Ένωση της αλληλεγγύης και των ευρωπαϊκών ιδεών, αξιών και ιδανικών προς την ευρωπαϊκή ολοκλήρωσή της. Νομίζω ότι η πρόταση του κ. Κουμουτσάκου είναι εύστοχη και μας βρίσκει και εμένα, ως ομιλούντα, σύμφωνο. Θα πρέπει ο Υπουργός των Εξωτερικών να έρθει εδώ, στην Επιτροπή, να μας ενημερώσει σχετικά στα ερωτήματα, τα οποία έθεσε ο Τομεάρχης Εξωτερικών της Νέας Δημοκρατίας.

Θα ήθελα, όμως, κύριε Πρόεδρε και αγαπητοί συνάδελφοι, να υπογραμμίσω ότι αυτές τις μέρες επισκέφτηκε τη Θράκη ο Αντιπρόεδρος της Τουρκικής Κυβέρνησης, Χακάν Τσαβούσογλου, προκειμένου να προετοιμάσει το ταξίδι του Προέδρου Ερντογάν, στην Ελλάδα. Μας προκαλεί ιδιαίτερη εντύπωση η συνάντησή του με τον Υπουργό Παιδείας, διότι έχουμε παράπονο εμείς, οι Θρακιώτες, ότι ο Υπουργός Παιδείας δεν μας προσέχει. Βέβαια, το έχω αναφέρει στον ίδιο και στα πλαίσια της ψήφισης ενός σχετικού νόμου του Υπουργείου του. Φοβόμαστε αυτές τις συναντήσεις, τις οποίες έχει πραγματοποιήσει και συζητήσεις, που ήδη έχουν γίνει, οι οποίες πραγματικά έχουν για μας σημαντική σημειολογία.

Από την άλλη πλευρά, όμως, θα ήθελα να πω ότι ο Αντιπρόεδρος της Τουρκικής Κυβέρνησης, ο οποίος είναι αρμόδιος για τα θέματα των Τούρκων του εξωτερικού, δεν ήταν «κομψός» στην επίσκεψή του. Δεν σεβάστηκε τον ελληνικό νόμο, δεν σεβάστηκε τους θεσμικούς παράγοντες και μάλιστα, αξιοποίησε, κατά το δοκούν, διαστρεβλωμένα και προκλητικά, σε ό,τι αφορά στη Συνθήκη της Λωζάνης, προκαλώντας σε αυτούς τους φιλήσυχους ανθρώπους στο σύνολό τους και πολλές φορές και ανησυχία.

Επίσης, δε, θα πρέπει να λάβουμε υπόψη ότι δεν μπορούμε να προετοιμάζουμε ένα ταξίδι ενός Πρόεδρου στη χώρα μας και μάλιστα, όπως φημολογείται ότι θα μας ξανάρθει στη Θράκη. Δεν θέλουμε ανθρώπους και παράγοντες, που δημιουργούν προβλήματα και πολύ περισσότερο της γειτονικής χώρας, οι οποίοι πρέπει να καλλιεργούν τους κανόνες της καλής γειτονίας, της φιλοξενίας εμείς και να τους εκμεταλλεύονται. Γι’ αυτό, κύριε Πρόεδρε, νομίζω ότι η παρουσία του Υπουργών Εξωτερικών εδώ, στη Επιτροπή, θα είναι χρήσιμη και διαφωτιστική. Επίσης, δεν δεχόμαστε σε μια περίοδο, που θα επισκέπτεται τη χώρα μας ο Τούρκος Πρόεδρος, να έχουμε συνεχείς παραβιάσεις των χωρικών μας υδάτων, αλλά και του εναέριου χώρου, όπως καταθέσαμε και σχετική γραπτή Ερώτηση προς τους αρμοδίους Υπουργούς, ο ομιλών μαζί με τον Τομεάρχη Εθνικής Άμυνας, τον κ. Κικίλια.

Σας ευχαριστώ πολύ, για την ιδιαίτερη προσοχή σας και εσάς, κύριε Καρβούνη, με το καλό την επόμενη φορά να σας έχουμε εδώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Τον λόγο έχει η κυρία Κασιμάτη.

ΝΙΝΑ ΚΑΣΙΜΑΤΗ: Σας ευχαριστώ πολύ, κύριε Πρόεδρε. Επί τη ευκαιρία, για το ζήτημα της Θράκης, εννοείται πως θα πρέπει να γίνει πολύ μεγάλη συζήτηση στην Επιτροπή Εθνικής Άμυνας και Εξωτερικών Υποθέσεων και πρωταρχικά, στην Επιτροπή Παρακολούθησης Αποφάσεων του Ευρωπαϊκού Δικαστηρίου, γιατί οπωσδήποτε τα ζητήματα της Συνθήκης της Λωζάνης δεν πρέπει να αφήνονται και να επιτρέπεται να καθορίζονται από το Υπουργείο Δικαιοσύνης ή από τις αποφάσεις του Ευρωπαϊκού Δικαστηρίου. Υπάρχει σαφής διάσταση απόψεων στα ζητήματα και νομίζω ότι η Ελληνική Βουλή δεν είχε την ευκαιρία να τα συζητήσει, όσο θα έπρεπε.

Όσον αφορά στο θέμα της σημερινής συνεδρίασης, κάνατε πάρα πολύ καλά, που συγκαλέσατε αυτή την Επιτροπή, όπου συνεχίσουμε τη συζήτηση για το Brexit, γιατί είναι ένα ζήτημα, που δεν αφορά μια εξωτική χώρα, ούτε αφορά απλώς στην πολιτική επιστήμη. Πράγματι, είναι μια διαδικασία, η οποία δεν έχει ξαναγίνει, όπως ξαναειπώθηκε. Δηλαδή, μέχρι τώρα, στην Ευρωπαϊκή Ένωση γίνονταν διευρύνσεις και όχι αφαιρέσεις. Έχουμε πολλά να μάθουμε και να δούμε σε αυτή τη διαδικασία. Δυστυχώς, αυτό θα γίνει πάλι και εις βάρος των δυνάμεων της εργασίας.

Η πολιτική ενοποίηση της Ευρωπαϊκής Ένωσης είναι μια διαδικασία και η εμβάθυνσή της είναι ένα ζητούμενο. Δεν είναι κάτι, το οποίο έχει καταφέρει και έχει πετύχει, με τεράστιες ανισότητες μεταξύ των εκπροσώπων του Κεφαλαίου και των δυνάμεων της εργασίας, με διάφορους θεσμικούς και μη θεσμικούς. Βλέπουμε, τώρα, τις αποκαλύψεις για τα «Paradise Papers». Όχι βέβαια ότι δεν τα γνωρίζουμε εδώ και χρόνια, ποιο είναι το βάθος και το εύρος αυτής της διαδικασίας φοροαποφυγής, όπως λέγεται, που είναι νόμιμη, αλλά καθόλου θεμιτή.

Η αποχώρηση του Ηνωμένου Βασιλείου από την Ευρωπαϊκή Ένωση αντικατοπτρίζει σε πολύ μεγάλο βαθμό αυτή την απαρέσκεια του βρετανικού λαού, από ποια οπτική και αν το δει κανένας ή εν πάση περιπτώσει, απ' όπου και αν τοποθετείται στο πολιτικό στερέωμα και αντικατοπτρίζει αυτή την ατέλεια του οικοδομήματος.

Αυτό, λοιπόν, είναι ένα ζήτημα, που πρέπει να μας απασχολήσει και κυρίως, βέβαια, την Ευρωπαϊκή Ένωση, γιατί η πορεία της εξαρτάται από τους λαούς και από το κατά πόσον, η Δημοκρατία και τα ιδεώδη, πάνω στα οποία δημιουργήθηκε, μπορούν να συνεχίσουν να υπάρχουν, με αυτά να αντιστοιχούνται οι πολίτες, να αναγνωρίζουν μέσα σε αυτήν τον εαυτό τους και γι' αυτό να προσπαθούν και να εισφέρουν στο project, στο εγχείρημα, της Ευρωπαϊκής Ένωσης.

Αυτή τη στιγμή και από τα δημοψηφίσματα, που έχουν γίνει, ήδη και για το Ευρωσύνταγμα και όλες οι διάφορες – εν πάση περιπτώσει – τάσεις διαφοροποίησης, που υπάρχουν στις χώρες, δείχνουν ότι δεν είναι σε καλό δρόμο. Και βέβαια, το ζήτημα του δημοκρατικού ελλείμματος της Ευρωπαϊκής Ένωσης δεν είναι κάτι νέο. Υπάρχει, ως ζήτημα, στα πανεπιστημιακά βιβλία, εδώ και πάρα πολλά χρόνια, δεν είναι μια καινούργια εξέλιξη. Όπως είπα και πριν, το ζήτημα της θέσης των δυνάμεων της εργασίας του βρετανικού λαού, μέσα σε αυτή την εξέλιξη, είναι πολύ σημαντικό.

Είχα την τύχη, πριν από λίγες ημέρες, να βρίσκομαι στην Βρετανία και βρέθηκα στο Βρετανικό Κοινοβούλιο στο περιθώριο μιας συνεδρίασης της Επιτροπής Κοινωνικών Υποθέσεων του Συμβουλίου της Ευρώπης και έτυχε να συναντήσω και τον Τζέρεμι Κόρμπιν, ο οποίος είναι, αυτή τη στιγμή, ο ηγέτης του Εργατικού Κόμματος, ο οποίος – όπως ειπώθηκε κιόλας – προσπαθεί σε αυτή τη διαδικασία, σε αυτή τη διαπραγμάτευση να εξασφαλιστούν τα συμφέροντα του βρετανικού λαού και όχι απλώς του βρετανικού Κεφαλαίου.

Επίσης, πρέπει να σας πω ότι είχα τη δυνατότητα να παρακολουθήσω και μία συζήτηση στην Ολομέλεια του Βρετανικού Κοινοβουλίου. Όντως, τα ζητήματα είναι πολύ ανοιχτά, σχετικά με το πώς θα καταλήξει τελικά να είναι αυτό το Brexit, εάν θα είναι σκληρό, εάν θα είναι μαλακό, hard ή soft κ.τ.λ., όπως ειπώθηκε και από τον κ. Υπουργό.

Φαίνεται από τη στάση του Συντηρητικού Κόμματος, του Κυβερνώντος Κόμματος ότι η διάθεση είναι να είναι ένα σκληρό Brexit, ένα απόλυτο. Ωστόσο, εγώ πιστεύω ότι επειδή πολλά μπορούν να γίνουν στον ενδιάμεσο χρόνο – ίσως και εκλογές – δεν θα πρέπει τίποτα να αποκλείουμε σε αυτή την διαδικασία. Πρέπει να σας πω ότι η συζήτηση, που έγινε μέσα στο Βρετανικό Κοινοβούλιο, αφορούσε στην ένσταση σε σχέση με το ερώτημα του δημοψηφίσματος, το οποίο αφορούσε στην αποχώρηση από την Ευρωπαϊκή Ένωση. Υπάρχει ένας αντίλογος ότι δεν σήμαινε ταυτόχρονα και αποχώρηση από την Ευρωπαϊκή Ζώνη Ελεύθερων Συναλλαγών, την EFTA. Συνεπώς, υπάρχει μια σαφής διάθεση μέρους του πολιτικού στερεώματος της Βρετανίας να παραμείνει η Βρετανία στην Κοινή Αγορά. Σε αυτή τη διαδικασία, λοιπόν, επειδή όλα είναι ανοιχτά, είναι πολύ σημαντικό και για τη χώρα μας να παρακολουθεί τις εξελίξεις πολύ στενά.

Θεωρώ ότι δεν επαρκεί η διαβεβαίωση ότι ο κ. Μπαρνιέ, όπως ειπώθηκε από τον Εκπρόσωπο της Επιτροπής, εκπροσωπεί τα συμφέροντα όλων των 27 χωρών. Η Ευρωπαϊκή Ένωση, δυστυχώς, είναι μία ιστορία «ιδανική» ως προς τις διαθέσεις της, όταν δημιουργήθηκε, η εξέλιξή της, όμως – όπως είπαμε και προηγούμενα – έχει διάφορες αδυναμίες. Στην Ευρώπη, δυστυχώς, έστω ατύπως, υπάρχει κέντρο και περιφέρεια, υπάρχει σκληρός οικονομικός πυρήνας, που καθορίζει την εξέλιξή της. Συνεπώς, στο ότι πρέπει στο όνομα της διασφάλισης των συμφερόντων της Ευρωπαϊκής Ένωσης, να επαναπαυθούμε στη διαπραγμάτευση που κάνει ο κ. Μπαρνιέ για τα συμφέροντα όλων των 27 χωρών, είναι κάτι, το οποίο θα πρέπει να μην το υιοθετούμε ακριβώς έτσι. Άλλωστε ο χρόνος για την ολοκλήρωση των διαπραγματεύσεων είναι συγκεκριμένος. Δεν είναι άπειρος. Θεωρώ ότι η Ελλάδα και η Βουλή – γι' αυτό και είναι πολύ σημαντική αυτή η διαδικασία, που γίνεται σήμερα και η οποία πρέπει να συνεχιστεί – θα πρέπει να ξεκαθαρίσει, ποια είναι τα ζητήματα, που θίγονται από έναν επικείμενο Brexit, είτε είναι καθολικό είτε είναι μερικό και θα πρέπει αυτά να τα παλέψει πάρα πολύ. Θα πρέπει να είμαστε σε μια εγρήγορση του τύπου «πώς τα έφερε η ζωή;».

Έχω διαβάσει ότι, όταν γίνονταν οι διαπραγματεύσεις για τα Μεσογειακά Ολοκληρωμένα Προγράμματα, η Ελλάδα, κατά την διαπραγμάτευση για την εισδοχή της Πορτογαλίας και της Ισπανίας – νομίζω – στην Ευρωπαϊκή Ένωση, είχε διεκδικήσει και είχε πάρει – και μάλιστα, ήμασταν σε μεγάλη αντιπαράθεση τότε με την Αγγλία, που είχε την Μάργκαρετ Θάτσερ – συγκεκριμένα αντισταθμίσματα, τα οποία όντως τα πετύχαμε.

Νομίζω ότι θα πρέπει να είμαστε με μία τέτοια διάθεση και να παρακολουθήσουμε το Brexit, συμμετέχοντας πολύ ενεργά. Αυτή δεν είναι μία διμερής διαδικασία, είναι μία πολυμερής διαδικασία, όπου όμως, κι εμείς, ως ξεχωριστή χώρα, θα πρέπει να εξασφαλίσουμε τα συμφέροντά μας. Και για να τελειώσω, επειδή ειπώθηκαν οι επιπτώσεις, που μπορούν να υπάρχουν, τις οποίες πρέπει να τις συζητήσουμε εκτενώς, υπάρχει και κάτι άλλο όσον αφορά στη γεωπολιτική διάσταση των επιπτώσεων, που θα πρέπει να λάβουμε σοβαρά υπόψιν. Όπως γνωρίζουμε, το Ηνωμένο Βασίλειο είναι μία από τις εγγυήτριες δυνάμεις στην Κύπρο. Οι εγγυήτριες δυνάμεις είναι το Ηνωμένο Βασίλειο, η Τουρκία και η Ελλάδα. Μέχρι τώρα, ξέρουμε ότι στο κέντρο των συνομιλιών για την επίλυση του Κυπριακού έχει τεθεί το ζήτημα της κατάργησης των επεμβατικών δικαιωμάτων και το γεγονός ότι είναι πια απαρχαιωμένος ο θεσμός αυτών των εγγυητριών δυνάμεων και δεν μπορεί να υπάρχει σε ένα κυρίαρχο Κράτος, μέλος της Ευρωπαϊκής Ένωσης.

Μέχρι τώρα, στις διαπραγματεύσεις, υπήρχε η Τουρκία και υπήρχαν και οι ευρωπαϊκές χώρες Ελλάδα, Κύπρος, Ηνωμένο Βασίλειο. Όταν το Ηνωμένο Βασίλειο θα καταστεί μία τρίτη χώρα, είναι πάρα πολύ σημαντικό, εκ των προτέρων, να γνωρίζουμε τι επιπτώσεις μπορεί να έχει αυτό στις διαπραγματεύσεις για την επίλυση του Κυπριακού και να το μελετήσουμε και να το θεωρήσουμε πολύ βαθιά.

Κλείνοντας, δεδομένων όλων όσων ανέφερα, θεωρώ ότι θα πρέπει να συστηματοποιήσουμε ακόμη περισσότερο αυτή την κουβέντα. Το πρόγραμμα που μας ανακοινώσατε είναι, καταρχήν, καλό. Νομίζω ότι μετά από τη σημερινή διαδικασία, που ειπώθηκαν πραγματικά πολύ ενδιαφέροντα πράγματα από όλους τους συναδέλφους, μπορούμε να επανέλθουμε με προτάσεις για το πώς μπορεί να συστηματοποιηθεί αυτή η κουβέντα για το ζήτημα του Brexit και τη θέση της Ελλάδας και της Ελληνικής Βουλής σε αυτό το ζήτημα. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ευχαριστώ πολύ. Μία μικρή διόρθωση σε κάτι, που είπατε πριν, curiam, που λέμε εμείς, οι νομικοί. Η Ελλάδα, η Πορτογαλία και η Ισπανία μπήκαμε μαζί στην Ευρωπαϊκή Ένωση, άρα δεν υπήρχε αυτό το θέμα. Νομίζω ότι το είπατε κατά λάθος. Τον λόγο έχει ο κ. Κατρούγκαλος.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Ούτως η άλλως δεν θα τοποθετηθώ αναλυτικά, μόνο σε δύο σημεία που μπορώ να εισφέρω διευκρινίσεις σε ένα σημαντικό θέμα διαδικαστικό και μία μικρή παρατήρηση για θέματα, εκτός θέματος συζήτησης. Κύριε Χαρακόπουλε, ως προς το 2020, ευτυχώς, φαίνεται ότι η νέα πρόταση του Ηνωμένου Βασιλείου να τηρήσουν κατά γράμμα τις υποχρεώσεις τους στο πλαίσιο της μεταβατικής περιόδου, δηλαδή, μέχρι και το 2020, φαίνεται να ικανοποιεί αυτό, που εμείς από την πλευρά μας, ως Ευρωπαϊκή Επιτροπή, ανέκαθεν λέγαμε ότι θα πρέπει οι εκκρεμείς υποχρεώσεις να εκπληρωθούν και επομένως, για την Κοινή Αγροτική Πολιτική και τη χρηματοδότησή της μέχρι το 2020, φαίνεται, όπως έχει η κατάσταση, να μην υπάρχει θέμα.

Για τους λόγους, που πολύ ορθά αναπτύξατε, όμως, σε ότι αφορά στο νέο πολυετές δημοσιονομικό πλαίσιο, εκεί πράγματι, θα υπάρξει ζήτημα και για την Κοινή Αγροτική Πολιτική αυτή καθ’ αυτή και για άλλες γραμμές του Προϋπολογισμού. Γιατί τα θέματα, που κυρίως αφορούν εμάς, τα θέματα συνοχής και της Κοινής Αγροτικής Πολιτικής πρέπει να τα συνδυάσουμε και με νέες προκλήσεις, όπως το μεταναστευτικό, όπως η ανάγκη προσαρμογής στις τεχνολογίες. Είναι από τις μεγάλες συζητήσεις, που θα πρέπει να κάνουμε για το μέλλον της Ευρώπης.

Στην παρατήρηση του φίλου και πρώην συναδέλφου, του κ. Μαριά για τις έδρες της Μεγάλης Βρετανίας η θέση, που έχουμε εμείς, ως Ελληνική Κυβέρνηση, είναι, εφόσον χρησιμοποιηθούν ορισμένες από αυτές, ώστε να μην χαθούν νέες έδρες, γιατί ακριβώς επειδή υπάρχει συγκεκριμένο ποσοστό των κρατών μελών επί του συνόλου των εδρών, η αφαίρεση των 73 αυτών εδρών θα συνεπαγόταν, αν δεν υπήρξε άλλη παρέμβαση, και απώλεια εδρών και μάλιστα από τα μεσαία κράτη, γιατί τα μικρά έχουν εξασφαλισμένες από τις Συνθήκες τον αριθμό 6.

Η δική μας, λοιπόν, θέση είναι εφόσον αναλωθούν οι αναγκαίες έδρες, ώστε να μην υπάρχουν απώλειες, οι υπόλοιπες να αξιοποιηθούν στο πλαίσιο μιας διευρωπαϊκής λίστας, ούτως ώστε σε συνδυασμό με τον Θεσμό των ηγετικών υποψηφίων, να δώσουμε μία δυνατότητα στους ευρωπαίους πολίτες να συμμετέχουν ενεργότερα στο πολιτικό γίγνεσθαι και κυρίως, να αρχίζουμε να διαμορφώνουμε έναν κοινό ευρωπαϊκό δημόσιο χώρο, όπου οι πολίτες, πέρα από τους εθνικούς υποψηφίους, θα μπορούν να επιλέγουν και κόμματα, ευρωπαϊκά πολιτικά κόμματα, ούτως ώστε να πολιτικοποιηθεί και άρα να εκδημοκρατιστεί η σχετική διαδικασία.

Τέλος, ως προς τη δυνατότητα να διαπραγματευόμαστε εμείς, αυτοτελώς, με τη Μεγάλη Βρετανία, όχι απλώς είναι εκτός του πλαισίου, που έχουμε θέσει, αλλά νομίζω ότι είναι εξαιρετικά κακή ιδέα, λαμβανομένης υπόψη της διαφοράς ισχύος. Επίσης, ακούστηκαν μερικές σκέψεις, όπως το βέτο, που μπορεί να δημιουργήσουν μια σύγχυση σε αυτούς, που θα μας ακούσουν. Έχουμε δυνατότητα, ως χώρα, στο πλαίσιο της εντολής, που δίνεται στο διαπραγματευτή της Ευρωπαϊκής Ένωσης, να προασπίσουμε τα συμφέροντά μας και αυτό το κάνουμε μέχρι κεραίας και, αν χρειαστεί – δεν νομίζω ότι θα χρειαστεί – και μέχρι ακραίων μέσων, που μας δίνει δυνατότητα το πλαίσιο των Συνθηκών.

Από κει και μετά, όμως, η Ευρωπαϊκή Ένωση διαπραγματεύεται ενιαία. Θα είναι εξαιρετικά κακή τακτική – και μία, στην οποία έχει διαπρέψει ο συνομιλητής, «του διαίρει και βασίλευε» – να διαπραγματευόμαστε πολυκερματισμένα.

Επαναλαμβάνω, για να μην δημιουργηθεί καμία παρεξήγηση, ότι αυτό δεν σημαίνει ότι θα απεμπολήσουμε οποιοδήποτε εθνικό συμφέρον, αλλά θα διαπραγματευόμαστε στο πλαίσιο της εντολής και ήδη, το κάνουμε. Αν τροποποιηθεί η εντολή, θα ξαναδιαπραγματευτούμε στο εσωτερικό της Ευρωπαϊκής Ένωσης. Έπειτα, δεχόμαστε το ότι η Ευρωπαϊκή Ένωση, μέσω του διαπραγματευτή της, διαπραγματεύεται ενιαία.

Μια τελευταία παρατήρηση. Το είπα και σήμερα στην Ολομέλεια, όταν τα θέματα της Τουρκίας και άλλα θέματα ήρθαν σε άσχετη συζήτηση. Δεν το θεωρώ καλή κοινοβουλευτική πρακτική. Δεν εννοώ την πρόταση, που κάνατε. Εννοώ το γεγονός ότι εκτός του κεντρικού θέματος παρεισάγονται άλλα, για τον απλό λόγο ότι δεν γίνεται η συζήτηση ορθά. Ακριβώς, όμως, επειδή τέθηκαν ορισμένα θέματα, θέλω να πω το αυτονόητο.

Σε καμία περίπτωση, δεν θεωρούμε ότι θέματα αναθεωρητισμού της Ιστορίας και θέματα, που αμφισβητούν την ίδια την πραγματικότητα του Διεθνούς Δικαίου θα μείνουν αναπάντητα. Το έχουμε δείξει πολλές φορές αυτό στη σχέση μας με τη γείτονα χώρα, όπου η ψυχραιμία δεν σημαίνει ότι δεν αντιμετωπίζονται οι προκλήσεις χωρίς αυστηρότητα. Ως προς τις επισκέψεις αυτές, που έχουν ιδιωτικό χαρακτήρα, θέλω να σας θυμίσω ότι από το 2004 τουλάχιστον θυμάμαι εγώ ότι γίνονται. Μάλιστα, η πρώτη του κ. Ερντογάν είχε τον πιο «βασιλικό» ή σουλτανικό χαρακτήρα, όπου με 170 ανθρώπους συνοδεία είχε πάει στη Θράκη. Όπως τότε, έτσι και σήμερα, οι Ελληνικές Κυβερνήσεις εξασφαλίζουν ότι αυτές οι ιδιωτικής φύσης επισκέψεις δεν δημιουργούν προβλήματα στην άσκηση της κυριαρχίας μας.

Τέλος, νομίζω ότι είναι άδικο – δεν διατυπώθηκε ακριβώς, ως κριτική – ότι ως Υπουργείο Εξωτερικών δεν έχουμε τακτική παρουσία και στη Βουλή γενικότερα και σε αυτές τις διαδικασίες. Προσωπικά και εγώ στα θέματα της αρμοδιότητάς μου και ο Υπουργός έχει πολλές φορές βρεθεί σε αυτό το Βήμα. Σας θυμίζω, επίσης, ότι υπάρχει και ο άλλος θεσμικός δίαυλος επικοινωνίας με τα Κοινοβουλευτικά Κόμματα, το Εθνικό Συμβούλιο Εξωτερικής Πολιτικής, άρα νομίζω ότι δεν υπάρχει κάποιο ζήτημα μη ενημέρωσης ή ελλιπούς ενημέρωσης της Βουλής.

Κύριε Πρόεδρε, θέλω να δώσω και τις δικές μου ευχές στον κ. Καρβούνη. Εγώ δεν θυμάμαι καλύτερο Εκπρόσωπο της Ευρωπαϊκής Επιτροπής στην Ελλάδα. Κατάφερε σε μια πολύ δύσκολη περίοδο να θυμάται επίσης και ότι είναι Έλληνας πατριώτης. Τον συγχαίρω και για τους δύο λόγους και έχει και τις ευχές μου για το νέο κομμάτι της ζωής του.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ: Κύριε Πρόεδρε, σε μια εξαιρετικά πλούσια, επί της ουσίας, συζήτηση και σε άριστο κοινοβουλευτικό επίπεδο – σπάνιο, λυπάμαι να πω αυτήν την περίοδο και αυτές τις δύσκολες εποχές, που περνάμε – θα ήθελα να πω κάτι σε αυτό, που είπε ο κ. Κατρούγκαλος. Δεν μπήκαμε επί της ουσίας, όταν μιλήσαμε για τις σχέσεις μας με την Τουρκία. Δεν είπαμε ότι έμεινε κάτι αναπάντητο. Το μόνο, που είπαμε, είναι ότι επειδή διαμορφώνεται ένα κλίμα, όχι πολύ υγιές, για μια επίσκεψη που πρόκειται να γίνει, ένα αρνητικό κλίμα, θα πρέπει στο διάστημα, που μεσολαβεί μέχρι τότε, να γίνουν κάποιες ενέργειες, γιατί εμείς θέλουμε να παράξει θετικά, για τη χώρα, αποτελέσματα αυτή η επίσκεψη. Επίσης, πιστεύουμε ότι μπορούμε να ενημερωθούμε, όταν ενημερώνονται για πολλές ώρες οι διπλωματικοί συντάκτες. Αυτή η Επιτροπή έχει δείξει ότι έχει και το ήθος και την σοβαρότητα να κάνει μια τέτοια συζήτηση, που θα βοηθήσει την Κυβέρνηση ενόψει της επισκέψεως του Τούρκου Προέδρου.

Αυτή είναι η θέση μας. Δεν μπήκαμε επί της ουσίας και ζητήσαμε αυτή την ενημέρωση και παρακαλώ διαβιβάστε και στον Υπουργό Εξωτερικών ότι εμείς θα είμαστε εδώ όποτε θέλει πρωί, μεσημέρι, μεσάνυχτα θα σας βοηθήσει.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Τον λόγο έχει η κυρία Κασιμάτη.

ΝΙΝΑ ΚΑΣΙΜΑΤΗ: Κύριε Πρόεδρε, επειδή κάνατε μια διόρθωση, η οποία δεν ευσταθεί, θέλω να πω ότι η Ελλάδα μπήκε στην Ευρωπαϊκή Ένωση το 1981 και η Ισπανία και η Πορτογαλία το 1986. Συνεπώς…..

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Ήταν δικτατορίες, οι οποίες μπήκαν…..

ΝΙΝΑ ΚΑΣΙΜΑΤΗ: Δεν έχει σημασία. Η πραγματικότητα είναι ότι μπήκαμε με 5 χρόνια διαφορά και όταν να μπει η Ισπανία και Πορτογαλία, η Ελλάδα όχι κάνοντας διμερείς διαπραγματεύσεις, μέσα από τον θεσμικό της ρόλο, μέσα την Ευρωπαϊκή Ένωση, διαπραγματεύτηκε για τα εθνικά της συμφέροντα.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Αποδέχομαι τη διόρθωση.

ΝΙΝΑ ΚΑΣΙΜΑΤΗ: Και είναι πολύ σημαντικό αυτό, δεδομένου ότι η Ελλάδα τα τελευταία χρόνια, μέσα στην Ένωση ζει σε καθεστώς «εξαίρεσης» του κοινωνικού κεκτημένου.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Αποδέχομαι τη διόρθωσή σας. Μην το συνεχίσουμε τώρα.

ΝΙΝΑ ΚΑΣΙΜΑΤΗ: Δεν απευθύνομαι σε σας, κύριε Πρόεδρε. Το τελειώσαμε το θέμα αυτό.

Για να ολοκληρώσω, συνεπώς, οτιδήποτε θα αποστερήσει από τη χώρα δυνατότητες ανάκαμψης, οι οποίες θα απορρέουν από τις διαπραγματεύσεις του Brexit, θα πρέπει με κάθε τρόπο να αποτραπούν. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Αυτός είναι και ο λόγος που θα γίνουν οι επόμενες συνεδριάσεις των Επιτροπών. Τον λόγο έχει ο κ. Καρβούνης.

ΠΑΝΟΣ ΚΑΡΒΟΥΝΗΣ (Επικεφαλής της Ευρωπαϊκής Αντιπροσωπείας στην Ελλάδα): Τηλεγραφικά, κύριε Πρόεδρε, θα δώσω απαντήσεις στα ερωτήματα που ετέθησαν. Ρωτήθηκε για την τύχη του ESM μετά την έξοδο του Ηνωμένου Βασιλείου. Θέλω να διευκρινίσω ότι το Ηνωμένο Βασίλειο δεν είναι μέρος του ESM. Το ESM είναι Ευρωζώνη, το Ηνωμένο Βασίλειο είναι εκτός Ευρωζώνης, άρα, ένα θέμα λιγότερο και καλύτερα για εμάς. Τι γίνεται με τον Προϋπολογισμό μετά το 2020; Το ανέφερε ο Υπουργός, πρέπει να έχουμε μεγάλη εγρήγορση σαν χώρα, διότι επωφελούμαστε πολύ του Ηνωμένου Βασιλείου, το οποίο είναι καθαρός πληρωτής και άρα ό,τι είναι Αγροτική Πολιτική και ό,τι είναι Κοινοτικά Ταμεία πρέπει να έχουμε συμμάχους, ούτως ώστε να μη χάσουμε σε σχέση με αυτά, που πήραμε μέχρι το 2020.

Η διασφάλιση των δικαιωμάτων των εργαζομένων. Αυτό είναι το αντικείμενο της διαπραγμάτευσης, πηγαίνει αρκετά καλά και αυτό, το οποίο έχω καταλάβει, είναι ότι όποιος εγκατασταθεί μέχρι τον Μάρτιο του 2019 έχει εγγύηση ότι μπορεί να μείνει με τις ίδιες συνθήκες, όπως οποιοσδήποτε ευρωπαίος, σε οποιαδήποτε άλλη χώρα της Ευρωπαϊκής Ένωσης.

Μια διευκρίνιση για την πολύ ωραία παρουσίαση, που έκανε ο Πρόεδρος, ο κ. Δουζίνας, όσον αφορά στην θέση Μακρόν και τη θέση Γιούνκερ. Πάρα πολύ σωστά, αλλά αυτό που θέλω να υπογραμμίσω είναι ότι αυτό, που προτείνει αυτή τη στιγμή, ο Γιούνκερ είναι ένας βηματισμός, μια Ευρώπη, διότι βλέπει ότι ένας μεγάλος «αρνητικός» παράγοντας, που ήταν το Ηνωμένο Βασίλειο σε μια σειρά από πολιτικές, φεύγει. Άρα, αυτοί που απομένουν δεν είναι τόσο πολύ εκτός από τις διάφορες πολιτικές. Ίσως, μετά την έξοδο του Ηνωμένου Βασιλείου, είναι ευκολότερο να έχουμε μια Ευρώπη, όπου όλοι είναι στην Ευρωζώνη, όλοι είναι στο Σένγκεν. Αυτή ήταν η ιδέα, ούτως ώστε να εκλείψουν και διάφοροι αποσχιστικοί πειρασμοί, μεταξύ Βορρά και Νότου, Ανατολής και Δύσης να αισθανθούν όλοι ότι είναι στην ίδια Ευρώπη. Άρα, προς το παρόν, εγκαταλείπουμε τις πολλές ταχύτητες, πάμε για μια ταχύτητα χωρίς διακρίσεις, με τον ίδιο βηματισμό, χωρίς πρώτη και δεύτερη κατηγορία.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Έχετε δίκιο για τον κ. Γιούνκερ, αλλά το θέμα είναι αυτή φαίνεται να μην γίνεται αποδεκτή από τους ισχυρούς παίκτες, τους Γερμανούς και τους Γάλλους. Μακάρι να πάμε προς τα εκεί.

ΠΑΝΟΣ ΚΑΡΒΟΥΝΗΣ (Επικεφαλής της Ευρωπαϊκής Αντιπροσωπείας στην Ελλάδα): Και θέλω να ευχαριστήσω πάρα πολύ τον Υπουργό για τα καλά λόγια που είπε, όπως επίσης και τους κυρίους βουλευτές. Με τιμάτε με αυτά που μου λέτε και μου δίνετε τη δυνατότητα να κάνω, κάπου, κάτι, όσον αφορά στην πατρίδα μας. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Προεδρεύων των Επιτροπών): Νομίζω ότι θα σας ξανακαλέσουμε, κύριε Καρβούνη. Μιλώντας, εκ μέρους της Επιτροπής, πραγματικά να σας ευχαριστήσουμε για το τεράστιο έργο, που κάνατε, ως Αντιπρόσωπος της Ευρωπαϊκής Ένωσης στην Ελλάδα, αλλά και σε σχέση με το Ελληνικό Κοινοβούλιο. Τότε, δεν ήμουν εγώ εδώ, αλλά το έχω ακούσει από πολλούς συναδέλφους. Ελπίζω ότι θα μπορέσουμε να σας ξαναδούμε και με τη νέα σας ιδιότητα, σε μελλοντικές συναντήσεις, τις οποίες θα κάνουμε και στις οποίες η πείρα σας και οι γνώσεις σας θα είναι εξαιρετικά σημαντικές, όταν θα συζητάμε τα επιμέρους θέματα των διαπραγματεύσεων του Brexit.

Θα ήθελα να τελειώσω με ένα βρετανικό ρητό. Λέμε, στο Λονδίνο, ότι «*πολλές φορές, τα λεωφορεία αργούν να έρθουν, αλλά μετά, έρχονται δύο-δύο*». Λοιπόν κι εμείς, εδώ, αυτή η Επιτροπή συνεδριάζει σπάνια, αλλά τώρα συνεδριάσαμε χθες, συνεδριάζουμε σήμερα και θα τα ξαναπούμε αύριο. Οπότε, σας χαιρετώ, προς το παρόν και αύριο θα τα ξαναπούμε. Σας ευχαριστώ πολύ όλους.

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Καββαδία Αννέτα, Κασιμάτη Νίνα, Τριανταφύλλου Μαρία, Κουμουτσάκος Γεώργιος, Χαρακόπουλος Μάξιμος και Παναγιώταρος Ηλίας.

Από τη Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Δουζίνας Κωνσταντίνος, Κωνσταντινέας Πέτρος, Σεβαστάκης Δημήτριος, Δαβάκης Αθανάσιος, Δημοσχάκης Αναστάσιος, Μπουκώρος Χρήστος και Μεϊμαράκης Ευάγγελος.

Τέλος και περί ώρα 19.05΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΚΩΝΣΤΑΝΤΙΝΟΣ ΔΟΥΖΙΝΑΣ ΠΡΟΕΔΡΟΣ ΤΗΣ ΔΙΑΡΚOYΣ ΕΠΙΤΡΟΠΗΣ**

**ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**